Commission ah haazirukoh maruthakaa gulhey gothun Adeeb aa suvaalu kohfi\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަންއަށް ކުރީގެ ނައިބު ރައީސް އަހުމަދު އަދީބު ހާޒިރުކޮށްފި އެވެ.\nމަރުގެ މައްސަލަތައް ބަލާ ކޮމިޝަނުން މިރޭ ކުރި ޓްވީޓެއްގައި ބުނީ އެ ކޮމިޝަނަށް އަދީބު ހާޒިރުކޮށް އޭނާގެ ބަޔާން ނަގާފައިވާ ކަމަށެވެ. އެގޮތުން މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލި މައްސަލައާ ޑރ. އަފްރާޝީމް އަލީގެ މަރުގެ ތުހުމަތުތަކާ ގުޅޭ ގޮތުން ސުވާލުކޮށްފައިވާ ކަމަށް އެ ކޮމިޝަނުން ބުންޏެވެ.\nރިލްވާން އާއި އަފްރާޝީމް ގެއްލުވައިލި މައްސަލާގައި އަދީބުގެ މައްޗަށް މީގެ ކުރިން ވެސް ބޮޑެތި ތުހުމަތުތަކެއް ދިޔައީ ކުރަމުންނެވެ.\nމިއަދު ކަރެކްޝަނަލް ސާވިސްއިން ވަނީ އަދީބު ބޭރަށް ދިޔުމުގެ ހުއްދަ ދީފަ އެވެ. އެކަމާ ގުޅިގެން ސޯޝަލް މީޑިއާގައި ގިނަ ބަޔަކު ވަނީ ނުރުހުން ފާޅުކޮށްފަ އެވެ. ކޮމިޝަނަށް އަދީބު ހާޒިރުނުކޮށް ބޭރަށް ފޮނުވާލުމާ ދެކޮޅަށް ގިނަ ބަޔަކު އަޑު އުފުލި އެވެ. މަރު ކޮމިޝަނުން ޓްވީޓްކުރީ އެކަމާ ގުޅިގެން ކޮމިޝަނަށް ވެސް ގިނަ ސުވާލުތަކެއް އަމާޒުވަމުން ދަނިކޮށެވެ.\nއަދީބުގެ މައްޗަށް ތިން މައްސަލައެއްގައި އޮތް 33 އަހަރުގެ ޖަލު ހުކުމް ވަނީ ބާތިލްކޮށްފަ އެވެ. ފިސްތޯލަ ގެންގުޅު ކަމަށް ބުނާ މައްސަލާގައި އިއްވި 10 އަހަރުގެ ޖަލު ހުކުމް ސުޕްރީމް ކޯޓުން ބާތިލްކޮށްފައިވާއިރު ފިނިފެންމާ ލޯންޗުކޮޅު މައްސަލަ އާއި މާބިންހުރާ ހިޔާނާތުގެ މައްސަލާގެ ހުކުމް ހައިކޯޓުން ބާތިލްކޮށް އެ މައްސަލާގެ ޝަރީއަތް އަލުން ހިންގަން ކުރިމިނަލް ކޯޓަށް ވަނީ އަންގާފަ އެވެ. އަދީބުގެ އެއްވެސް މައްސަލައެއް މިވަގުތަކު އެއްވެސް ކޯޓަކު ނެތެވެ.\nޖިނާއީ ބޮޑެތި ކުށްތަކުން ސަލާމަތްވެފައިވާ އަދީބު މިހާރު ތަންފީޒު ކުރަމުން އަންނަނީ ކުރިމިނަލް ކޯޓުގެ ހުރުމަތް ކަނޑައިގެން އޭނާގެ މައްޗަށް އިއްވި 15 ދުވަހުގެ ޖަލު ހުކުމެވެ.\nކުރީގެ ނައިބު ރައީސް އަހުމަދު އަދީބު އަހުމަދު ރިލްވާން މަރުތައް ތަހުގީގު ކުރާ ކޮމިޝަން


Dheebaja massala hukuma hamayah\nދީބާޖާގެ ވަކީލުން ސުޕްރީމް ކޯޓުގައި: ދެން އޮތީ މި މައްސަލައިގެ ހުކުމް އިއްވުން\nފެރީގެ ހިދުމަތް ދިނުމަށް ދީބާޖާ އިންވެސްޓްމަންޓާ އެކީ ޓްރާންސްޕޯޓް މިނިސްޓްރީން ހެދި އެއްބަސްވުން ބާތިލު ކުރުމާ ގުޅިގެން އެ ކުންފުންޏަށް ލިބުނު ގެއްލުމުގެ ބަދަލު ހޯދަން ސުޕްރީމް ކޯޓުގައި ކުރިއަށްދާ އިސްތިއުނާފް މައްސަލައިގެ އަޑުއެހުންތައް ނިންމާލައިފި އެވެ.\nތިން ވަނަ ފަހަރަށް ސުޕްރީމް ކޯޓުގައި ކުރިއަށް ގެންދާ މި މައްސަލައިގެ މިއަދުގެ އަޑުއެހުމުގައި ފަނޑިޔާރުން ވަނީ ދިބާޖާއަށް އަމާޒު ކޮށްގެން ގިނަ ސުވާލުތަކެއް ކުރައްވާފަ އެވެ. އެގޮތުން ސަރުކާރުން އެއްބަސްވުން ބާތިލު ކުރުމުގައި ގާނޫނާ ހިލާފު ވަނީ ކޮން ގޮތަކަށްތޯ ފަނޑިޔާރު އަލީ ރަޝީދު ހުސެއިން ސުވާލު ކުރެއްވި އެވެ.\nޖަވާބުގައި ދީބާޖާގެ ފަރާތުން ގާނޫނީ ވަކީލް ވިދާޅުވެފައި ވަނީ ދެފަރާތުން ވެފައިވާ އެއްބަސްވުމުގައި ބަޔާންކުރާ ގޮތުގެ މަތިން ޓްރާންސްޕޯޓް މިނިސްޓްރީން ފޮނުވާފައިވާ ނޯޓިސްގެ މުއްދަތު ހަމަވުމުގެ ކުރިން އެއްބަސްވުން އުވައިލައިފައިވާ ކަމަށެވެ. އެއްބަސްވުން ބާތިލުކޮށްފައި ވަނީ ފެރީގެ ހިދުމަތް ކެނޑުމުން އަލުން ހިދުމަތް ފެށުމަށް މިނިސްޓްރީގެ ފަރާތުން ފުރުސަތު ދިނުމުން އެ ހިދުމަތް ކުރިއަށް ގެންދަނިކޮށް ކަމަށެވެ.\nދައުލަތުން ބުނެފައި ވަނީ އެއްބަސްވުން ބާތިލު ކުރަން ޖެހުނީ ގިނަ ދުވަސްތަކެއް ވަންދެން ހިދުމަތް މެދުކެނޑުމުން ކަމަށްވާއިރު، އޭގެ ނަތީޖާއެއްގެ ގޮތުން އެއްބަސްވުން ހެދި ސަބަބު ހާސިލް ނުވާ ކަމަށެވެ. އަދި އެއްބަސްވުން ބާތިލުކުރީ މުސްތަގުބަލުގައި ވެސް އެއްބަސްވުމާ އެއްގޮތަށް އަމަލު ނުކޮށްފާނެ ކަމަށެވެ.\nއެއްބަސްވުން ހެދުމަށްފަހު އެއްބަސްވުން އުވައިލުމާ ހަމައަށް ދީބާޖާގެ ފަރާތުން ހިނގި ހަރަދުތަކާ ގުޅޭ ގޮތުންނާއި އަދި ގެއްލުމުގެ ސީދާ އަދަދު ސިވިލް ކޯޓުގައި ސާބިތު ކުރެވުނުތޯ ވެސް ފަނޑިޔާރު ސުވާލު ކުރެއްވި އެވެ. ޖަވާބުގައި ދީބާޖާގެ ފަރާތުން ބުނެފައި ވަނީ މިއަދާ ހަމައަށް ވެސް ގެއްލުމުގެ ބަދަލުގެ ގޮތުގައި ދީބާޖާ އިން ހުށަހަޅާފައިވާ ހިސާބުތަކަށް ދައުލަތުން އިންކާރުކޮށްފައި ނުވާ ކަމަށެވެ. އަދި ދައުލަތުން ތަކުރާރުކޮށް ބުނަމުން ދިޔައީ އެ އަދަދަކީ ވަރަށް ބޮޑު އަދަދެއް ކަމަށް ވެސް ވަކީލް ފާހަގަކުރެއްވި އެވެ.\nނަމަވެސް ދައުލަތުން ވަނީ އެކަމަށް އިންކާރުކޮށްފަ އެވެ. އަދި ނަގައިދިނުމަށް ދީބާޖާއިން އެދެމުން އައި ބަދަލާމެދު އަބަދުވެސް އިންކާރު ކުރަމުން އަންނަ ކަމަށް ދައުލަތުގެ ފަރާތުން ތަކުރާރުކޮށް ބުންޏެވެ. އަދި އެއްބަސްވުން ބާތިލް ކޮށްގެން ލިބުނު ސީދާ ގެއްލުމުގެ އަދަދު ދީބާޖާއަށް ދަށު ކޯޓުގައި ސާބިތުވެސް ނުކޮށްދެވޭ ކަމަށް ފާހަގަކުރި އެވެ.\nއެއްބަސްވުމުގެ ދަށުން ކޮންޓްރެކްޓް ބާތިލު ކުރުމުގެ އިޖުރާއަތްތަކަކީ ކޮބައިތޯ އާއި އެ އިޖުރާއަތްތަކާ އެއްގަތޮަށް ދައުލަތުން އަމަލު ކުރިތޯ ފަނޑިޔާރު މަހާޒު އަލީ ޒާހިރު ވަނީ ސުވާލު ކުރައްވާފަ އެވެ. ދިބާޖާގެ ފަރާތުން ބުނެފައި ވަނީ އެއްބަސްވުމާ ހިލާފުވެފައި ވާނަމަ ރިވިއު ކޮމެޓީއެއް އުފަންދަން ވާނެ ކަމަށެވެ. ދެވަނަ ކަމަކަށް މަޝްވަރާ ކޮށްގެން ހައްލުން ހޯދިދާނެ ކަމަށާއި ހައްލު ނުކުރެވިއްޖެ ނަމަ ދެން ދާން ޖެހޭނީ ކޯޓަށް ކަމަށެވެ. މިއިން އެއްވެސް ކަމެއް ދައުލަތުން ނުކުރާ ކަމަށެވެ.\nދައުލަތުން ބުނެފައި ވަނީ އެއްވެސް ނޯޓިސްއެއް ނުދީ "އިމީޑިއޭޓް ޓާމިނޭޝަން" އެއް އެ އެއްބަސްވުމުގެ ދަށުން ދެވިދާނެ ކަމަށް ބަޔާންކޮށްފައިވާ ކަމަށެވެ. އެހެންކަމުން އެއްބަސްވުން ދައުލަތުގެ ފަރާތުން ބާތިލުކޮށްފައި ވަނީ ރަގަޅަށް ކަަމަށެވެ.\nހުލާސާ ބަޔާން އިއްވުމަށް ދިން ފުރުސަތުގައި ވެސް ދީބާޖާއިން ތަކުރާރުކޮށް ބުނެފައި ވަނީ ގެއްލުމުގެ ބަދަލުގެ ގޮތުގައި ދީބާޖާއިން ހުށަހަޅާފައިވާ އަދަދާމެދު ދައުލަތުން އިންކާރުކޮށްފައި ނުވާ ކަމަށެވެ. އެކަމަށް ދައުލަތުން ވަކި އެއްޗެއް ނުބުނުމަކީ އެޔާމެދު ރުހިގެން ތިބުން ކަމަށެވެ. އަދި ދަށު ކޯޓުން ނަގައިދޭން ހުކުމް ކުރި ބަދަލަކީ ކުޑަ އަދަދެއް ކަމަށް ވެސް ފާހަގަކުރި އެވެ.\nދައުލަތުގެ ފަރާތުން ހުލާސާ ބަޔާން އިއްވަމުން ބުނެފައި ވަނީ އިސްތިއުނާފްކޮށްފައިވާ މައްސަލައިގައި ހައިކޯޓުން މައްސަލަ ނިންމުމުގައި ހަދާފައިވާ ގާނޫނީ ގޯސްތަކަށް ދީބާޖާއިން އެއްވެސް ވަރަކަށް ރިއާޔަތްކޮށް އެކަންކަން ފާހަގަކޮށްފައި ނުވާ ކަމަށެވެ. މައްސަލަ އިސްތިއުނާފް ކުރުމުގެ އަސްލު މަގްސަދު ހާސިލް ނުވާ ކަމަށް ވެސް ފާހަގަކޮށްފައި ވެއެވެ.\nނ. އަތޮޅާއި ރ. އަތޮޅާއި ބ. އަތޮޅު އަދި ޅ. އަތޮޅުގެ ދަތުރުފަތުރުގެ ހިދުމަތް ދިނުމަށް ދީބާޖާ އިންވެސްޓްމަންޓް ކުންފުންޏާ ހަވާލުކުރީ ރައީސް މުހައްމަދު ނަޝީދުގެ ވެރިކަމުގައި 2010 ވަނަ އަހަރު އެވެ. ނަމަވެސް 2013 ވަނަ އަހަރު އެއްބަސްވުން ބާތިލްކޮށްފައި ވަނީ އެ އެއްބަސްވުމުގެ ދަށުން އޭރުގެ ޓްރާންސްޕޯޓް މިނިސްޓްރީން ފުރިހަމަކޮށްދޭންޖެހޭ ކަންކަން ފުރިހަމަ ނުކޮށް ކަމަށް ދީބާޖާއިން ބުނެ އެވެ.\nއޭގެ ފަހުން އެ މައްސަލަ ހިފައިގެން ދީބާޖާއިން ފުރަތަމަ ފަހަރަށް ސުޕްރީމް ކޯޓަށް ދިއުމުން 2019 ވަނަ އަހަރު ސުޕްރީމް ކޯޓުން ވަނީ ދައުލަތުން ދީބާޖާ އަށް ބަދަލު ދިނުމަށް ހުކުމްކޮށްފަ އެވެ. ހުކުމްކުރުމުގެ ބަދަލުގެ އަދަދު 174 މިލިއަން ރުފިޔާއަށް ދައުލަތާއި ދީބާޖާ މަޝްވަރާކޮށް ނިންމި އެވެ.\nނަމަވެސް ދައުލަތުން އެ ހުކުމް އަލުން ދިރާސާކުރުމަށް ހުށަހެޅުމުން ފަހުން ސުޕްރީމް ކޯޓުން ނިންމީ އެ ކޯޓުގެ ކުރީގެ ހުކުމް ބާތިލު ކުރުމަށެވެ. އެކަމަކު ދީބާޖާގެ މައްސަލާގައި ހައިކޯޓުގެ ނިންމުން ސުޕްރީމް ކޯޓުގައި އިސްތިއުނާފް ކުރުމަށް ފުރުސަތު ދީފައިވެ އެވެ. އެހެންކަމުން ހައިކޯޓުން ސިވިލް ކޯޓުގެ ހުކުމް ބާތިލުކޮށްފައިވާ މައްސަލަ ދީބާޖާގެ ފަރާތުން ތިންވަނަ ފަހަރަށް ސުޕްރީމް ކޯޓުގައި ވަނީ އިސްތިއުނާފްކޮށްފަ އެވެ. މިހާރު ކުރިއަށް އެދަނީ އެ އަޑުއެހުންތަކެވެ.\nމި މައްސަލަ ދިރާސާކުރާއިރު ސާފުކުރަން ޖެހޭ އިތުރު ކަމެއް ނެތްނަމަ ދެން އޮންނާނީ މައްސަލައިގެ ހުކުމް އިއްވުމެވެ.\nމި މައްސަލަ ބައްލަވަނީ ފަނޑިޔާރު އަލީ ރަޝީދު ހުސައިން އާއި ފަނޑިޔާރު މަހާޒު އަލީ ޒާހިރު އަދި ފަނޑިޔާރު ޑރ. މުހައްމަދު އިބްރާހީމް އެވެ.\nއެޓާނީ ޖެނެރަލް ދީބާޖާ މައްސަލަ ދީބާޖާ އިންވެސްޓްމެންޓް + ސުޕްރީމް ކޯޓް\nދީބާޖާގެ އިސްތިއުނާފް އަޑުއެހުމެއް އަންނަ މަހު


ނިއުމާގެ ރައްދު- ޓްވިޓާގައި ރައްޔިތުން ޚިޔާލު ފާޅު ކުރަނީ ސިޔާސީ ދާއިރާގަ އުޅޭތީތޯ؟\nރާއްޖޭގެ ސިޔާސީ މަސްރަހު މިހާރު އޮތް ހާލަތާއި މެދު ރާއްޖެއިން ބޭރުގެ ގިނަ ބަޔަކާއި ދިވެހި ގިނަ ރައްޔިތުން ވެސް ދަނީ ކަންބޮޑުވުން ފާޅު ކުރަމުންނެވެ. އެގޮތުން މިހާރު ނެރެފައިވާ ކުއްލި ނުރައްކަލުގެ ޙާލަތަށް ތާއީދު ނުކުރާ ކަމަށް ބުނެ ވެސް އެތައް ބަޔަކު ވަނީ ޓްވިޓާ އާއި އެނޫންވެސް މީސްމީޑިއާގެ އެކިއެކި ޒަރީޢާއިން ފާޅު ކޮށްފައެވެ.\nއެފަދައިން ޝުޢޫރުފާޅު ކުރި އެކަކީ، ރާއްޖޭގެ މަޝްހޫރު ފިލްމީތަރި ނިއުމާ މުޙައްމަދުއެވެ. ނަމަވެސް އޭނާ އެފަދައިން ޝުޢޫރުފާޅު ކުރުމުން، ސިޔާސީ ދާއިރާއަށް އޭނާ ވަންނަނީތޯ ސުވާލު އުފައްދާ އަޑުތަކެއް ވަނީ ފެތުރިފައެވެ.\nއެގޮތުން ރާއްޖޭގެ އޮންލައިން ނޫހެއްގައި މިއަދުވަނީ އެކަމާއި ގުޅިގެން ޚަބަރެއް ވެސް ލިޔެފައެވެ.\n"ފިލްމީ ތަރި، ނިއުމާ ސިޔާސީ ދާއިރާއަށް؟!" މިސުރުޙީގެ ދަށުން ލިޔެފައިވާ ޚަބަރަށް ރައްދު ދެމުން ނިއުމާ އޭނާގެ ރަސްމީ ޓްވިޓާ ގައި އަހާފައިވަނީ ޓްވިޓާގައި ދިވެހި ރައްޔިތުން ޚިޔާލު ފާޅު ކުރަނީ ސިޔާސީ ދާއިރާގަ އުޅޭތީތޯ އެވެ.\n"ޓްވިޓާގައި ދިވެހި ރައްޔިތުން ޚިޔާލު ފާޅު ކުރަނީ ސިޔާސީ ދާއިރާގައި އުޅޭތީތޯ؟ ކޮންމެ ރައްޔިތަކަށް ވެސް ޚިޔާލު ފާޅު ކުރުމުގެ މިނިވަންކަން ޤާނޫނު އަސާސީން ލިބިފައިވޭ. އޭގެ މާނައަކީ ދިވެހި ހުރިހާ ރައްޔިތުންނަކީ ސިޔާސީ ދާއިރާގެ މީހުންނޭތޯ؟" ނިއުމާގެ ޓްވީޓްގައި އަހާފައިވެއެވެ.\nވާހަކަތައް ކޮންމެ ގޮތަކަށް ފެތުރެމުން ދިޔަނަމަވެސް، ސިޔާސީ ދާއިރާއާއި ރަސްމީކޮށް ގުޅުމުގެ އެއްވެސް ފިކުރެއް ނިއުމާގެ ނެތްކަން ހާމަވެއެވެ. އާންމު ރައްޔިތެކޭ އެއްފަދައިން އޭނާވެސް ޚިޔާލުފާޅު ކޮށްލީއެވެ.\nއެޓްވީޓާއި ގުޅިގެން "މިއަދުނޫހަށް" މައުލޫމާތު ދެމުން ނިއުމާ ބުނީ އެއީ އެއްވެސް ސިޔާސީ މަޤްސަދެއްގައި ޖެހި އެއްޗެއް ނޫން ކަމަށެވެ.\n"އަޅުގަނޑު އެއްވެސް ސިޔާސީ މަޤްސަދެއްގަ ޖެހި އެއްޗެއް ނޫން އެއީ. (ހިނގަނޑެއް ޖަހާލުމަށްފަހު) ދިވެހި ރައްޔިތެއްގެ ހައިސިއްޔަތުން އަޅުގަނޑަށް ފެންނަ އެއްޗެއް ޓްވީޓް ކުރީ. ސިޔާސީ ވާކަށް ނޫން. އަބަދުވެސް ސޯޝަލް މީޑިއާގަ ލިޔަން ހަމަ އެއްޗެހި. ނޭނގެ ދެން ކުއްލިއަކަށް ބަޔަކު މި ސިޔާސީ ކުރީ ކީއްވެ ކަމެއް" ނިއުމާ ބުނެފައިވެއެވެ.


ގޭގެއަށް ޒިޔާރަތްކުރުމުގެ އަދަބުތައް (1) – DhiSalafiyyah\nގޭގެއަށް ޒިޔާރަތްކުރުމުގެ އަދަބުތައް (1)\n02/01/2014 އަޚްލާޤް, ދީންއައްޝައިޚް މުޙައްމަދު ސިނާން\nﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ.\n((يَا أَيُّهَا الَّذِينَ آمَنُوا لَا تَدْخُلُوا بُيُوتًا غَيْرَ بُيُوتِكُمْ حَتَّىٰ تَسْتَأْنِسُوا وَتُسَلِّمُوا عَلَىٰ أَهْلِهَا ۚ ذَٰلِكُمْ خَيْرٌ لَّكُمْ لَعَلَّكُمْ تَذَكَّرُ‌ونَ ﴿٢٧﴾ فَإِن لَّمْ تَجِدُوا فِيهَا أَحَدًا فَلَا تَدْخُلُوهَا حَتَّىٰ يُؤْذَنَ لَكُمْ ۖ وَإِن قِيلَ لَكُمُ ارْ‌جِعُوا فَارْ‌جِعُوا ۖ هُوَ أَزْكَىٰ لَكُمْ ۚ وَاللَّـهُ بِمَا تَعْمَلُونَ عَلِيمٌ ﴿٢٨﴾ لَّيْسَ عَلَيْكُمْ جُنَاحٌ أَن تَدْخُلُوا بُيُوتًا غَيْرَ مَسْكُونَةٍ فِيهَا مَتَاعٌ لَّكُمْ ۚ وَاللَّـهُ يَعْلَمُ مَا تُبْدُونَ وَمَا تَكْتُمُونَ ﴿٢٩﴾)) النور 27 – 29\nމާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުންގެ ގެތައް ނޫން އެހެން ގެތަކަށް އެ ގެތަކުގެ އަހުލުވެރިންގެ އިޛުނަ ހޯދައި ސަލާމްކޮށްފުމަށްދާނދެން ނުވަންނާށެވެ! އެގޮތް ތިޔަބައިމީހުންނަށް ހެޔޮކަންބޮޑެވެ. (އެއީ) ތިޔަބައިމީހުން ހަނދުމަކުރުމަށްޓަކައެވެ. ފަހެ، އެ ގެތަކުން ތިޔަބައިމީހުންނަށް އެކަކުވެސް ނުފެނުނުނަމަ، ތިޔަބައިމީހުންނަށް އިޛުނަ ދެވިއްޖައުމަށްދާނދެން އެ ގެތަކަށް ތިޔަބައިމީހުން ނުވަންނާށެވެ! އަދި ތިޔަބައިމީހުން އެނބުރި ހިނގައިދާށޭ ތިޔަބައިމީހުންނަށް ބުނެވިއްޖެނަމަ، ފަހެ، ތިޔަބައިމީހުން އެނބުރި ހިނގައިދާށެވެ! އެގޮތް ތިޔަބައިމީހުންނަށް ޠާހިރުކަންބޮޑެވެ. ﷲ އީ، ތިޔަބައިމީހުންކުރާ ކަންތައް، މޮޅަށް ދެނެވޮޑިގެންވާ ރަސްކަލާނގެއެވެ. އެ ގެތަކުގައި ތިޔަބައިމީހުންނަށް ބޭނުމެއްވާ، އަދި މީހުންނޫޅޭ (ފަޅު) ގެތަކަށް ތިޔަބައިމީހުން ވަނުމަކުން، ތިޔަބައިމީހުންގެ މައްޗަކަށް ކުށެއްނެތެވެ. އަދި ތިޔަބައިމީހުން ފާޅުކުރާ ކަންތަކާއި، ވަންހަނާކުރާ ކަންތައް ﷲ ދެނެވޮޑިގެންވެތެވެ.”\nއާޔަތުގެ އިޖުމާލީ މާނަ:\nހައްދަވާ ގެންގުޅުއްވާ މަތިވެރިވެގެންވާ އިލާހު، އެއިލާހުގެ މުއުމިނު އަޅުން އަދަބުވެރިކޮށްދެއްވަނީ އެންމެ މަތިވެރިވެގެންވާ އަދަބުތަކުންނެވެ. ހެޔޮ ރަނގަޅު އަދަބުތަކުން ޒީނަތްތެރިވުމަށް އެއިލާހު އެބައިމީހުންނަށް އަންގަވައެވެ. ފަހެ، މިއާޔަތްތަކުގައި އެއިލާހު މުއުމިނުންނަށް އަމުރުމިކުރައްވަނީ މީސްތަކުންގެ ގެތަކަށް ވަނުމަށް އެދޭނަމަ އިޛުނަ ހޯދުމަށެވެ. އަދި އިޛުނަ ހޯދުމުގައި މަޑިމައިތިރިވުމަށެވެ. އަދި އެ ގެއެއްގެ އަހުލުވެރިންނަށް ސަލާމް ގޮވުމަށެވެ. އެހެނީ، ސަލާމްގޮވުމުގެ ސަބަބުން އެކަކު އަނެކަކު ދެކެ ލޯބިވުމަށާއި، އުފާވެރިކަމަށާއި، ބާއްޖަވެރިކަމަށް މަގުފަހިކުރުވައެވެ. އަދި އެއިލާހު މީސްތަކުންނަށް ނަހީ ކުރައްވާފައިވަނީ އިޛުނައާނުލައި މީސްތަކުންގެ ގެތަކަށް ނުވަނުމަށެވެ. އެއީ އިޛުނަ ނުހޯދައިވަނުމުގެ ސަބަބުން އެ ގެއެއްގެ އަހުލުވެރިން އެހެންމީހުންނަށް ފެނުމަށް ހިތްނުރުހޭކަންކަން ފެނިގެން ހިނގައިދާނެތީއެވެ. އަދި މީސްތަކުންގެ ޢައުރަތައް ފެނިގެން ހިނގައިދާނެތީއެވެ. އަޅުގަނޑުމެންނަށް އެނގިގެންވާފަދައިން މީސްތަކުން ގޭތެރޭގައި އުޅޭގޮތް ތަފާތެވެ. އަންހެން ކަނބަލުން، އެކަނބަލުންގެ މަޙުރަމުންގެ ކުރިމަތީގައި ބުރުގާ ނަގައިގެން އުޅުމާއި، ގޭގައި އުޅޭ މީހުން ފިޔަވައި އެހެންމީހުންނަށް ފެންނަން ނޭދޭގޮތަށް ހެދުމާއި، އިސްތަށިގަނޑުހުރެއެވެ. އަދި ހަމައެފަދައިން ފިރިހެން ބޭފުޅުންވެސް ގޭގައި އުޅޭގޮތް ތަފާތުވެގެންވެއެވެ. މި ފަދަ ޙާލަތްތަކުގައި ހުރެ، އިޛުނަ ނުހޯދައި ގެއަށް ވަނުމުގެ ސަބަބުން އެއަންނަމީހަކަށް މިފަދަ މަންޒަރުތައް ފެނުމަކީ އެ ގެއެއްގެ އަހުލުވެރިން ހިތްހަމަޖެހޭނެކަމެއް ނޫނެވެ. އަދި އެކަން ވެގެންދާނީ އެގޭގެ އަހުލުވެރިންގެ ޢިއްފަތަށާއި، ސިއްރުތަކަށް އަރައިގަނެވޭ އަރައިގަތުމަކަށެވެ. އެބައިމީހުންގެ ގޭގެ ޙުރުމަތް ކަނޑާލެވޭ ކަނޑާލުމަކަށެވެ. އެހެންކަމުން، މިކަންކަމުން މީސްތަކުން ސަލާމަތްކުރެއްވުމަށްޓަކައި ﷲ ސުބުޙާނަހޫ ވަތަޢާލާ މި އާޔަތްތަކުގައި މިއަންގަވަނީ އިޛުނަ ހޯދުމަށެވެ. އިޛުނަ ނުލިބިއްޖެނަމަ އެ ގެއަކަށް ނުވަދެ އެނބުރި ދިޔުމަށެވެ. އޭގެ ބަދަލުގައި އިޛުނަ ލިބެންދެން ގިނައިރު ވަންދެން އެ ގޭކައިރީ ހުރުމާއި، ގޮވުމާއި، އެނޫން ކަންކަން ކުރުމަކީ އެގޭގެ އަހުލުވެރިންނަށް ކުރެވޭ އުނދަގުލެކެވެ. ފަހަރެއްގައި ވަގުތުގެ ގޮތުން މެހެމާނަކަށް މެހެމާންދާރީ އަދާނުކުރެވޭފަދަ ވަގުތަކަށް އެވަގުތުވާތީވެ، އެހަށް ދިޔުމަށް ބުނަންނުކެރިވެސް ހުރެދާނެއެވެ. އިޛުނަ ހޯދުމަށް އިސްލާމްދީނުގައި އައިސްފައިވަނީ3ފަހަރުއެވެ.3ފަހަރުންވެސް އިޛުނަ ނުލިބިއްޖެނަމަ އެ ގެއަކަށް ނުވަދެ ޖެހޭނީ ދާށެވެ. މިކަމުގެ ދަލީލުތައް އަދި ފަހުން އަންނަ ހުއްޓެވެ. إن شاء الله.\nއަދި އެގެއެއްގެ އަހުލުވެރިން ގެއިންބޭރުގައި ވަނިކޮށް ކުރިއާލައި އިޛުނަ ހޯދައިފައިނުވާޙާލު އެގެއަކަށް ވަނުމަކީ ހުއްދަވެގެންވާ ކަމެއްނޫނެވެ. އެހެނީ، މީސްމީހުންގެ ގެދޮރަކީ ޙުރުމަތްތެރިވެގެންވާ ތަނެކެވެ. ފަހަރެއްގައި އެގޭގެ އަހުލުވެރިން އެހެންމީހުންނަށް ފެންނަން ނޭދޭ މުދަލެއް ނުވަތަ އެއްޗެއް އެގޭގައި އޮވެދާނެއެވެ. ނުވަތަ އެގެއިން އެއްޗެއް ގެއްލިއްޖެނަމަ، އެ ގޭގެ އަހުލުވެރިންގެ އިޛުނައާނުލައި ވަންނަމީހާއަށް އެކަމުގެ ތުހުމަތު ކުރެވިދާނެއެވެ. އިސްލާމްދީނުގައި މިފަދަ ރިވެތި އަދަބުތައް ކަނޑައަޅުއްވާފައިވަނީ މިފަދަ ފިތުނަ ފަސާދަތަކުން މީސްތަކުން ދުރުހެލިކުރުމަށްޓަކައެވެ. މީސްތަކުގެ މެދުގައި ޞުލްޙަމަސަލަސްކަން ޤާއިމުކުރުމަށްޓަކައެވެ.\nއަދި މީހުން ދިރި ނޫޅޭ ފަޅުގެތަކަށް، ބޭނުމަކަށްޓަކައި ވަންނަންޖެހިއްޖެ ޙާލަތެއްގައި އިޛުނައާނުލައި ވަނުމަކީ މަނާވެގެންވާ ކަމެއް ނޫނެވެ.\n(1) ސަލާމްގޮވުން ވަނީ އިޛުނަ ހޯދުމަށްފަހުގައިތަ ނޫނީ އިޛުނަ ހޯދުމުގެ ކުރިންތަ؟\nއިޛުނަ ހޯދުމަކީ ގޭތެރެއަށް ވަނުމުގެ ހުއްދަ ހޯދުމެވެ. ސަލާމްގޮވުމަކީ އެ ގޭގެ އަހުލުވެރިންނަށް السلام عليكم ނުވަތަ السلام عليكم ورحمة الله وبركاته ބުނުމެވެ. އެހެންކަމުން އިޛުނަ ހޯދުމާއި، ސަލާމްގޮވުމަކީ ފަރަޤުހުރި ދެކަމެކެވެ. އާޔަތުގައި ﷲ ވަނީ މި ދެކަންވެސް ކުރުމަށް އަންގަވާފައެވެ. އެކަލާނގެ ވަޙީ ކުރައްވާފައިވަނީ ((يَا أَيُّهَا الَّذِينَ آمَنُوا لَا تَدْخُلُوا بُيُوتًا غَيْرَ بُيُوتِكُمْ حَتَّىٰ تَسْتَأْنِسُوا وَتُسَلِّمُوا عَلَىٰ أَهْلِهَا ۚ)) މާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުންގެ ގެތައް ނޫން އެހެން ގެތަކަށް އެ ގެތަކުގެ އަހުލުވެރިންގެ އިޛުނަ ހޯދައި ސަލާމްކޮށްފުމަށްދާނދެން ނުވަންނާށެވެ!”\nއާޔަތުގެ ބޭރުފުށުން އަޅުގަނޑުމެންނަށް ދޭހަކޮށްދެނީ ސަލާމްގޮވުމުގެ ކުރިން އިޛުނަ ހޯދަންޖެހޭކަމެވެ. މި ބޭރުފުށުން ދޭހަކޮށްދޭ މާނައާއެއްގޮތަށް ބައެއް ޢިލްމުވެރިން ވިދާޅުވަނީ ސަލާމްގޮވުމުގެ ކުރިން އިޛުނަ ހޯދަންޖެހޭނެކަމަށެވެ. އެހެންނަމަވެސް ފިޤުހު ޢިލްމުވެރިންގެ ތެރެއިން ޖުމްހޫރު ޢިލްމުވެރިން ވިދާޅުވަނީ އިޛުނަ ހޯދުމުގެ ކުރިން ސަލާމްގޮވަންޖެހޭނެކަމަށެވެ. އަންނަވަވީ ރަޙިމަހުﷲ ވިދާޅުވެފައިވެއެވެ. “ޞައްޙަވެގެންވާ އަދި އިޚްތިޔާރުކުރެވޭ ގޮތަކީ އިޛުނަ ހޯދުމަށްވުރެ ކުރިން ސަލާމްގޮވުމެވެ. ޙަދީޘްގައިވާ ފަދައިންނެވެ. ((السَّلامُ قَبْلَ الكَلاَمِ)) މާނައީ: “ވާހަކަދެއްކުމުގެކުރިން ވަނީ ސަލާމްގޮވުމެވެ.”” މި ޙަދީޘަކީ އިމާމް އައްތިރުމިޛީ އެކަލޭގެފާނުގެ ސުނަނުގައި ޖާބިރު ބިން ޢަބްދިﷲ ރަޟިޔަﷲ ޢަންހުގެ ކިބައިން ރިވާކުރައްވާފައިވާ ޙަދީޘެކެވެ. މި ޙަދީޘާމެދުގައި ވިދާޅުވެފައިވެއެވެ. “މިއީ މުންކަރު ޙަދީޘެކެވެ.” އަދި ސިލްސިލަތުއް ޟަޢީފާގައި ޝެއިޚް އަލްއަލްބާނީ މިއީ މައުޟޫޢު ޙަދީޘެއްކަމުގައި ވިދާޅުވެފައިވެއެވެ. މައުޟޫޢު ޙަދީޘަކީ ރަސޫލާގެ މައްޗަށް ހަދާފައިވާ ދޮގު ޙަދީޘެވެ. ނުވަތަ ދޮގެއްކަމަށް ބުރަވެވޭ ޙަދީޘެވެ. އެހެންނަމަވެސް މި މާނާގައި އެހެން ޙަދީޘްތައް އައިސްފައިވުމުން މި ޙަދީޘްގެ މިޖުމްލަ ޙަސަން ދަރަޖައަށް ފޯރައެވެ. އެގޮތުން އައިސްފައިވެއެވެ. ((لاَ تَأْذَنُوا لِمَنْ لَمْ يَبْدَأُ بِالسَّلاَمِ)) މާނައީ: “ސަލާމްގޮވުމުން ނުފަށާމީހަކަށް ތިޔަބައިމީހުން އިޛުނަ ނުދޭށެވެ.” އަދިވެސް އައިސްފައިވެއެވެ. ((السَّلاَمُ قَبْلَ السُّؤَالِ؛ فَمَنْ بَدَأَكُمْ بِالسُّؤَالِ قَبْلَ السَّلاَمِ فَلاَ تُجِِيْبُوهُ)) މާނައީ: “(ކަމަކަށް) އެދުމުގެކުރިން ވަނީ ސަލާމްގޮވުމެވެ. ފަހެ، ސަލާމްގޮވުމުގެ ކުރިން ތިޔަބައިމީހުންކުރެ ކަމަކަށް އެދޭމީހާއަށް އިޖާބަނުދޭށެވެ.” (ބައްލަވާ: އައްސިލްސިލަތުއް ޞަޙީޙާ: ޙަދީޘް ނަންބަރު: 816 އަދި 817).\nއިޛުނަ ހޯދުމުގެ ކުރިން ސަލާމް ގޮވަންޖެހޭނެކަމަށް ޖުމްހޫރު ޢިލްމުވެރިން ނަންގަވަނީ އަންނަނިވި ދަލީލުތަކެވެ.\n* އިމާމް އަޙްމަދު އެކަލޭގެފާނުގެ މުސްނަދުގައި، އަދި އިމާމް އަލްބުޚާރީ އަދަބް އަލްމުފްރަދުގައި ގެންނަވާފައިވާ ޙަދީޘެއްގައި ވެއެވެ. ބަނޫ ޢާމިރުގެ މީހަކު ނަބިއްޔާ ޞައްލަﷲ ޢަލައިހިވަސައްލަމަގެ އަރިހަށް ވަނުމަށް އިޛުނަ ހޯއްދެވިއެވެ. އެމީހާ ބުންޏެވެ. “(أَأَلِجُ؟) ތިމަން ވަންނަންތޯއެވެ؟” ފަހެ، އެހިނދު ނަބިއްޔާ ޞައްލަﷲ ޢަލައިހިވަސައްލަމަ އެކަލޭގެފާނުގެ ޚާދިމުއަށް ޙަދީޘް ކުރެއްވިއެވެ. “މި މީހާގެ ކައިރިއަށްދާށެވެ! ފަހެ، އެމީހާއަކަށް އިޛުނަ ހޯދާކަށް ނޭނގެއެވެ؟ މިފަދައިން ބުނާށޭ އެމީހާއަށް ބުނާށެވެ. السَّلَامُ عَلَيْكُمْ ތިމަން ވަންނަންތޯއެވެ؟” މި ޙަދީޘަކީ ޞައްޙަ ޙަދީޘެއްކަމުގައި ޝައިޚް އަލްއަލްބާނީ ރަޙިމަހުﷲ ސިލްސިލަތުއް ޞަޙީޙާގައި އަދި ޞަޙީޙު އަދަބް އަލްމުފްރަދުގައި ވިދާޅުވެފައިވެއެވެ. (انظر: السلسلة الصحيحة: رقم الحديث: 1170 و 2712، وصحيح الأدب المفرد: رقم الحديث: 830)\n* އަދި ކުރިން ބަޔާންކުރެވުނު ޙަދީޘްތައް ހިމެނެއެވެ. ((لاَ تَأْذَنُوا لِمَنْ لَمْ يَبْدَأُ بِالسَّلاَمِ)) މާނައީ: “ސަލާމްގޮވުމުން ނުފަށާމީހަކަށް ތިޔަބައިމީހުން އިޛުނަ ނުދޭށެވެ.” ((السَّلاَمُ قَبْلَ السُّؤَالِ؛ فَمَنْ بَدَأَكُمْ بِالسُّؤَالِ قَبْلَ السَّلاَمِ فَلاَ تُجِِيْبُوهُ)) މާނައީ: “(ކަމަކަށް) އެދުމުގެކުރިން ވަނީ ސަލާމްގޮވުމެވެ. ފަހެ، ސަލާމްގޮވުމުގެ ކުރިން ތިޔަބައިމީހުންކުރެ ކަމަކަށް އެދޭމީހާއަށް އިޖާބަނުދޭށެވެ.”\n* އިބްނު އަބީ ޝައިބާގެ މުޞައްނަފުގައި ގެންނަވާފައިވާ އަޘަރެއްގައިވެއެވެ. ޒައިދު ބުން އަސްލަމް ވިދާޅުވިއެވެ. “އިބްނު ޢުމަރުގެ އަރިހަށް، ތިމަންގެ ބައްޕަ ތިމަން ފޮނުވިއެވެ. ތިމަން ބުނީމެވެ. ވަންނަންތޯއެވެ؟ އެހިނދު އިބްނު ޢުމަރު ވިދާޅުވިއެވެ. ތިފަދައިން ނުބުނާށެވެ! އެހެންނަމަވެސް ބުނާށެވެ. السلام عليكم، ތިބާއަށް ސަލާމުގެ ޖަވާބު ލިބިއްޖެނަމަ ވަންނާށެވެ.” (مصنف ابن أبي شيبة: رقم الحديث: 25675)\nއަދި ބައެއް ޢިލްމުވެރިން ދެ ޙާލަތް ތަފާތު ކުރައްވައެވެ. ބައެއް ޙާލަތްތަކުގައި އިޛުނަ ހޯދުމުގެ ކުރިއަށް ސަލާމްގޮވުން އިސްކުރައްވައެވެ. އަދި ބައެއް ޙާލަތްތަކުގައި ސަލާމްގޮވުމުގެ ކުރިއަށް އިޛުނަ ހޯދުން އިސްކުރައްވައެވެ. އެގޮތުން އެ އަންނަމީހާއަށް އެ ގޭގެ އަހުލުވެރިންގެ ތެރެއިން މީހަކު ފެންނަންހުރިނަމަ އެންމެ ފުރަތަމަ ސަލާމްގޮވާނީއެވެ. އޭގެފަހުގައި ވަނުމުގެ އިޛުނަ ހޯދާނީއެވެ. އަދި ގޭގެ އަހުލުވެރިންގެ ތެރެއިން މީހަކު ފެންނަން ނެތްނަމަ ސަލާމްގޮވުމުގެ ކުރިއަށް އިޛުނަ ހޯދުން އިސްކުރާނީއެވެ. މިއީ އަލްމާވަރުދީ ރަޙިމަހުﷲ އިޚްތިޔާރު ކުރައްވާފައިވާގޮތެވެ. އަދި މިއީ ހުރިހާ ދަލީލުތައް ޖަމާކުރެވިފައިވާ ރައުޔެކެވެ.\nވަނުމަށް ހޯދާ އިޛުނަ ހޯދުމުގައި ‘އަހަރެން ވަންނަންތޯއެވެ؟’ ފަދަ ޞަރީޙަބަހެއް ބޭނުންކުރުމަކީ އިޛުނަ ހޯދުމުގެ ޝަރުޠެއް ނޫނެވެ. އެގޮތުން އިޛުނަ ހޯދުމުގެ ގޮތުން ތަކްބީރު، ނުވަތަ ތަސްބީޙަ، ނުވަތަ ތަޙްމީދު ކިޔުން، ނުވަތަ ކަރުކެހިލުންފަދަ އިޛުނަޔަށް އެދޭކަން ފާޅުވާފަދަ ކަމެއްކުރުމުން އިޛުނައަށް އެދެވުނީކަމުގައި ބެލެވޭނެއެވެ. އަދި ޚާއްޞަކޮށް މިޒަމާނުގައި އިޛުނައަށް އެދުމުގެގޮތުން ޓަކިޖެހުމާއި، ގޭގޭގައި ހަރުކޮށްފައިހުންނަ އަޑުގޮވާ ވަޞީލަތްތަކުންވެސް އިޛުނައަށް އެދުން ފުރިހަމަވާނެއެވެ. والله أعلم. (ނުނިމޭ)\n(1) روائع البيان تفسير آيات الأحكام: محمد علي الصابوني.


Mahfooz: Hiyvarugadha fire fighter\nމިދިޔަ ސެޕްޓެމްބަރުމަހު މާލޭގައި ވަނީ ނުރައްކާތެރި އަލިފާނުގެ ބޮޑު ހާދިސާއެއް ހިގައިފަ އެވެ. މި ހާދިސާއަށް ގިނަ ބައެއްގެ ސަމާލުކަން ހުއްޓިގެންދިޔައިރު، އެ ދުވަހުގެ މި ނުރައްކާތެރި ހާދިސާ ވަނީ ސޯޝަލް މީޑިއާގެ އިތުރުން ރާއްޖޭގެ ނޫސްތަކުގެ ވަރަށް ބޮޑު ސަމާލުކަމެއް ލިބިގެން ގޮސްފައެވެ. އެ ހާދިސާގައި ހަތަރު ގުދަނަކާއި ހަ ގެއެއް އެނދައި، އެކަކު މަރުވެ، 400 އަށް ވުރެ ގިނަ މީހުން ހާލުގައި ޖެހުނެވެ.\nއެދުވަހު އަލިފާން ނިއްވަން އުޅުނު ފަޔާ ފައިޓަރުންގެ ޖެހިލުން ކުޑަކަމާއި މަސައްކަތާއި އެތައް ބައެއްގެ ތައުރީފް ވަނީ ލިބިގެން ގޮސްފައެވެ. އޭގެތެރެއިން އެކަކަކީ ބ. އޭދަފުއްޓަށް އުފަން ސާޖަންޓް މަހުފޫޒް އަބްދުއްރަޝީދުއެވެ.\nމި ހުރިހާ ކަމެއް ހިނގާދިޔައިރު ވެސް، މަހުފޫޒް ހުރީ އަމިއްލަ ނަފްސަށްވުރެ ގައުމު އިސްކޮށްގެންނެވެ. ޙަވާލު ކުރެވުނު މަސްއޫލިއްޔަތާއި ވާޖިބު އަދާކުރުން މަތީގައި އެންމެ އިންޗިއެއްވެސް ފަހަތަށް ޖެހިލުމެއް ނެތިއެވެ. ފަޔަރފައިޓަރެއްގެ ގޮތުގައި އޭނާ އެވަނީ އާންމު ރައްޔިތުންގެ ފުރާނަ ސަމާލަތް ކުރުމުގައި އަގުނުކުރެވޭފަދަ ޚިދުމަތެއް ކޮށްދީފައެވެ. މި ނުރައްކާތެރި އަލިފާނުގެ ބޮޑު ހާދިސާގައި މީހުން ސަލާމަތްކުރި ސިފައިންގެ ނުވަ މީހަކު ދައްކުވައިދިން ހިތްވަރުގަދަކަމާއި ޖެހިލުންކުޑަކަމުގެ ސަބަބުން، މިއަހަރުގެ ނަސްރުގެ ދުވަހު އޭނާއަށް ވަނީ މީހުން ސަލާމަތް ކުރި ރިހި މެޑަލް ހާސިލުކޮށްފަ އެވެ.\nމަހުފޫޒް ސްކޫލު ދައުރުން ފެށިގެންވެސް ދެކެމުން އައި ހުވަފެނަކީ ސިފައިންގެ ޤައުމީ ޚިދުމަތާ ގުޅުމެވެ. އޭނާގެ ހިތުގައި އުފެދިފައިވާ ޤައުމީ ލޯތްބާއި ޖޯޝްގެ ސަބަބުން އޯލެވެލް ފުރިހަމަ ކުރުމަށްފަހު، ސިފައިންގެ ޚިދުމަތާ ގުޅިފައިވަނީ 2002 ވަނަ އަހަރު އެވެ.\nމަޙުފޫޘް މަދަރުސީ ދައުރު ފުރިހަމަކޮށްފައިވަނީ، ބ.އަތޮޅު ތަޢުލީމީ މަރުކަޒުންނެވެ. ސިފައިންގެ 41 ވަނަ އަސާސީ ތަމްރީން ކޯސް ފުރިހަމަ ކުރުމަށްފަހު، އޭނާ މިއަދާ ހަމައަށްވެސް ދެމިހުރީ އެފްއާރުއެސްގެ ހިތްވަރުގަދަ ފަޔަރފައިޓަރެއްގެ ގޮތުގައި ޤައުމީ ޚިދުމަތުގައެވެ. މާލެ ސިޓީއާއި ހިނގާފައި ހުރި ބޮޑެތި އަލިފާނުގެ ހާދިސާތަކުގެ އިތުރުން ހިންގުނު ރެސްކިޔު ހާދިސާތަކުގައި އޭނާ ވަނީ އެފްއާރުއެސްގެ އެހެން ފަޔަރފައިޓަރުންނެކޭ އެއްފަދައިން ޖެހިލުންކުޑަކަމާއި ހިތްވަރުގަދަކަން ދައްކުވައިދީ އެންމެ ކުރީ ސަފުގައި މަސައްކަތްކޮށްފައެވެ. ޤައުމަށް ދިމާވާ ކޮންމެ ކާރިސާއެއްގައިވެސް ރައްޔިތުންގެ ފުރާނައާއި މުދާ ސަލާމަތް ކުރުމުގައި އޭނާ ދެމިހުރީ ނުގުޑާފަދަ އަޒުމެއްގެ މަތީގައެވެ.\nމަހުފޫޒް ސިފައިންގެ ހަޔާތުގައި ފުރިހަމަކޮށްފައިވާ ކޯސްތަކުގެ ތެރޭގައި، 2013 ވަނަ އަހަރު ފަޔަރ ޓްރެއިނިންގ ސްކޫލުން ފުރިހަމަކުރި ބޭސިކް ފަޔަރ ފައިޓިންގ ކޯހާއި 2012 ވަނަ އަހަރު ފުރިހަމަކުރި އެޑްވާންސް ފަޔަރ ފައިޓިންގ ކޯސް ފާހަގަކޮށްލެވެއެވެ. މި ކޯހުން އޭނާވަނީ އެކަޑަމިކްސް އިން 1 ވަނަ ޙާޞިލްކޮށް، އޭނާގެ ކުޅަދާނަ ސާބިތުކޮށްދީފައެވެ. ހިތްވަރުގަދަ ފަޔަރފައިޓަރެއްގެ އިތުރުން އޭނާއަކީ އަމިއްލަ ހަޔާތުގައިވެސް ކާމިޔާބު މީހެކެވެ.\nސިފައިންގެ ޙަޔާތުގައި ކުރިއަށްދިއުމަށް އެންމެ ބޮޑު އެހީތެރިކަމެއް ލިބެނީ، އާއިލާގެ ފަރާތުންކަން ހާމަކުރަމުން އޭނާ ބުނީ، އެފަދަ މުއައްސަސާއެއްގައި މަސައްކަތް ކުރުމުގެ ފުރުޞަތު ލިބުމަކީ އޭނާ އެކަމާމެދު އަބަދުވެސް ފަޚުރުވެރިވާ ކަމެއްކަމަށެވެ. މީގެ އިތުރުން، ސިފައިންގެ ޚިދުމަތުގައި ކުރިއަށް ދިއުމަށް އެފްއާރުއެސްގައި އެކި ދުވަސްވަރު މަސައްކަތް ކުރައްވާފައިވާ އަދި މިހާރުވެސް މަސައްކަތް ކުރައްވަމުން ގެންދަވާ ވެރިންގެ ފަރާތުން ވަރަށް ބޮޑު އެއްބާރުލެއްވުމެއް ލިބޭކަން ހާމަ ކުރައްވަމުން، އެހުރިހާ ބޭކަލުންނަށްވެސް އޭނާ ނުހަނު އިޚްލާޞްތެރިކަމާއެކު ޝުކުރު އަދާކުރެއެވެ.\nއެފްއާރުއެސްގައި އެކުގައި މަސައްކަތްކުރާ ފަޔަރ ފައިޓަރުންނަށް މަހުފޫޒް ދޭން ބޭނުންވާ މެސެޖަކީ އަލިފާން ނިއްވުމުގައި ހަރަކާތްތެރިވާއިރު، ބިރު އެއްކިބާކޮށް ޖެހިލުންކުޑަކަމާއެކު ހަރަކާތްތެރިވުމަށެވެ. އަދި މީހުންގެ ފުރާނަ ސަލާމަތް ކުރުމަށް އަބަދުވެސް އެންމެ އިސްކަމެއް ދިނުމަށެވެ. އެންމެހާ ސިފައިންނަށް އޭނާ ދޭން ބޭނުންވާ މެސެޖަކީ، ސިފައިންގެ މީހަކަށްވެހުރެ ކުރިމަތިވާ ޗެލެންޖަސްތަކަށް ޖެހިލުން ކުޑަކަމާއެކު ފަސްޖެހުމެއް ކުރިއަށް ދިއުމަށެވެ.


35,000 endhu ithuru koh, aammudhanee 30 billion ah gendhaanan: Ibu\n35،000 އެނދު އިތުރުކޮށް، އާމްދަނީ 30 ބިލިއަނަށް ގެންދާނަން: އިބޫ\nއިބޫ މިރޭ ވާހަކަ ދައްކަވަނީ --\nއިދިކޮޅު ކޯލިޝަންގެ ފަސް އަހަރުގެ ތެރޭގައި 35،000 އެނދު އިތުރުކޮށް ދައުލަތަށް ލިބޭ އާމްދަނީ 30 ބިލިއަނަށް ހައްދަވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިރޭ ވިދާޅުވެއްޖެ އެވެ.\nކޯލިޝަންގެ ލީޑަރެއް ކަމަށްވާ ގާސިމް އިބްރާހިމްގެ އުފަން ރަށް، އދ. މާމިނގިއްޔަށް ވަޑައިގެން މިރޭ ބޭއްވި ޖަލްސާގައި އިބޫ ވަނީ އޭނާގެ ފަތުރުވެރިކަމުގެ ސިޔާސަތު ހާމަ ކުރައްވާފަ އެވެ. އިބޫ ވިދާޅުވީ، ފަތުރުވެރިކަމުގެ ނަފާ ރާއްޖޭގެ ހުރިހާ ރައްޔިތުންނަށް ހަމަހަމަކަމާއެކު ފުޅާކުރަންޖެހޭ ކަމަށެވެ.\nއެގޮތުގެ މަތިން ރިސޯޓާއި ގެސްޓްހައުސް އަދި ސަފާރީ ހިމެނޭ ގޮތަށް އޭނާގެ ވެރިކަމެއްގެ ފަސް އަހަރުގެ ތެރޭގައި 35،000 އެނދު އިތުރު ކުރައްވާނެ ކަމަށެވެ. އެއީ ދެކުނުގެ އަތޮޅުތަކަށް 17،000 އެނދާއި މެދު ރާއްޖެ ތެރޭގައި 10،000 އެނދާއި އުތުރުގެ އަތޮޅުތަކުގައި 18،000 އެނދު ކަމަށް އިބޫ ވިދާޅުވި އެވެ.\nއިބޫ މިރޭ ވިދާޅުވީ އެކަން ކުރައްވަނީ މާކެޓް ފްލަޑް ނުވާ ގޮތަށް އަދި އަގުތައް ވެސް ތިރި ނުވާނެ ގޮތް ބައްލަވައިގެން ކަމަށެވެ. އެވަރަށް އެނދުތައް އިތުރު ކުރުމުން 30 ބިލިއަނަށްވުރެ މައްޗަށް ދައުލަތަށް ލިބޭ އާމްދަނީ އަރާނެ ކަމަށް ވެސް އިބޫ ވިދާޅުވި އެވެ.\n"އެހެންވެ މި ދަންނަވަނީ އެއީ އަޅުގަނޑުމެން މިވާ ވައުދުތައް ފުއްދޭނެ ކަމުގެ ދަލީލެއް ކަމަށް،\nބަޖެޓަށް ލިބޭ 30 ބިލިއަނަށްވުރެ މައްޗަށް އަރާނެ، ވައުދުތައް ފުއްދޭނެ ކަމުގެ ދަލީލު، ނަރުދަމާ އާއި ބޯފެނާއި މަގުތައް ހެދިގެން ދާނެ ވާހަކަ، އެ އިންވެސްޓްމެންޓްތަކާ ގުޅިގެން އިތުރު 60،000 ވަޒީފާ ވެސް އުފެދިގެން ދާނެ،" އިބޫ ވިދާޅުވި އެވެ.\nއިބޫ ވިދާޅުވީ އެ ވަޒީފާތަކަށް ބޭނުންވާ މީހުން ވެސް ތަމްރީނު ކުރާނެ ކަމަށެވެ. އެގޮތުން 30،000 އެއްހާ މީހުން ފަތުރުވެރިކަމުގެ ދާއިރާއަށް ތަމްރީނު ކުރައްވާނެ ކަމަށެވެ. އަދި މުވައްޒަފުންނަށް ހަމަ އުޖޫރަ އާއި އިނާޔަތްތައް ލިބޭނެ ފްރޭމްވޯކެއް ވެސް ތައްޔާރު ކުރައްވާނެ ކަމަށެވެ. ވަޒީފާގައި ދިވެހިން ބައިތިއްބަން މަޖުބޫރު އަދަދަށްވުރެ އިތުރަށް ދިވެހި މުވައްޒަފުން ގެންގުޅޭ ފަރާތްތަކަށް ޓެކްސްގައި ލުޔެއް ދެއްވާނެ ކަމަށް އިބޫ ވިދާޅުވި އެވެ.\nގެސްޓް ހައުސް ވިޔަފާރި ފުޅާ ކުރުމުގެ ގޮތުން ގެސްޓް ހައުސްއަށް އިންވެސްޓްކުރަން ބޭނުންވާ ފަރާތްތަކަށް މާލީ އެހީތެރިކަން ފޯރުކޮށް ދެއްވާނެ ކަމަށާއި ލުއި ފައިނޭންސް ލިބޭނެ ކަމަށް އިބޫ ވިދާޅުވި އެވެ. އިބޫ ވިދާޅުވީ ގެސްޓްހައުސްތަކަށް ލުޔެއް ދިނުމަށް އެތެރޭގެ އުދުހުންތައް ވެސް އަގު ހެޔޮ ކުރައްވާނެ ކަމަށެވެ.\n"ކުއްޔަށް ދެވިފައި ބައެއް ރަށްރަށް އެބަހުރި ފައިނޭސް ލޯނު ނުލިބުމުގެ ސަބަބުން ތަރައްގީ ނުކުރެވިފަ، އެފަދަ ފަރާތްތަކަށް ވެސް ފައިނޭންސް ލިބޭނެ އެހީތެރިކަން ފޯރުކޮށްދޭނަން،" އިބޫ އިތުރަށް ވިދާޅުވި އެވެ.\nއިބޫ ވިދާޅުވީ ފަތުރުވެރިކަމުގެ ދާއިރާއިން ބޮޑު އާމްދަނީއެއް ދައުލަތަށް ލިބޭއިރު ރާއްޖެ ދުނިޔޭގައި ޕްރޮމޯޓްކުރުމަށް އެކަށީގެންވާ ފައިސާއެއް ހަރަދެއް ނުކުރާ ކަމަށެވެ. އޭނާގެ ވެރިކަމެއްގައި މިހާރު ރާއްޖެ ޕްރޮމޯޓްކުރުމަށް ހަރަދުކުރާ ފައިސާ އަދަދަށްވުރެ ތިން ގުނަ ބޮޑުކޮށް ޕްރޮމޯޓްކޮށް މާކެޓް ކުރަން ބޭނުން ކުރައްވާނެ ކަމަށެވެ.\nއިބޫ ވިދާޅުވި ގޮތުގައި ކަލްޗަރަލް، އިސްލާމިކް، މެޑިކަލް، އަދި އެޑްވެންޗަރަލް ޓޫރިޒަމް ރާއްޖެއަށް ތައާރަފްކުރުމަކީ މުހިންމު ކަމެކެވެ.\nސަފާރީތައް އަޅާނެ ބަނދަރެއް ނެތުމަކީ ވަރަށް ބޮޑު ދަތިކަމެއް ކަމަށާއި އެހެންވެ މާލެ ކައިރީގައި ސަފާރީ މެރީނާއެއް އަޅާނެ ކަމަށް އިބޫ ވިދާޅުވި އެވެ. އަދި ރާއްޖޭގެ އެހެން ސަރަހައްދުތަކުގައި އެފަދަ މެރީނާތަކެއް އަޅާނެ ކަމަށް ވިދާޅުވި އެވެ.\nއިބޫ މިރޭގެ ޖަލްސާގައި ގާސިމް އިބްރާހިމަށް ވަރަށް ބޮޑަށް ވަނީ ތައުރީފު ކުރައްވާފަ އެވެ. އިބޫ ވިދާޅުވީ، ގާސިމަކީ ގައުމަށްޓަކައި މުޅި މިލްކިއްޔާތު ހޭދަ ކުރައްވަމުންދާ ބޭފުޅެއް ކަމަށެވެ. އެމަނިކުފާނު އަބަދުވެސް މަސައްކަތް ކުރައްވަނީ ރާއްޖެ އިސްލާހުކޮށް ތަރައްގީ ކުރައްވަން ކަމަށް އިބޫ ވިދާޅުވި އެވެ.\nގާސިމް އިބްރާހިމާއި އެހެން ވެސް ސިޔާސީ ލީޑަރުންނަށް ދެމުން ދަނީ ނުހައްގު އަނިޔާތަކެއް ކަމަށާއި އެ ބޭފުޅުން ވެރިކަމުގެ ފުރަތަމަ ދުވަހު މިނިވަން ކުރައްވާނެ ކަމަށް ވިދާޅުވާ ވިދާޅުވުން މިރޭ ވެސް އިބޫ ވަނީ ތަކުރާރު ކުރައްވާފަ އެވެ.\nއެމްޑީޕީ އިބްރާހިމް މުހައްމަދު ސޯލިހު އިދިކޮޅު ފަރާތްތައް + ރިޔާސީ އިންތިހާބު 2018


SunOnline: Amuru nerunuthaa mas dhuvas: Dheenaa dhekolhu page thah nuhuhtuvey\nއަމުރު ނެރުނުތާ މަސް ދުވަސް: ދީނާ ދެކޮޅު ޕޭޖުތައް ނުހުއްޓުވޭ\nއަހުމަދު ސާއިލް އަލީ 05 Jan 2022, 09:56\nކޮމިޝަނާ އޮފް ޕޮލިސް މުހައްމަދު ހަމީދާއި ހޯމް މިނިސްޓަރު އިމްރާން އަބްދުﷲ-- ސަން ފައިލް ފޮޓޯ\nރާއްޖޭގައި އެހެން ދީންތައް ފެތުރުމަށް އިންޓަނެޓްގެ ޒަރިއްޔާއިން ގެންގުޅޭ އެކި އެކި މީޑިއަމްތައް ބްލޮކް ކުރުމަށް ކްރިމިނަލް ކޯޓުން އަމުރު ނެރުނުތާ މަސް ދުވަހަށް ވުރެ ގިނަ ދުވަސްވީ އިރު އަދިވެސް އެކަން ތަންފީޒު ނުކުރެވޭ ކަމަށް ފުލުހުން މިއަދު ބުނެފިއެވެ.\nމިދިޔަ އަހަރުގެ ނޮވެމްބަރު މަހުގެ 29 ވަނަ ދުވަހު އެފަދަ އަމުރެއް ކްރިމިނަލް ކޯޓުން ނެރުނީ ރާއްޖޭގައި އިސްލާމްދީން ފިޔަވައި އެހެން ދީންތައް ފެތުރުމަށް، ދިވެހިންނަށް އަމާޒުކޮށްގެން ހިންގާ ވެބްސައިޓްތަކާއި ސޯޝަލް މީޑިއާ ޕޭޖްތަކާއި ޔޫޓިއުބް ޗެނަލްތަކާއި އެޕްލިކޭޝަންތަކުގެ މައްސަލަ ކަމާ ގުޅުންހުރި އިދާރާތަކާ ގުޅިގެން ދިވެހި ފުލުހުންގެ ޚިދުމަތުން ތަހުގީގުކޮށް އެ ކޯޓަށް ހުށަހެޅުމުންނެވެ.\nއޭގެ ފަހުން މަސް ދުވަހަށް ވުރެ ގިނަ ދުވަސްވީއިރު އެ ޕޭޖްތަކާއި ވެބްސައިޓްތައް އަދިވެސް އެބަ ހިންގައެވެ.\nއެކަމާ ގުޅޭގޮތުން ފުލުހުންގެ މީޑިއާ އޮފިޝަލާ އިއްޔެ ސުވާލު ކުރުމުން ދެއްވީ ފިނި ޖަވާބެކެވެ. ވިދާޅުވީ އެކަމާ ގުޅިގެން ފުލުހުންނާއި ކޮމިއުނިކޭޝަން އޮތޯރިޓީން އަދި ސާވިސް ޕްރޮވައިޑާ ބައްދަލުކޮށް އެފަދަ ޕޭޖްތަކާއި ސައިޓްތައް ހުއްޓުވޭނެ ގޮތަކީ ކޮބައިތޯ ބަލަމުން އަންނަ ކަމަށެވެ.\nދީނާ ދެކޮޅު ޕޭޖްތައް ފުލުހުން ނުހުއްޓުވިގެން އުޅޭއިރު މީގެ ކުރިން ފުލުހުން ވަނީ ދިވެހިން ހިންގާ ބައެއް ޕޭޖްތައް ބްލޮކް ކޮށްފައެވެ.\nރާއްޖޭގައި އެހެން ދީންތައް ފެތުރުމާ ގުޅޭ އެކިއެކި މައުލޫމާތުތައް ސޯޝަލް މީޑިއާގެ އެކި ވަސީލަތްތަކުގައި ވެސް އަންނަނީ ފަތުރަމުންނެވެ. އެގޮތުން ޓީވީއެމްއިން ރޯދަ މަހު ދައްކާ މުހައްމަދު ރަސޫލުالله ޕްރޮގްރާމާ އެއްގޮތަށް، ދިވެހި ބަހުން އަޑުއަޅާފައި ހުންނަ ނަސާރާ ދީން ފަތުރާ ވީޑިއޯތަކެއް ވެސް އިންޓަނެޓްގައި ދައުރުކުރަމުންދެއެވެ.\nނަސާރާ ދީން ފެތުރުމަށް ސޯޝަލް މީޑިއާގެ ހުރިހާ ޕްލެޓްފޯމްތަކެއްގައި ޕޭޖުތަކާއި ޗެނަލްތައް އަންނަނީ ހިންގަމުންނެވެ. ޝިރުކުގެ ވާހަކަތައް ހިމެނޭ ބައެއް ވީޑިއޯތައް ގިނަ ބަޔަކަށް ދެއްކުމަށް ސޯޝަލް މީޑިއާގެ އެކި އެޕްލިކޭޝަންތަކުގައި ހުންނަނީ ބޫސްޓްކޮށްފައެވެ. އެހެން ކުރާއިރު ވެސް ޒުވާނުންނާއި ކުޑަކުދިންނަށް ޓާގެޓް ކުރެއެވެ.


ރާއްޖޭގައި މިމަހު ބާއްވަން މަސައްކަތް ކުރި ޓީޓީ2މުބާރާތެއް އަންނަ އަހަރަށް ފަސްކޮށްފި | Atoll News\nޝާއިޢުކުރީ: މުޙައްމަދު އަފްރާޙް އޯގަސްޓް 3, 2021, 16:22\nރާއްޖޭގައި މިމަހު ބާއްވަން މަސައްކަތް ކުރި ޓީޓީ2މުބާރާތެއް އަންނަ އަހަރަށް ފަސްކޮށްފި އެވެ.\nޓޭބަލް ޓެނިސް އެސޯސިއޭޝަނުގެ ރައީސް އަލީ ރަޝީދު (އައްޔަ) އެޓޯލް ނިއުސްއަށް ވިދާޅުވީ ކޮމަންވެލްތް ޔޫތް ޓުއަރ ޓީޓީ މުބާރާތާއި ސައުތު އޭޝިއަން ޖޫނިއަރ އެންޑް ކެޑޭޓް ޓީޓީ ޗެމްޕިއަންޝިޕް އަންނަ އަހަރަށް ފަސްކޮށްފައިވާ ކަމަށެވެ.\nއޭނާ ވިދާޅުވީ މި ދެ މުބާރާތް ބާއްވާނެ ސީދާ ތާރީޚު ރަމަޟާން މަހުގެ ކުރިން އަންނައަހަރުގެ ފެބްރުއަރީ ހިސާބުގައި ނިންމާނެ ކަމަށެވެ.\n“އެ ދެ މުބާރާތް މިހާރުވަނީ އަންނަ އަހަރަށް ފަސްކޮށްފަ. މުބާރާތް ބާއްވާނެ ތާރީޚު ނިންމާނެކަމަށް މިބަލަނީ ރަމަޟާން މަހުގެ ކުރިން. އެއީ އަންނައަހަރުގެ ފެބްރުއަރީ ހިސާބުގަ ނިންމާނެކަމަށް މިބަލަނީ.” އައްޔަ ވިދާޅުވި އެވެ.\nސައުތު އޭޝިއަން ޖޫނިއަރ މުބާރާތް ބޭއްވުމުގެ އެންމެ ބޮޑު މަގުސަދަކީ އޭޝިއާ މުބާރާތާއި ދުނިޔޭގެ މުބާރާތްތަކަށް މި މުބާރާތުގެ ތެރެއިން ފަހިވާން އޮތް ފުރުސަތުތަކާ އެއްގޮތަށް ކުރިއަށް ދިއުން ކަމަށް އައްޔަ ވަނީ ވިދާޅުވެފަ އެވެ.\nއައްޔަ ކުރިން ވިދާޅުވެފައިވަނީ އޭޝިއާގެ މުބާރާތާއި ދުނިޔޭގެ ފެޑެރޭޝަންގެ މުބާރާތުގެ ޝެޑިއުލަށް ބަދަލުތަކެއް އަންނާތީ ރާއްޖޭގައި ބާއްވާ މުބާރާތްތަކަށް ވެސް ބަދަލެއް ގެންނަން ނިންމީ ކަމަށެވެ.\nރާއްޖޭގެ ކީ ޕްލެޔަރުން ކަމަށްވާ އައިޝަތު ރަފާ ނާޒިމް އާއި ދީމާ އަލީގެ ތެރެއިން ރަފާއަށް ކުރިއަށް އޭލެވެލް އިމްތިހާނު އޮތުމާއި ކޮވިޑުގެ ސަބަބުން ތައްޔާރީތަކަށް އެޅިފައިވާ ހުރަސްތަކާއި، ކުރިމަތިވެފައިވާ ގޮންޖެހުންތަކުގެ ސަބަބުން އެންމެ ރަނގަޅު ގޮތަކީ މުބާރާތް ފަސްކުރުން ކަމަށް ވެސް އޭނާ ވަނީ ވިދާޅުވެފަ އެވެ.


ތެއު ފިހާރައިގެ އާމްދަނީން ބޮޑު ބައެއް “ގެއްލިފައިވާކަމަށް” ދައްކައިފި – Nilandhe\nފ.ނިލަންދޫ ރައްޔިތުންގެ ތެއުފިހާރައިގެ އާމްދަނީގެ ތެރެއިން ބޮޑު ބައެއް މީގެ ކުރީގެ އަހަރުތަކުގައި ގެއްލިފައިވާކަމަށް ތެއުފިހާރަ، އައްޑަނައިގެ ހިސާބުތަކުން ދައްކައިފިއެވެ. މިކަމެއް އެނގިފައި މިވަނީ ފާއިތުވެދިޔަ އޮކްޓޫބަރު މަހުގެ ހިސާބުތައް ރަށު ކައުންސިލުން ނެގި ހިސާބުންނެވެ. އޮކްޓޯބަރ މަހުގެ ހިސާބުތައް ދައްކާގޮތުން، ސާފުފައިދާގެ ގޮތުގައި ތެއު ފިހާރައަށް 77،000 ރުފިޔާ ލިބިފައިވެއެވެ.\nއިތުބާރުހުރި ގޮތަކަށް ނިލަންދެއަށް އެނގިފައިވާ ގޮތުގައި 2016 ވަނަ އަހަރުގެ އޮޑިޓުން ދައްކާގޮތުގައި އައްޑަނަ ފިހާރައަށް ސާފު ފައިދާގެ ގޮތުގައި މުޅި އަހަރު ދުވަހަށް ލިބިފައިވާކަމަށް ހިސާބުތަކުން ދައްކަނީ ގާތްގަނޑަކަށް 207،000.00 ރުފިޔާއާއި ގާތްކުރާ ޢަދަދެކެވެ. މަހެއްގެ މައްޗަށް ބަލާނަމަ، މިއީ އެވްރެޖުކޮށް މަހަކަށް 17،250.00 ރުފިޔާއެވެ.\nމި ޢަދަދުތަކަށް ބަލާއިރު މަހެއްގެ މައްޗަށް ގާތް ގަނޑަކަށް 60،000.00 ރުފިޔާ، 2016 އަހަރާއި އޭގެ ކުރީ އަހަރުތަކުގައި މިވަނީ ގެއްލިގެން ގޮސްފައެވެ. މިދުވަސްވަރަކީ ބަނދަރުގެ މަސައްކަތް ކުރަމުން ދިއުމުގެ ސަބަބުން ތެލުގެ ވިޔަފާރިއަށް ހީނަރުކަން އައިސްފައިވާ ދުވަސްވަރެއް ކަމަށްވުމުން، “ގެއްލިފައިވާ” ޢަދަދު މިއަށްވުރެ ބޮޑުވުމަކީ ވެސް އެކަށީގެންވާ ކަމެއްކަމަށް މި މަޢުލޫމާތު ރަނގަޅަށް އެނގޭ ބޭފުޅަކު ނަންނުޖެހުމަށް ޝަރުތުކޮށް ހާމަކުރެއްވިއެވެ.\nމީގެ އިތުރުން، މިހާރުގެ ރަށު ކައުންސިލްގެ މެންބަރަކާއި ގާތް ގުޅުމެއް އޮންނަ ފަރާތަކަށް ތެޔޮ އަޅަން ޖެހި އޯޑަރަކަށް އެއްފަހަރަކު ތެޔޮ އަޅާފައިވާއިރު، އަޅާފައިވަނީ 1800 ލީޓަރު މަދުން ކަމަށްވެސް މިހާރުވަނީ ފަޅާއަރާފައެވެ.\nނިލަންދޫ ރަށު ކައުންސިލްގެ މެންބަރު މަޖީދު އިސްތިޢުފާ ދެއްވައިފި


Alhugandakee Majileehuga Inna Gondi Kokko Eh: Raees Nasheed - Vaguthu\n2 ހަފްތާ ކުރިން ( ފެބުރުއަރީ 22, 2021 )\nރައްޔިތުންގެ މަޖިލީހުގެ ރައީސްއަކީ މަޖިލީހުގައި އިންނަވާ "ގޮނޑި ކޮއްކޮއެއް" ކަމަށް އެ މަގާމުގައި މިހާރު ހުންނެވި މުހައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލިހުގައި މިއަދު ބޭއްވި ޖަލްސާގައި އެގޮތަށް ވިދާޅުވީ އިންޑިއާއާއެކު ދިވެހި ސަރުކާރުން ދާދި ފަހުން ސޮއިކޮށްފައިވާ އުތުރުތިލަފަޅުގެ އެއްބަސްވުމާ ގުޅިގެން އިދިކޮޅު ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް ހުށަހެޅުއްވި ކުއްލި މައްސަލަ އެޖެންޑާ ކޮށްފައި ވަނިކޮށެވެ.\nމި މައްސަލަ މަޖިލީހަށް ޝިޔާމް ހުށަހެޅުއްވުމުގެ ކުރިން އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަދި މެދު ހެންވޭރު ދާއިރާގެ މެންބަރު އަލީ އާޒިމް ނިޒާމީ ނުކުތާއެއް ފާހަގަކުރެއްވިއެވެ. އެ ނިޒާމީ ނުކުތާގައި އޭނާ ފާހަގަކުރެއްވި ކަމަކީ ދޭދޭ ގައުމުތަކާ ދެމެދު ގާއިމް ކުރެވޭ އެއްބަސްވުމަކީ ހާމަކުރަން ޖެހޭ އެއްބަސްވުންތައް ނޫން ކަން ހައި ކޯޓުން ވެސް ދާދި ފަހުން ކަނޑައަޅާފައިވާ ކަމަށެވެ.\nއެއަށް ފަހު އާޒިމް ވިދާޅުވީ މައްސަލަތައް އެޖެންޑާ ކުރުމަކީ މަޖިލީހުގެ ރައީސްއަށް އޮންނަ ކަމެއް ނޫން ކަމަށެވެ. އެ ކަން ނިންމަނީ މަޖިލީހުގެ އިދާރާއިން އެ މައްސަލައަކީ މަޖިލީހުގެ ގަވާއިދަށް ފެތޭ މައްސަލައެއް ކަން ބެލުމަށް ފަހު އެ އިދާރާއިން ކަމަށް އޭނާ ވިދާޅުވިއެވެ. އެހެންވިޔަސް މި މައްސަލަ މަޖިލީހުގައި ކުރިއަށް ގެންދެވޭނެ ކަމަށް ގަބޫލު ނުކުރައްވާ ކަމަށް އާޒިމް ވިދާޅުވިއެވެ.\nއަލީ އާޒިމް އެހެން ވިދާޅުވުމުން ރައީސް ނަޝީދު މަޖާޒީ ގޮތެއްގައި ވިދާޅުވީ "އަޅުގަނޑަކީ މި ތަނުގައި އިންނަ ހަމަ ގޮނޑި ކޮއްކޮއެއް" ކަމަށެވެ. އަދި ވިދާޅުވީ އެ މައްސަލާގައި ކުއްލި މައްސަލައެއްގެ ސިފަތައް ހަމަވާ ކަމަށާއި މަޖިލީހުގެ އިދާރާއިން އެ މައްސަލަ އެޖެންޑާ ކުރީ ގަވާއިދަށް ފެތޭތީ ކަމަށް ވިދާޅުވިއެވެ.\nއެ މައްސަލަ ބަހުސް ކުރުމާ މެދު ގޮތެއް ނިންމުމުގެ ބާރު އޮތީ މަޖިލީހުގެ މެންބަރުންނަށް ކަމާއި މަޖިލީހުގެ މެންބަރުންގެ އަޣުލަބިއްޔަތު ފާސްނުކޮށް މައްސަލަ ބަލައިނުގަނެވެން ވެސް އޮތް ކަމަށް ރައީސް ނަޝީދު ވިދާޅުވިއެވެ. އެމަނިކުފާނަކީ މާ ބޮޑު ބާރެއް އޮތް ބޭފުޅެއް ނޫން ކަމަށް ރައީސް ނަޝީދު ވިދާޅުވިއެވެ.\nރައްޔިތުންގެ މަޖިލީހަށް އިދިކޮޅު މެންބަރު ޝިޔާމް ހުށަހެޅުއްވީ އުތުރުތިލަފަޅުގެ އެއްބަސްވުން ހާމަކުރުމަށާއި އެ އެއްބަސްވުން ރައްޔިތުންގެ މަޖިލީހުގެ މެންބަރުންނަށް ހިއްސާ ކުރުމަށް ގޮވާލައި ކުއްލި މައްސަލައެކެވެ. މި ކުއްލި މައްސަލައަށް ބަހުސް ކުރުމަށް 51 މެންބަރުންގެ ވޯޓުން ފާސްކުރިއެވެ. މައްސަލަ ބަލައިނުގަންނަން އެއްވެސް މެންބަރަކު ވޯޓެއް ނުދެއްވައެވެ.\nމުނާފިގޫން ސޫރަތާއި ގުޅޭގޮތުން ނަޝީދު ދެއްކެވި ވާހަކަފުޅުގައި ދޮގު މައުލޫމާތު!\nސިފައިން ރިޓަޔާ ކުރާ އުސޫލަށް ބަދަލު ގެންނަން މަޖިލިހުން ފާސްކޮށްފި\nފެބުރުއަރީ 22, 2021 10:44\nކަލޭތީ ބޭރުގެ ޖާސޫސީ އިދާރާތަކުން ގެންގުޅޭ ގޮނޑިކޮއްކޮއެއް\nފެބުރުއަރީ 22, 2021 17:36\nއާދެ އާދެ ތެދުފުޅެއް. މަނިއްޕުޅުގެ ފުރިހަމަ ނަސަބުފުޅު ދަންނަވާނަމަ ދަންނަވާ މީހަކަށް ދެންނެވޭނީ މަނިއްޕުޅަކީ ލަނގޮޑިފުޅުގެ ހުނިގޮނޑިފުޅުގެ ހުނިގޮނޑިފިލާގޭ އަނދަގޮޑިފުޅުގެ ގޮނޑިކޮއްކޮކުޅުގެ ގޮނޑިފޮއިގޭ ގޮނޑިއަށްއަރުއްވާ ގޮނޑިއަށް ވެޑުވި ގޮނޑިންފައިބާ ގޮނޑިފޮއިއަޅުއްވާ ގޮނޑިދުއްވާ ގޮނޑިކޮއްކޮސަރުކާރުގެ ގޮނޑިހޫނުކުރާ ގޮނޑިކޮއްކޮފުޅު ކަމަށް.\nފެބުރުއަރީ 22, 2021 10:47\nޙަޤީޤަތުގައި މަޖލީހުގެ ރައީސް ވާން ޖެހެނީ ގޮނޑި ކޮއްކޮއަކަށް ނޫން. މަޖުލީހުގެ ޤަވާއިދުތައް ތަންފީޒު ކުރުމުގެ ގޮތުން އެންމެ އިސްރޯލެއް އަދާކުރާ މީހާއަށް. ނަމަވެސް (ގޭތެރޭހުރެ އަމިއްލައަށް ކަންކަން ރާވާފައި ސަރުކާރަށް އެކަން ޕްރެޝަރ ކޮށްފައި) ތިމަންމެންގެ ސަރުކާރުން ކުރިކަމެއްވީމާ، އެކަން ދެން ކުރުން ނޫން ކަމެއް ނެތްކަމަށް ދެއްކެން ތި މަސައްކަތް ކުރަނީ. އެއީ މަޖާޒީ ގޮތުންވެސް ގޮނޑި ކޮއްކޮއަކަށް ވުމެއް ނޫން. އެއީ ޖަންގަލީގެ ބޮޑު ހިޔަޅަށްވުން.\nފެބުރުއަރީ 22, 2021 11:17\nކަންތައްހުރިގޮތުން އަދި ބައެއްކަންތައްދާގޮތުން މަނިކުފާނުއަމިއްލައަށްވެސް އެއްބަސްވެލައްވައިފި\nތިއީ މަޖިލީހުގައި އިންނަ ގޮނޑި ކޮށްކޮއެއްކަމަށްމަޖިލީހުގެރައީސްގެހައިސިއްޔަތުންނާއި،މަޖިލީހުގެ\nމެމްބަރެއްގެ ހައިސިއްޔަތަށްބަލާއިރު ތިހެންވިދާޅުވެލެއްވުމުން މިހާރުބައެއްކަންތަށްގޯސްވެފައިވާ މިންވަރުހާމަވޭ މިކަމާ ދިވެހިދަރިއެއްގެހައިސިއްޔަތުންއަޅުގަނޑުވަރަށްކަންބޮޑުވެ،ހާސްވެފަބިރުގަނޭ\nވީމާ، މަޖިލީހުގެރައީސްކަމުން އަވަހަށް އިސްތުއުފާދެއްވާ އެއީ ގޮނޑިކޮއްކޮއެއް މަޖިލީހުގައި\nހުރުމަކީ ނުރައްކާތެރިކަމަކަށްވާތީ މިކަމުއި ދެގޮތެއްނިކަމެތި އަޅުގަނޑަށްވިސްނޭ މިކަމުގައި\nރަގަޅުގޮތެއް މަނިކުފާނުނިންމަވާ އެއްގޮތަކަށްވިސްނެނީ މަނިކުފާނު ތިމަގާމަށް ކުފޫހަމަނުވާކަމަށް\nބަލާ މަނިކުފާނުގެލަފައެއް އެއްވެސްކަމެއްގައިބޭނުންނުވާކަން، އަނެއްގޮތަކަށް ވިސްނެނީ މަނިކުފާނު ތިގޮތަށް ދެކިލައްވާކަމަށްވިދާޅުވެ އިސްތިއުފާނުދެއްވާ ތިފަދަވާހަކަފުޅުވިދާޅުވެލައްވަނީ\nރައީސްސޯލިހުގެ އަގުވައްޓާލުމަށް، ނުވަތަ ބޮޑުވަޒީރުކަމަށް ހަމަނުޖައްސައިގެން ހަސަދައެއްފިލުވާލުމަށް ކަމެއްބޭޒާރުކޮށްލަނީކަމަށް\nފެބުރުއަރީ 22, 2021 11:24\nސްޕްރީމްކޯޓުން ތާއީދުކޮށް ތަމުފީޒްކުރަމުންއައި ޙުކުމެއް ހަމަ އެކޯޓުން ޝަރީޢަތަކާނުލައި ބާޠިލްކޮށްފައިވާއިރު ތިޔަބުނާ އެއްޗެއްވެސް ހަމަ އުވައިލެވެންވާނެެވެ.\nފެބުރުއަރީ 22, 2021 11:28\nބައެއް ފަހަރު މެމްބަރުން ދައްކާ ވާހަކަ އަށް ވުރެ މީނަގެ ވާހަކަ ގިނަ އެވެ.\nފެބުރުއަރީ 22, 2021 11:34\nކަލޭތީ ރާގޮނޑި ރާޖާ\nޔޫރަޕާއި އިންޑިއާގެވެސް ގޮނޑިކޮއްކޮ އެއްކަން\nފެބުރުއަރީ 22, 2021 12:06\nތި އެއްބަސްވުން ހާމަކޮށްފިނަމަ ބުޅާ ގޯނިން ބޭރުވެއްޖެއެވެ.\nފެބުރުއަރީ 22, 2021 12:29\nގޮނޑި ކޮ އްކޮ ޖެހެނީ މަޖިލީހުން ބޭރުކޮށް ޖެންޑާ އާއ އި ހަވާލު ކުރަން\nފެބުރުއަރީ 22, 2021 12:40\nއެއްޗެއް ހިތްޕަވައިގެން އިންނެވިހެން ހީވަނީ ގޮނޑި ކޮއްކޮ މިއަދު.\nފެބުރުއަރީ 22, 2021 13:24\nސަޅިނަމެއް ތިޔަ ވިދާޅުވީ. އަމިއްލަ ފުޅަށް، މިމީހާ ، ފްލެޓްދޮންބެ، ގޮނޑިކޮއްކޮ ފަދަ ނަންތައް ސަޅި ދެން އެލެކްސް ވެސް ސަޅި.\nފެބުރުއަރީ 22, 2021 13:27\nއެޅިގެންވެސް ތިބުނަން އުޅެވުނީ ރަނގަޅަށް ރަނގަޅު ގޮތަކީ އިންޑިޔާގެ މޯދީގެ ޕަޕެޓު\nފެބުރުއަރީ 22, 2021 14:01\nކަލޭ ތީ މަޖިލީހުގައި އިންނަ ގޮނޑި އިބިލީސް\nފެބުރުއަރީ 22, 2021 15:26\nރައްޔިތުން އެކަމަކަށް ތަބާވުން ލާޒިމުވާނަމަ އެކަމެއް ރައްޔިތުންނަށް އެގުން ލާޒިމުވެދެއެވެ. އަމަނަށް ނުރައްކާ ނުވަންޏާ ކަންކަން ސިއްރުކުރުމަކީ ޑިމޮކްރަ ސީ ސިފައެއްނޫނެވެ. ދެފުންފެންނަގޮތަށް ޑިމޮކްރަ ސީ ގެ ވެރިކަން ހިންގެންވާނެއެވެ.\nފެބުރުއަރީ 22, 2021 16:40\nގޮނޑި ކޮއްކޮއެއް ނޫން. ތީ ޗަރުކޭސް ބޭހޮއްކޮ.\nފެބުރުއަރީ 22, 2021 16:53\nމިމައްސަލަ މަޖްލިހައް ހުށަހެޅުމުގެކުރިން އެމްއެމްޕީއާރުސީގެ ލާރިގަނޑު ކާލިމީހެއްކަމައްބުނާމީހަކު ނިޒާމީ ނުކުތާއެއްނެންގެވިއެވެ\nފެބުރުއަރީ 22, 2021 18:03\nނޫން..ނޫން.. އިއްޒަތްތެރި ރައީސް ކަލޭތީ މަޖިލީހުގެ ފާޚާނާތަށީގެ އެތެރޭގައި ތަތްލާފަ ހުންނަ މަޑުގުޅައެކެވެ.\nފެބުރުއަރީ 22, 2021 19:19\nކަލޭ ތީ މި ގައުމަށް ލައްވާލި ބޮޑު މު.ޖެއް ، ބޮޑު ބަ. ވެރިކަމެއް ކަލޭ މިގައުމު ހަލާކު ކޮށްލާފި، މޯދީއަށް މިގައުމު މެދުން ކޮށްފި ، ތި ބަލާވެރި ފިކުރު އަންނަ ކޮންމެ ފަހަރަކު ގައުމުގެ ހަރު މުދާ އިންޑިޔާއަށް ނުއަގުގައި ހިބަކޮށް ދިނުން ނޫން ކަމެއް ނުކުރޭ؟ ފާޅުގައި ދީނަށް ފުރައްސާރަ ކުރުން ނޫން ކަމެއް ނުކުރޭ ! އަގީދާ ބަލިކަށި ކޮށްފި ، މި ގައުމުގެ ވަހުދަތު ވެއްޔާއި މޮޑެލި ،\nފެބުރުއަރީ 22, 2021 19:26\nއިންޑިޔާގެ ގޮޑިކޮއްކޮޮއެއް. ތީ އެން މެން ދަންނަ ސިއްރެއް.


Vaccine Libumuge Kurin Ithuru3Faruvaa Eh Covid-19 Ah Libidhaane - Vaguthu\nވެކްސިނެއް ލިބުމުގެ ކުރިން އިތުރު ތިން ފަރުވާ ކޮވިޑް-19 އަށް ލިބިދާނެ!\nކޮވިޑް-19 އަށް ވެކްސިނެއް އުފެއްދުމުގެ މަސައްކަތް 150 އަށް ވުރެ ގިނަ ކުންފުނިން ހުއްޓުމެއް ނެތި ކުރަމުން ދާއިރު ވެކްސިންގެ އިތުރުން އިތުރު ފަރުވާތައް ވެސް ކޮވިޑް-19 އަށް ބޭނުން ކުރެވިދާނެތޯ ބަލަން ސައިންސްވެރިން ދަނީ ހުއްޓުމެއް ނެތި މަސައްކަތް ކުރަމުންނެވެ. އޭގެ ތެރެއިން ބައެއް ފަރުވާތައް ބޭނުން ކުރެވިދާނެ ކަމުގެ އުއްމީދު ވެސް މިހާރު ވަނީ އާވެފައެވެ.\nކޮވިޑް-19 އަށް ވެކްސިނެއް އުފެއްދުނު ނަމަވެސް ވެކްސިން އުފެއްދޭއިރު ބަލި ޖެހިފައި ތިބި މީހުންނަށް ވެކްސިންގެ ސަބަބުން ކުރާނެ ފައިދާއެއް ނޯންނާނެއެވެ. އެހެންކަމުން އެއީވެސް ވެކްސިންގެ އިތުރުން އިތުރު ފަރުވާއެއް މިބައްޔަށް ބޭނުންވާ ސަބަބެކެވެ.\nއެމެރިކާގެ ބިލިއަނަރު ބިލް ގޭޓްސް އިއްޔެ "ބިޒްނަސް އިންސައިޑާ" އަށް މައުލޫމާތު ދެއްވަމުން ވިދާޅުވީ ކޮވިޑް-19 އަށް ވެކްސިން ނޫން ފަރުވާތަކެއް ވަރަށް އަވަހަށް ބޭނުން ކުރަން ފެށިދާނެ ކަމުގެ ވަރަށް ބޮޑު އުއްމީދެއް އެބައޮތް ކަމަށެވެ. ބިލް ގޭޓްސް އަކީ ކޮވިޑް-19 އަށް ފަރުވާއެއް ހޯދުމަށް އެތައް ކުންފުނިތަކަކަށް އެހީތެރިވަމުން އަންނަ ބޭފުޅެކެވެ.\nމިހާރު ލިބިފައިވާ މައުލޫމާތައް ބަލާއިރު ކޮވިޑް-19 ވެކްސިންގެ ކުރިން ފަރުވާއެއްގެ ގޮތުގައި ބޭނުން ކުރެވިދާނެ ދެބޭހެއް އެބައޮތެވެ. އެއީ ރެމްޑެސިވިއާ ނަމަކަށް ކިޔާ ބޭހަކާއި ޑެޒަމެތަސޯން ނަމަކަށް ކިޔާ ބޭހެކެވެ. ރެމްޑެސިވިއާ ބޭނުން ކުރުމުން ކޮވިޑް-19 އިން އަވަހަށް ރަނގަޅުވާކަން މިހާރު ވެސް ވަނީ ސާބިތުވެފައެވެ. ނަމަވެސް ފުޅާދާއިރާއެއްގައި ބޭސް ބޭނުން ކުރުމަށް، ބޭސް ބޭނުން ކުރަން ޖެހޭނެ ގޮތާއި ބެހޭ އިތުރު ދިރާސާތައް ދަނީ ކުރަމުންނެވެ. ޑެޒަމެތަސޯން ބޭނުން ކުރުމުން ކޮވިޑް-19 ޖެހިގެން ގުނަވަންތައް ފެއިލް ވުމުގެ މައްސަލައަށް ހައްލު ލިބިގެންދާ ކަމުގެ އުއްމީދު ވަނީ ވަރަށް ބޮޑަށް އާވެފައެވެ.\nދެން ކޮވިޑް-19 އަށް ފަރުވާއެއް ގޮތުގައި ބޭނުން ކުރެވިދާނެ މޮލޮކްލޯނަލް އެންޓިބޮޑީސް އެވެ. މިފަރުވާ މިހާރު ވެސް ދަނީ ބައެއް މީހުންނަށް ދެމުންނެވެ. އެންޓިބޮޑީސް ބޭނުން ކޮށްގެން ފަރުވާ ދިނުމުގައި ވެސް ދަނީ ކުރިއެރުންތައް ލިބެމުންނެވެ.\nކޮވިޑް-19 އަށް ވެކްސިނެއް އުފެއްދި، ގިނަ ގައުމުތަކަށް ވެކްސިން ބޭނުން ކުރެވޭވަރު ވާނެ ކަމަށް ބެލެވެނީ އަންނަ އަހަރު އެވެ. އެހެންކަމުން ވެކްސިނަށް އިންތިޒާރު ކުރުމަށްވުރެ ރަނގަޅީ އަދިވެސް އިތުރު ފަރުވާއެއް ލިބޭތޯ މަސައްކަތް ކުރުން ކަމަށް ސައިންސްވެރިން ބުނެއެވެ.


Ilmu ungenumuge muhinmu kan-sahaabeenge hayaaipulhun\nޢިލްމު އުނގެނުމުގެ މުހިންމުކަން - ސަހާބީންގެ ޙަޔާތްޕުޅުން\nކީރިތި ރަސޫލާ ޞައްލަﷲ ޢަލައިހި ވަސައްލަމުގެ ސަހާބީންގެ ޙަޔާތްޕުޅުން އަޅުގަނޑުމެންގެ ޙަޔާތަށް ބޭނުންތެރި މުހިންމު ގިނަ ދަރުސްތަކެއް ވެއެވެ. އެބޭފުޅުން ދިރިއުޅުއްވުމުގެ ވައްޓަފާޅިއާއި ދީނީ، އިޖްތިމާޢީ އަދި ވަޠަނީ ކަންކަމުގައި ޢަމަލުކުރައްވަމުން ގެންދެވި ހަރުދަނާ އުސޫލުތަކަކީ މިއަދުގެ ޖީލަށް ހުރި ނަމޫނާ އެކެވެ.\nމިގޮތުން ޢިލްމު އުނގެނެއްވުމަށް އެބޭފުޅުން ކުރެއްވި މަސައްކަތްޕުޅުންވެސް އަޅުގަނޑުމެންނަށް ފައިދާހުރި ފިލާވަޅުތައް ލިބެއެވެ. މިގޮތުން ތިރީގައި އެވަނީ އެބޭފުޅުންގެ މި މަސައްކަތުން އަޅުގަނޑުމެންނަށް ލިބިދޭ މުހިއްމު5ފިލާވަޅެވެ.\nސަޙާބީންނަކީ މިއުންމަތުގެ އެންމެ މާތް ބޭކަލުންނެވެ. އެބޭކަލުންނަކީ ކޮންމެ ކަމެއްގައިވެސް މިއުންމަތުގައި އެންމެ އިޚްލާސްތެރި ބޭކަލުންނެވެ. ދީނުގެ ތަޢްލީމު އުނގެނެއްވުމުގައި އެބޭކަލުން އެއްވެސް ކަހަލަ ފިތުނައެއް، ނުބައި ވިސްނުމެއް ނުގެންގުޅުއްވައެވެ. އެބޭފުޅުންގެ ހިތްތަކުގައިވަނީ ތެދުވެރިކަމާ އަމާނާތްތެރި ކަމެވެ.\nމާތްﷲ އަށް އަޅުކަން ކުރެއްވުމުގައި އެބޭކަލުންގެ ޢަމަލުތައް ބެހެއްޓެވީ ކީރިތި މާތް ނަބިއްޔާ ޞައްލަﷲ ޢަލައިހި ވަސައްލަމް ދަސްކޮށް ދެއްވި ގޮތަށެވެ. ހަމައެކަނި ﷲ ތަޢާލާގެ ރުހިވޮޑިގަތުން ލިބިގަތުމަށެވެ. އެބޭކަލުން ކީރިތި ރަސޫލާ ސައްލަﷲ ޢަލައިހި ވަސައްލަމައާ ދީނީ ކަންކަމުގައި ސުވާލު ކުރައްވާ އުޅުއްވީ އެކަންކަން އޮޅުން ފިލުވައި އެންމެ ރަނގަޅު ގޮތް ޚިޔާރު ކުރެއްވުމުގެ މަތިވެރި މަގުސަދުގައެވެ. އެއްގޮތަކަށްވެސް އެކަލޭގެފާނުގެ ވާހަކަތަކުން ކުށް ހޯދައި ފިތުނަ އުފެއްދުމަކަށް ނޫނެވެ. އެބޭކަލުން ޢިލްމު އުނގެނުމުގައި އުޅުއްވީ މިދުވަސްވަރުގެ ބައެއް މީހުން އުޅޭގޮތަށް ނަމުގެ ކުރިއަށް ވަކި ޚާއްސަ ޝަރަފެއް ގެނައުމުގެ ބޭނުމުގައެއް ނޫނެވެ. ހަމައެކަނި މާތްﷲ ގެމަގުގައި ސާބިތުވެ އެކަލާންގެއާ ކުއްތަންވުމަށެވެ.\nއެހެންކަމުން އަޅުގަނޑުމެންވެސް ދުނިޔެވީ ހަޔާތުގައި މިލިބޭ ޢިލްމު އުނގެނުމުގައި އިޚްލާސްތެރިވާންޖެހެއެވެ. ޢިލްމަކީ މާތްﷲ ދެއްވާ މަތިވެރި ނިޢްމަތެކެވެ. އެ ޢިލްމަށް ކަމޭ ހިތައި އޭގެ ބޭނުން ހެޔޮގޮތުގައި ހަޔާތުގައި ހިފަންޖެހެއެވެ.\nއާންމު ދިރިއުޅުމާ އަދިވެސް ދުނިޔެވީ އެހެނިހެން ކަންކަމުން ސަލާމަތްވެ އުނގެނުމަށް ވަގުތު ދިނުމަކީ އަޅުގަނޑުމެންގެ ތެރެއިން ގިނަ މީހުންގެ އެންމެ ބޮޑު ބަހަނާއެވެ.\nސަހާބީންގެ ޙަޔާތްޕުޅުން ދެން ލިބޭ ފިލާވަޅަކީ ޢިލްމު އުނގެނުމަށް އެބޭފުޅުންގެ ދިރިއުޅުއްވުމުން ވަގުތު ހުސްކުރާގޮތެވެ. މިއަދާ އަޅާ ބަލާއިރު އެބޭފުޅުންގެ ޒަމާނަކީ ދިރިއުޅުމުގެ ކަންކަމުގައި މިއަށްވުރެ ބުރަ އުނދަގޫ ޒަމާނެކެވެ. ޓެކްނޮލޮޖީއާ އެހެނިހެން ދާއިރާތަކުން އަޅުގަނޑުމެންގެ ދިރިއުޅުމަށް ކިތަންމެހާވެސް ލުއި ލިބެއެވެ. އެހެނަސް ސަހާބީންގެ ޒަމާނުގައި މިފަދަ އެއްވެސް ކަމެއް ނެތެވެ. ކަންމިހެން ހުއްޓަސް އެބޭފުޅުން ޢިލްމު އުނގެނުމަށް ވަގުތު ހޯއްދަވައެވެ.\nރަސޫލާ ޞައްލަﷲ ޢަލައިހި ވަސައްލަމުގެ އަޑުއަހައި ޢިލްމު އުނގެނުމަށް، ވިޔަފާރި ކުރައްވާ ބައެއް ސަހާބީ ބޭކަލުން، އެބޭކަލުންގެ ވިޔަފާރިތައް ހަވީރުގެ ވަގުތަށް މިސްކިތާ ކައިރީގައި ވިޔަފާރި ކުރެއްވުމަށް މަޑުކުރައްވާ ކަމަށްވެއެވެ. ގޭގައި ދަރިން ބައްލަވަން ތިއްބަވާ އަންހެން ސަހާބީ ބޭކަނބަލުން، އެގޭގެއަށް ވަޑައިގެން ދީން އުނގަންނަވައި ދެއްވުމަށް އެދިވަޑައިގެންފައިވާ ކަމަށްވެއެވެ.\nނިކަން ބައްލަވާށެވެ. ވިޔަފާރި ކުރައްވަމުން، ދަނޑުބިމާ ގެރިބަކަރި ބަލަހައްޓަމުން، ދަރިންނާ މުސްކުޅި މައިންބަފައިންގެ ކަންތައްތައް ބަރާބަރަށް އަދާކުރައްވަމުންވެސް، އެބޭކަލުން އައީ ޤުރުއާން ހިތުދަސްކުރަމުންނެވެ. އަދި ކީރިތި ރަސޫލާ ޞައްލަﷲ ޢަލައިހި ވަސައްލަމުގެ ޙަދީޘްފުޅުތައްވެސް މިއަދާ ހަމައަށް އައިސްފައިވަނީ އެބޭކަލުންގެ ފަރާތުންނެވެ.\nވުމާއެކު އުނގެނުމަށް ވަގުތު ނުލިބެއޭ ކިޔައި އަޅުގަނޑުމެންނަށް ދެއްކޭނެ ބަހަނާއެއް އެބަ އޮތްތޯއެވެ. އެކަމަށް ގަދައަޅައި މަސައްކަތް ކުރުމުން އެކަމެއް ހާސިލްވާނެކަން ކަށަވަރެވެ. 24 ގަޑިއިރުން އެންމެ ގަޑިއެއް ކިއެއްތޯއެވެ.\nޢިލްމަށްޓަކާ އެހެނިހެން ބައެއް ކަންކަން ދޫކޮށްލުން\nއަޅުގަނޑުމެންނަށް ސަހާބީންގެ ޙަޔާތްޕުޅުން ފެންނަންހުރި ހަގީގަތަކީ ޢިލްމު އުނގެނުމަށް އެބޭފުޅުންވީ ޤުރުބާނީތަކެވެ. އެންމެ ފުރަތަމަ ދީން ޤަބޫލްކޮށް އެގޮތުގައި ދީން އުނގެނެމުން އައި ސަހާބީންނަށް މައްކާގެ މުޝްރިކުންގެ ފަރާތުން އިންތިހާ އުނދަގޫ ކުރިމަތިވިއެވެ. އަނިޔާތަކަށް ކެތްކުރަމުން، އެބޭފުޅުން ދިޔައީ ދީނީ ޢިލްމު އުނގެނެމުންނެވެ. ބައެއް ބޭކަލުން އާއިލާއާ ރައްޓެހިންނާ ވަކިވާންޖެހުނެވެ. ރަށުގެ މީހުންގެ މެދުގައި އޮތް ޝަރަފާ އިއްޒަތް ގެއްލުނެވެ. ނަމަވެސް މިހުރިހާ ކަމެއް ޤުރުބާން ކޮށްގެންވެސް އެބޭފުޅުން ރަސޫލާގެ ފަހަތްޕުޅުގައި ދީން އުނގެނުމަށް ކުރަމުން އައި މަސައްކަތެއް ދޫކޮށެއް ނުލައްވައެވެ.\nއަޅުގަނޑުމެން މީގެން ޢިބްރަތް ހާސިލްކޮށް، ބޭކާރު ކަންކަމާ ދުރުވެ އުނގެނުމަށް ވަގުތު ހޯދުން ކިއެއްތޯއެވެ.\nއަޅުގަނޑުމެންނާ ހަމައަށް ވާރިދުވެގެން އައިސްފައިވާ ކީރިތި މާތް ނަބިއްޔާ ޞައްލަﷲ ޢަލައިހި ވަސައްލަމަގެ ގިނަ ހަދީސްފުޅުތަކަކީ، ސަހާބީން އެކަންކަމާ ގުޅިގެން ސުވާލު ކުރެއްވުމުން ޖަވާބުގައި އެކަލޭގެފާނު ވިދާޅުވެފައިވާ ހަދީސްފުޅުތަކެވެ. ކަންކަމާމެދު އުފެދޭ ސުވާލުތައް ނުކޮށް ނުތިއްބަވައެވެ. އެއީ ކިތަންމެ ކުޑަ ކަމެއްވިޔަސްމެއެވެ. ކީރިތި ރަސޫލާ އައު ކަމެއް ކުރައްވާތަން ފެނިވަޑައިގެންފިނަމަ، އެކަމާ ގުޅޭގޮތުންވެސް ސުވާލު ކުރައްވައި އޮޅުންފިލުވައެވެ.\nއަޅުގަނޑުމެންނާ އެކީގައި ކީރިތި ނަބިއްޔާ ޞައްލަﷲ ޢަލައިހި ވަސައްލަމް މިއަދު ނެތެވެ. ނަމަވެސް ދީނީ ޢިލްމު އުނގެނިގެން ތިއްބެވި ޢިލްމުވެރިން އެބަތިއްބެވިއެވެ. އެބޭފުޅުންނަކީ ދީން ހެޔޮގޮތުގައި ފޯރުކޮށްދިނުމަށް ދީނީ ރަނގަޅު ޢިލްމު އަޅުގަނޑުމެންނަށް އުނގަންނައި ދިނުމުގެ މަސްއޫލިއްޔަތު އަދާކުރައްވާ ބޭފުޅުންނެވެ. އަދި އިންޓަރނެޓާ ދީނީ ފޮތްފޮތުންވެސް އަޅުގަނޑުމެންނަށް މިއަދު ފަސޭހަކަމާއެކު އުނގެނުމުގެ ފުރުސަތު އޮތީ ތަނަވަސްވެފައެވެ. އެކަންކަމާ ގުޅޭ ސުވާލުތައް ކުރުމުން ޖަވާބު ލިބޭނެ ފަސޭހަ ގޮތްތައްވެސް އެބައޮތެވެ.\nދަސްވި ޢިލްމަކަށް ޢަމަލުކުރަމުން ދިޔުން\nކޮންމެ ދުވަހަކުވެސް ލިބޭ ރަނގަޅު ޢިލްމެއްގެ ބޭނުން ޙަޔާތުގައި ހިފުމަކީ ސަހާބީ ބޭކަލުން ގެންގުޅުއްވި ވަރަށް ރަނގަޅު އާދައެކެވެ. ރަސޫލާ ކަމަކާ މެދު ދެއްވާ ކޮންމެ އިރުޝާދެއްގައި ހިފައި އެގޮތަކަށް ދިރިއުޅުމުގެ ކަންކަން ބަދަލު ކުރައްވައެވެ. ކަންކަމުގައި އޮންނަ ރަނގަޅު ގޮތް އެނގުމަކުން މާކުހެއް ނުލިބެއެވެ. އެކަމަކަށް ޢަމަލުކުރުމުން މެނުވީއެވެ. ޢިލްމު އުނގެނުމަށް ބޭނުންވާ ކޮންމެ މީހަކީވެސް، އެލިބޭ ރަނގަޅު ޢިލްމުގެ ބޭނުން ޙަޔާތުގައި ބޭނުންކުރަން ދަންނަ މީހެއް ކަމުގައި ވާންޖެހޭނެއެވެ. އެހެން ނޫނީ އެ ޢިލްމެއްގެ ހުރި ފޮނި މީރުކަމެއް އިހްސާސެއް ނުކުރެވޭނެއެވެ.


Email in Passport ah edhey iru online koh faisaa dhekeynei\nއީމެއިލުން ޕާސްޕޯޓަށް އެދޭއިރު އޮންލައިންކޮށް ފައިސާ ދެއްކޭނެ\nއިމިގްރޭޝަންގެ މުވައްޒަފުންތަކެއް --އީމެއިލް މެދުވެރިކޮށް ޕާސްޕޯޓް ހައްދަން އެދިފައިވާ ފަރާތްތަކަށް މިހާރު އޮންލައިންކޮށް ފައިސާ ދެއްކޭނެ - ފޮޓޯ އެމްޓީ\nއީމެއިލް މެދުވެރިކޮށް ޕާސްޕޯޓް ހައްދަން އެދިފައިވާ ފަރާތްތަކަށް މިހާރު އޮންލައިންކޮށް ފައިސާ ދެއްކޭނެ ނިޒާމު މިއަދު މޯލްޑިވްސް އިމިގްރޭޝަން އިން ތައާރަފްކޮށްފި އެވެ.\nއިމިގްރޭޝަން އިން ބުނީ، އީމެއިލް މެދުބވެރިކޮށް ޕާސްޕޯޓް ހައްދަން އެދިފައިވާ ފަރާތްތަކުގެ އީމެއިލަށް އިމިގްރޭޝަން އިން އޮންލައިންކޮށް ފައިސާ ދައްކަން ބޭނުންކުރަން ޖެހޭ ލިންކު ފޮނުވާނެ ކަމަށެވެ. އަދި އެލިންކުން ޕާސްޕޯޓަށާއި، ރެވެނިއު ސްޓޭމްޕަށް ފައިސާ ދެއްކެން ހުންނާނެ ކަމަށެވެ.\nމިއަދު ތައާރަފް ކުރެވުނު އޮންލައިން ނިޒާމާއެކު އީމެއިލް މެދުވެރިކޮށް ޕާސްޕޯޓަށް އެދޭ ފަރާތްތަކުން ހަމައެކަނި އިމިގްރޭޝަންއަށް ދާން ޖެހޭނީ ޕާސްޕޯޓާއި ހަވާލުވުމަށެވެ. އިތުރަށް އިމިގްރޭޝަން އިން ބުނީ، ކުރިން 48 ގަނޑިއިރުން ދެމުން އައި އީމެއިލް މެދުވެރިކޮށް ޕާސްޕޯޓް ހެއްދުމުގެ ހިދުމަތް މިއަދުން ފެށިގެން 24 ގަނޑިއިރު ތެރޭގައި ފޯރުކޮށްދޭވޭނެ ކަމަށެވެ.\nއިމިގްރޭޝަން އިން ފޯރުކޮށްދޭ ހިދުމަތްތަކުގެ ފެންވަރު ރަނގަޅުކޮށް އަވަސްކޮށް އީމެއިލް މެދިވެރިކޮށް ޕާސްޕޯޓަށް އެދެވޭނެ ގޮތް ހަމަޖައްސައިފައިވަނީ ޖެނުއަރީ 27 ގަ އެވެ. އީމެއިލް މެދުވެރިކޮށް ހުށަހެޅޭނީ ތިން ވައްތަރެއްގެ ޕާސްޕޯޓަކަށެވެ. އެއީ 32 ސަފުހާގެ އިލެކްޓްރޯނިކް ޕާސްޕޯޓާއި 48 ސަފުހާގެ އިލެކްޓްރޯނިކް ޕާސްޕޯޓާއި އިލެކްޓްރޯނިކް ނޫން 32 ސަފުހާގެ ޕާސްޕޯޓަށް އަށެވެ.\nގެއްލިފައިވާ ޕާސްޕޯޓާއި އަދި ސެކަންޑް ޖެނަރޭޝަން ޕާސްޕޯޓުގެ ތެރެއިން މުއްދަތު ހަމަވާން އަށް މަހަށް ވުރެ ދިގު މުއްދަތެއް އޮތް ނަމަ އީމެއިލް މެދުވެރިކޮށް ހުށަނޭޅޭނެ ކަމަށްވެސް އިމިގްރޭޝަން އިން ވަނީ ބުނެފަ އެވެ.\nބަންގްލަދޭޝްގެ އިތުރު 67 މީހަކު ފޮނުވާލައިފި\nލަންކާގެ 285 މީހަކު ފުރުވާލައިފި


މަސްވެރިންގެ ދުވަސް ސިޔާސީވެ ކޯޑިނޭޝަން ގެއްލިއްޖެ — Ihavandhoo.com\nމަސްވެރިންގެ ދުވަސް ސިޔާސީވެ ކޯޑިނޭޝަން ގެއްލިއްޖެ\n16 ޑިސެމްބަރު 20170މުހައްމަދު އަކްރަމް\nމަސްވެރިންގެ ދުވަހަށް ތައްޔާރުވުމުގެ މަސައްކަތް ކުރިޔަށްދަނީ. ފޮޓޯ: މާޖިދު\nއިހަވަންދޫގައި ފާހަގަކުރަމުންދާ 37 ވަނަ މަސްވެރިންގެ ދުވަހުގެ ތައްޔާރީތަކުގެ ތެރެއަށް ސިޔާސީ ވާދަވެރިކަން ވަދެ، ހަރަކާތްތަކުގެ ކޯޑިނޭޝަން ގެއްލިއްޖެއެވެ. އިހަވަންދޫ ކައުންސިލްގެ ރައީސް މުހައްމަދު ރަޝީދު ވިދާޅުވީ މަސްވެރިންގެ ދުވަހަކީ ޤައުމީކަމެއްކަމުގައިދެކި އެދުވަހުގެ ތައްޔާރީތައްވަމުންދިޔައީ ސިޔާސީ ފިކުރެއްނެތި ޤައުމީކަމެއްގެ ގޮތުގައި ކަމަށެވެ. ނަމަވެސް ދުވަހުގެ ތައްޔާރީތަކުގެ ތެރެއަށް ސިޔާސީ ކަންކަން ވަނުމާއިއެކު ކޯޑިނޭޝަން ގެއްލިފައިވާކަމަށް އެބޭފުޅާ ވިދާޅުވިއެވެ.\nމަސްވެރިންގެ ދުވަސް ފާހަގަކުރުމަށް ވަމުންދިޔަ ތައްޔާރީތައް އެކިފިކުރުތަކުގެ ރައްޔިތުން އެކުވެ ކުރަމުން ދަނިކޮށް މައްސަލަ އުފެދޭގޮތްވީ 14 ވަނަދުވަހު އެއްބަޔަކު ނުކުމެ ފިޔާތޮށިކުލައިގެ ފޮތިދަމަން ފެށިހިސާބުންނެވެ. ކައުންސިލްގެ ރައީސްވިދާޅުވީ ފޮތިދަމަން ފެށުމުގެކުރިން އެކަމުގެ ހުއްދަޔަށްއެދި ގުޅިކަމަށާއި، ސިޔާސީ ކުލަ ދުވަހުގެ ތައްޔާރީތަކަށް ވަދެއްޖެނަމަ މަސްލަހަތު ގެއްލޭނެކަމަށް އެބޭފުޅާ ވިދާޅުވިކަމަށެވެ. ރައީސް ވިދާޅުވީ ފިޔާތޮށިކުލާގެ ފޮތިދަމަން ފެށުމާއިއެކު އެބޭފުޅާއަށް ފުލުފުލުގައި ކޯލްއަންނަން ފެށިކަމަށާއި، މަސްވެރިންގެ ދުވަސް ފާހަގަކުރަނީ ސިޔާސީ ކުލައިގައި ކަމަށްބުނެ އެދުވަހަށް ހޯދާފައިވާ ބައެއް ކޮޓަރިތައް ނުލިބޭނެކަމަށް ބައެއްމީހުން ގުޅާފައި އަންގަމުންދިޔަކަމަށެވެ. އަދި އެދުވަހުގެ ހަރަކާތްތަކަށް ތަންތައްޔާރުކުރުމުގައި ހަރަކާތްތެރިވި ބައެއްފަރާތްތަކުން ތަނދޫކޮށް ގޮސްފައިވާކަމަށްވެސް އެބޭފުޅާ ވިދާޅުވިއެވެ.\nކައުންސިލްގެ ރައީސް މުހައްމަދު ރަޝީދުވިދާޅުވީ މަސްލަހަތުގެއްލުމުން، ކުރެވުނު މަޝްވަރާތަކަށްފަހު 14 ވަނަދުވަހު ދެމިފޮތި ނެގުމާއި އެކު އަނެއްކާވެސް ދުވަހުގެ ތައްޔާރީތަކާއިގެން އެންމެން މަސްއޫލުވެގެން އޮޅެނިކޮށް، މިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ މުޙައްމަދު ޝައިނީ އިހަވަންދޫއަށް ވަޑައިގަތުމާއި ދިމާކޮށް، 15 ވަނަދުވަހުގެ ހެނދުނު އަނެއްކާވެސް ފިޔާތޮށި ފޮތިދަމަން ފެށިކަމަށާއި ރައްދުގައި އިދިކޮޅު އެމްޑީޕީގެ ސަޕޯޓަރުން ނުކުމެ ރީނދޫ ފޮތިދެމިކަމަށެވެ. އެހާހިސާބުން ތައްޔާރިތަކުގެ ކޯޑިނޭޝަން އަނެއްކާވެސް ކައުންސިލަށް ގެއްލިފައިވާކަމަށް މުހައްމަދު ރަޝީދު ވިދާޅުވިއެވެ. ރަޝީދުވިދާޅުވީ ޑރ މުޙައްމަދު ޝައިނީ އިހަވަންދޫއަށް ވަޑައިގަތުމުން މަރުހަބާ ދެންނެވުމަށް ބޮޑުބެރު އައިޓަމް ހުށަހެޅުމަށް އައި ބޮޑުބެރުގްރޫޕްވެސް އައިޓަމް ހުށަނާޅާ ދިޔައީކަމުގައެވެ. "އެކުދިން ބުނީ ކައުސިލުން އެދިފައިއޮތީ ޤައުމީކަމެއްގެ ގޮތުގައި މިކަން ކޮށްދިނުމަށޭ، އެކަމަކު ފެންނަމަންޒަރުން މިއީ ސިޔާސީ ކުލަޖެހިންގެ ހިނގާސިޔާސީ ކަމަކަށްވާތީ ގްރޫޕްގައި ސްކޫލްކުދިންވެސް ތިބުމާއިއެކު ބައިވެރިވެވޭކަށްނެތޭ" މުހައްމަދުރަޝީދު ވިދާޅުވިއެވެ. ރަޝީދު ވިދާޅުވީ ދުވަހަށް ރަށުތެރެ ޒީނަތްތެރިކުރުމަށް ބަހަށްޓާފައިވާ ގިޑިގެތައްވެސް އެއީ ސިޔާސީ ވިސްނުމެއްގައި ހަދާފައިވާ ތަކެތިކަމަށްބުނެ ނަގަން އަންގާފައިވާކަމުގައެވެ. މުހައްމަދު ރަޝީދު ވިދާޅުވީ ކައުންސިލުން މަސްވެރިންގެ ދުވަހާއި ގުޅިގެން މިހާރު ކަރަމުންއަންނަ ހަމައެކަނި ކަމަކީ މެހެމާނުންނަށް ކައްކާފައި ކާންދިނުންކަމަށާއި އެކަން އިރާދަކުރެއްވިއްޔާ އެއްވެސް ދައްޗެއްނުވާނެގޮތަށް ކުރިޔަށްގެންދާނެކަމުގައެވެ.\nމަސްވެރިންގެ ދުވަހާއިގުޅިގެން ސަރުކާރުންބާއްވާ ރަސްމީޖަލްސާ މިރޭ އިހަވަންދޫ އޯޕަންސްޓޭޖް ސަރަހައްދުގައި އޮންނާނެއެވެ.


Firihenun tomato kaanjehey haassa sababeh | Mihaaru\n12 އޮކްޓޯބަރ 2019 - 07:095comments\nދަރިން ލިބުމުގެ މައްސަލަ ހުންނަ ފިރިހެނުން ޓޮމާޓޯ ކެއުމުން ދަރިފަނީގެ ކޮލިޓީ ރަނގަޅުވާ ކަމަށް ދިރާސާއެއްގައި ބުނެފި އެވެ.\nޔޫރަޕިއަން ޖާނަލް އޮފް ނިއުޓްރިޝަންގައި ޝާއިއުކޮށްފައިވާ ދިރާސާއެއްގައި ބުނީ ޓޮމާޓޯގައި އެކުލެވޭ މާއްދާއެއް ކަމަށްވާ ލިކޮޕީންގެ ސަބަބުން ދަރިފަނީގެ ސައިޒާއި ބައްޓަމާއި ހަރަކާތްތެރިކަން ވެސް 50 ޕަސެންޓަށް އިތުރުކޮށްދޭ ކަމަށެވެ.\nއެހެންވެ ފިރިހެނުން ޓޮމާޓޯ ކާންޖެހޭ ކަމަށާއި މިއީ ދަރިން ނުލިބިގެން ހޯދާ ބޮޑެތި ފަރުވާތައް ކުރިއަށް އޮތް ތަނުގައި މަދުވާނެ ސަބަބެއް ކަމަށް ވެސް ދިރާސާގައި ބުންޏެވެ. އެގޮތުން ފާހަގަކޮށްފައިވާ ގޮތުގައި އާންމުކޮށް ފިރިހެނުން ޓޮމާޓޯ ކާ ނަމަ، ދަރިފަނީ ހުންނަ މައްސަލަތައް 40 ޕަސެންޓަށް ދަށްކޮށްދެ އެވެ. އޭގެ މާނަ އަކީ ދަރިފަނި އާލާވާން މަގުފަހިވުމާއި އޭގެ ކޮލިޓީ އާއި ދަރިފަނި މަސައްކަތްކުރާ ގޮތަށް ކުރިއެރުންތަކެއް ލިބުން ކަމަށް ދިރާސާގައި ބުންޏެވެ.\nއިނގިރޭސިވިލާތުގެ ޝެފީލްޑް ޔުނުވަސިޓީން މި ދިރާސާ ހަދާފައި ވަނީ އުމުރުން 19-30 އަހަރާ ދެމެދުގެ ފިރިހެނުންގެ ދަރިފަނީގެ ހާލަތު ދެނެގަތުމަށް ފަހު އެވެ. އަދި ދިރާސާ މަރުހަލާގެ ތެރޭގައި ޓޮމާޓޯގެ ލިކޮޕީން މާއްދާ އެކުލެވޭ ބޭސް ލެކްޓޯލިކޮޕީން އާއި ސީދާ ކެއުމުގައި ޓޮމާޓޯ ބޭނުންކޮގެން ބައިވެރިންގެ ދަރިފަނީގެ ހާލަތަށް 12 ހަފުތާގެ ތެރޭގައި އައި ބަދަލުތައް ހޯދާފައިވެ އެވެ. އެގޮތުން ފާހަގަކުރެވުނީ ބޭހަށް ވުރެ ރަނގަޅަށް ޓޮމާޓޯގެ ކެއުންތަކުން ދަރިފަނީގެ ކޮލިޓީ ރަނގަޅުކޮށްދޭ ކަމެވެ.\n"މިއީ ހަގީގަތުގައި ވެސް އުންމީދު ވެސް ނުކުރާ ކަހަލަ ނަތީޖާއެއް. އަދި މި ތަފާތަކީ ވަރަށް ބޮޑު ކުރިއެރުމެއް،" ދިރާސާ ޓީމުގައި ހިމެނޭ ޝެފީލްޑް ޔުނިވަސިޓީގެ އެންކޮލޮޖީ އެންޑް މެޓަބޮލިޒަމް ޑިޕާޓްމަންޓްގެ ހެޑް ޕްރޮފެސަރު އެލަން ޕޭސީ ވިދާޅުވި އެވެ.\nއޭނާ ވިދާޅުވިގޮތުގައި ލިކޮޕީންގައި އެކުލެވޭ އެންޓި-އޮކްސިޑަންޓްތައް ދަރިފަނި ހަލާކުކޮށްލައި ބަލިކަށިކޮށްލުމުން ސަމާމަތްކޮށްދެ އެވެ.\nދިރާސާ އިން އުންމީދުނުކުރާ ކަހަލަ ނަތީޖާތަކެއް ދައްކާފައިވާތީ ޓީމުން މިހާރު ވަނީ ދަރިން ލިބުމުގައި މައްސަލަތައް ދިމާވާ ފިރިހެނުން ބޭނުންކުރާ ބޭހުން އިންފަޓީލިޓީ އަންނަ އިތުރު ބަދަލުތައް ދެނެގުމަށް އިތުރު މަސައްކަތްތަކެއް ކުރަން ނިންމައިފަ އެވެ.\nއިތުރު ލިޔުންތައް ސިއްހަތު ދިރާސާ ތަރުކާރީ ޓޮމާޓޯ ދަރިން ނުލިބުން


Dhuniyeyge enme reethi Miskiythah:5vana Malaysia ge Zahir Miskithah\nއެންމެ ރީތި މިސްކިތްތައް: ފަސް ވަނަ މެލޭޝިއާގެ ޒާހިރު މިސްކިތަށް!\n"ދުނިޔޭގެ އެންމެ ރީތި މިސްކިތްތައް" މިބައިގެ ފަސް ވަނަ އަށް ހޮވިފައި ވަނީ މެލޭޝިއާގެ އަވަށެއް ކަމަށްވާ ކެއްދާގައި ހުންނަ ޒާހިރު މިސްކިތެވެ. މިއީ މެލޭޝިއާގައި ހުރި އެންމެ ދުވަސްވީ މިސްކިތް ވެސް މެއެވެ.\nނަވާރަ ސަތޭކަ ބާރައިގައި ބިނާކުރެވުނު އެ މިސްކިތަކީ ކެއްދާގެ 24 ވަނަ ރަސްގެފާނު ސުލްތާން ތާޖުއްދީން މުކައްރަމް ޝާހްގެ ދަރިކަލުން ތުންކު މުހައްމަދުގެ އެހީތެރިކަމާއެކު ބިނާކުރެވުނު މިސްކިތެކެވެ. ޒާހިރު މިސްކިތް ފަރުމާކުރެވިފައިވަނީ އިންޑޮނޭޝިއާގެ އުތުރުގައި އޮންނަ ސުމަތުރާގެ އަވަށެއް ކަމަށްވާ ލަންގްކަތުގައި ބިނާކުރެވިފައިވާ އަޒީޒީ މިސްކިތުން އިންސްޕަޔާ ވެގެންނެވެ.\nފެހި ގަސްތަކުން ވަށާލާފައިވާ އެ މިސްކިތުގައި ބޮޑު ފަސް ގުއްބު ހުރެއެވެ. އެ ފަސް ގުއްބުން ރަމްޒުކޮށްދެނީ އިސްލާމްދީނުގެ ފަސް ރުކުނެވެ.\nޒާހިރު މިސްކިތަކީ މެލޭޝިއާގެ އެކި ސްޓޭޓްތަކުގެ މެދުގައި އޮންނަ ގުރުއާން މުބާރާތްތައް ވެސް ބާއްވަމުން އަންނަ މިސްކިތެވެ. މިސްކިތުގެ ބޮޑު މިނުގައި 124,412 އަކަ ފޫޓު ހުރެއެވެ. މި މިސްކިތް ދުނިޔޭގެ އެންމެ ރީތި މިސްކިތްތަކުގެ ލިސްޓުން ޖާގަ ހޯދާފައިވާތީ މިތަނަކީ ފަތުރުވެރިންގެ މެދުގައި ވެސް ވަރަށް ބޮޑަށް މަގުބޫލު ތަނެކެވެ. އެގޮތުން މެލޭޝިއާއަށް ޒިޔާރާތްކުރާ ފަތުރުވެރިން އެތަނުގައި ފޮޓޯ ނަގައިލުމަށް މިސްކިތް ހުންނަ ސަރަހައްދަށް ގޮސް ހަދައެވެ.


Organisation ehgai leader ehge dhauraai muhimmukan!\nއޯގަނައިޒޭޝަނެއްގައި ލީޑަރެއްގެ ދައުރާއި މުހިންމުކަން!\nފުލުހުންނަށް އަމާޒުކޮށް ހިންގި ލީޑަޝިޕް ޕްރޮގްރާމެއްގެ ތެރެއިން: އޯގަނައިޒޭޝަންތަކުގައި ލީޑަރެއްގެ ދައުރު ވަރަށް މުހިންމު --\nލީޑަރެއްގެ ދައުރާއި، އޯގަނައިޒޭޝަން އެއްގައި އޭނާ އަދާކުރަންޖެހޭ ރޯލްތައް ވަރަށް މުހިންމެވެ. މީގެ ކުރީގެ ލިޔުމެއްގައި، ހެޔޮގޮތުގައި މެނޭޖް ކުރުމާއި، މައިކްރޯ މެނޭޖްކުރުމާ ބެހޭގޮތުން ކުޑަގޮތަކަށް ނަމަވެސް އަލިއަޅުވާލާފައިވާނެއެވެ. މިގޮތުން ކުޅަދާނަ ލީޑަރަކީ، މެނޭޖްމަންޓް ދާއިރާގެ މިފަދަ ކަންތައްތަކަށް ލޯހުޅުވިފައިވާ މީހަކަށް ވުމަކީ ކޮންމެހެން މުހިންމު ކަމެކެވެ.\nލީޑަރޝިޕަކީ ކޮބައިތޯ ބަލާލަމާތޯއެވެ. މެނޭޖްމަންޓް ދާއިރާގައި ލީޑަޝިޕް ވަރަށް ގިނަ ގޮތްގޮތަށް މާނަކޮށްފައި ހުރެއެވެ. ނަމަވެސް ޖުމްލަ ގޮތެއްގައި ލީޑަޝިޕް އޭ ބުނާބަހުގެ މާނައަކީ، ބަޔަކު ގޮވައިގެން އިސްފަރާތެއްގެ ގޮތުގައި މަސައްކަތް ކުރުވުން، ނުވަތަ އެކަން ކުރުމުގެ ޤާބިލްކަން ހުރުމަށެވެ. ދިވެހި ބަހުން ލީޑަޝިޕް މިބަސް ތަރުޖަމާކުރާއިރު، އިސްނަގާ ފަރާތް، ނުވަތަ އިސްނެގުން ފަދަ ބަސްތައް ބޭނުންކުރެވިދާނެއެވެ. އެހެން ނަމަވެސް މިފަދަ ޓެކްނިކަލް އެހެން ބައެއް ބަސްތަކާއި އެއްގޮތަށް، މިބަސްވެސް ތަރުޖަމާކުރުމުން، ބަހުގެ މާނައިން ކޮންމެވެސް މިންވަރެއް އުނިވާކަމުގައި އަޅުގަނޑަށް ފެންނާތީ، އަދި ލީޑަރު، މިބަހަކީ މިހާރު ދިވެހިންވެސް ޢާންމުކޮށް ބޭނުންކޮށްއުޅޭ ބަހަކަށް ވާތީ، އަޅުގަނޑުގެ މިލިޔުމުގައިވެސް މިބަސް ބޭނުންކުރަމުން ގެންދާނަމެވެ.\nލީޑަޝިޕް އަކީ ކޮންމެ މީހެއްގެ ކިބައިގައިވެސް ކޮންމެވެސް މިންވަރަކަށް ހުންނަ އަދި ހުންނަންޖެހޭނެ ހުނަރެކެވެ. ކޮންމެ މީހަކީވެސް ކޮންމެވެސް ބައެއްގެ (ބަޔަކުމީހުންގެ) ލީޑަރެކެވެ. އެހެންނަމަވެސް، ކޮންމެ އޯގަނައިޒޭޝަން އެއްގައިވެސް އިސް ލީޑަރަކު ހުންނާނެއެވެ. މިލިޔުމުގައި މިބަލާލަނީ މިގޮތުން އިސްލީޑަރު ދައުރާއި މެދުގައެވެ. މިހެން ދެންނެވި ކަމުގައިވީނަމަވެސް، މި ލިޔުމުގައި މިބަޔާންކުރާ ކަންތައްތަކަކީ ކޮންމެ ފެންވަރެއްގެ ލީޑަރަކަށްވެސް ބޭނުންހިފޭނެ މަޢުލޫމާތު ތަކެކެވެ.\nއޯގަނައިޒޭޝަނެއް ފުރިހަމަ ގޮތުގައި ހިންގުމަށްޓަކައި ލީޑަރެއް އަދާކުރަންޖެހޭ ރޯލްތަކަކީ ކޮބައިތޯ ބަލާލަމާ ތޯއެވެ. އާދެ ލީޑަރަކީ އޯގަނައިޒޭޝަން އެއް ހިންގުމުގެ އެންމެ އިސްރޯލު އަދާކުރާ ފަރާތްކަމުގައި ވާނަމަ، އެފަރާތަކުން އަދާކުރަންޖެހޭނެ މުހިންމު ރޯލް ތަކުގެ ތެރޭގައި، އެންމެ މުހިންމު އެއްކަމަކީ، އެ އޯގަނައިޒޭޝަނެެއްގެ ޕޮލިސީތަކާއި ޕްލޭންތައް އެކުލަވާލާ، އެއާއި އެއްގޮތަށް އެއޯގަނައިޒޭޝަން ހިންގުމެވެ. މިގޮތުން އެތަނަކީ ވިޔަފާރި ކުރާ ތަނެއްކަމުގައިވިޔަސް، ނުވަތަ ޢާންމުންނަށް ޚިދުމަތްދޭ އޮފީހެއް ކަމުގައިވިޔަސް މެއެވެ.\nލީޑަޝިޕްގެ ރޯލްތަކަކީ ވަކިވަކިން ލިޔަންވެއްޖެ ނަމަވެސް ވަރަށް ދިގުވެގެން ހިގައިދާނެ ލިސްޓެކެވެ. ކުރު އަދި ޖުމްލަ ގޮތެއްގައި ދަންނަވާނަމަ، މަތީގައި ދެންނެވުނު ރޯލު ފިޔަވާ ދެން ލީޑަރަކު އަދާކުރަން ޖެހޭނެ ރޯލަކީ، އެއޯގަނައިޒޭޝަން އެއްގެ ޕޮލިސީ އާއި ޕްލޭންތައް ތަންފީޒުކުރުމަށްޓަކައި، އޯގަނައިޒޭޝަން އަށް ލިބެންހުރި ވަޞީލަތްތައް އެންމެ ފުރިހަމަ ގޮތުގައި ބޭނުންކުރުމެވެ. މި ވަޞީލަތްތަކުގެ ތެރޭގައި، މާލީ، އިންސާނީ، އަދި އެހެނިހެން ވަޞީލަތްތައް ހިމެނޭނެއެވެ.\nމީގެތެރެއިން މާލީ އަދި އެހެނިހެން ވަޞީލަތްތަކަށް ބަލާނަމަ، ލީޑަރެއްގެ ރޯލަކަށްވާނީ، އެފަދަ ވަޞީލަތްތައް ލިބޭނެ މަގުތައް ފަހިކުރުމާއި، އެފަދަ ވަޞީލަތްތަކުގެ ބޭނުން އެންމެ ފުރިހަމަގޮތުގައި ހިފުމެވެ.\nއިންސާނީ ވަޞީލަތް ތަކަށް ބަލާނަމަ، އެވަޞީލަތް ތަކަކީ އެލީޑަރެއްގެ ދަށުން މަސައްކަތް ކުރަން ތިބި މުވައްޒަފުންނެވެ. މިގޮތުން އެފަދަ މުވައްޒަފުން މަސައްކަތަށް އަހުލުވެރި ކުރުވުމާއި، މަސައްކަތް ކުރަންވީ ގޮތުގެ ތަމްރީނުތައް ދިނުމާއި މިންގަނޑުތައް ކަނޑައެޅުމާއި، މަސައްކަތް ކުރުމަށް ބޭނުންވާނެ ވަޞީލަތްތައް ޤާއިމްކޮށްދިނުމާއި، މިފަދަ ހުރިހާކަމެއް މީގެތެރޭގައި ހިމެނިގެންދާނެއެވެ.\nއާދެ މިދެންނެވުނު ކަންތައްތަކުގެ ތެރެއިންވެސް އެންމެ މުހިންމު އެއްކަމެއްގެގޮތުގައި ފަހަގަ ކުރެވެނީ، މުވައްޒަފުން މޯޓިވޭޓް ކުރުން، ނުވަތަ މަސައްކަތަށް އަހުލުވެރިކުރުވުމެވެ. މުވައްޒަފުން ހެޔޮގޮތުގައި މަސައްކަތް ކުރުމަށް އަހުލުވެރި ވެފައިވާ އޯގަނައިޒޭޝަނަކާއި މިފަދަ އަހުލުވެރިކަމެއް އުފެއްދިފައި ނެތް އޯގަނައިޒޭޝަނަކީ، އެތަނަަކުން ކުރާ މަސައްކަތުގެ ފުރިހަމަކަމުގައި އުޑާ ބިމާހާ ތަފާތު ދެތަނަކަށް ވާނެއެވެ.\nލީޑަރޝިޕްގެ ވަރަށް ގިނަ ވައްތަރުތައް، މެނޭޖްމަންޓާއި ބެހޭ ފޮތްފޮތުގައި ބަޔާންކޮށްފައި ހުރެއެވެ. މިގޮތުން މިލިޔުމުގައި މިބަލާލަނީ މީގެތެރެއިން އެންމެ ޢާންމުގޮތެއްގައި ބަޔާންކޮށްފައި ހުންނަ5ވައްތަރެއްގެ ލީޑަރްޝިޕް ސްޓައިލްތަކާއި މެދުގައެވެ.\n1. ލެސެއިފެއަރ ލީޑަރޝިޕް: މިވައްތަރު ލީޑަރުންނަކީ ކަންތައްތައް މާބޮޑަށް ބަލަން ނޫޅެ، ދަށުން މަސައްކަތް ކުރާ މީހުން "ކުރާނެ ގޮތަކަށް" ކުރަން ދޫކޮށްލާ ލީޑަރުންނެވެ. މިގޮތުން މިލިޔެވުނު ޖުމްލަ ކިޔާލުމުން، މިއީ ވަރަށް ކަމުނުދާ ގޮތެއްކަމުގައި ހީފުޅުވީ ނަމަވެސް، ބައެއް ކަހަލަ ޙާލަތްތަކުގައި މިފަދަ ލީޑަރޝިޕަކީ ވަރަށް އެކަށޭނެ ލީޑަރޝިޕެކެވެ. މިސާލަކަށް ވަރަށް ތަޖުރިބާކާރު ހުނަރުވެރި ޓެކްނިކަލް ޓީމެއްގެ ލީޑަރަކު، އެމީހެއްގެ ދަށުގައި މަސައްކަތް ކުރާމީހުން އަމިއްލައަށް މަސައްކަތް ކުރަން ދޫކޮށްލުމަކީ، ހުނަރުވެރި އުފެއްދުންތެރި މަސައްކަތްތަކުގައި ރަނގަޅުގޮތެއް ކަމުގައި ވެދާނެއެވެ.\n2. އޮޓޯކްރެޓިކް ނުވަތަ ޚުދުމުޙުތާރު ލީޑަރޝިޕް: ނަމުންވެސް ދޭހަވާ ފަދައިން މި ގޮތަށް މަސައްކަތް ކުރާ ލީޑަރުން ހުރިހާ ކަމެއް ކަނޑައަޅާ ނިންމާނީ އަމިއްލައަށް، ދަށުން މަސައްކަތްކުރާ ފަރާތްތަކުގެ ލަފައެއް އަހާލުމެއް ނެތިއެވެ. ބައެއްކަހަލަ ޙާލަތްތަކުގައި މިފަދަ ލީޑަރޝިޕަކީވެސް ވަރަށް އެކަށޭނެ ލީޑަރޝިޕް އެކެވެ. މިސާލަކަށް މިލިޓަރީ އޮޕަރޭޝަން ތަކުގައި މިފަދަ ލީޑަރޝިޕް ގެ މުހިންމުކަން ފެނިގެންދާނެއެވެ.\n3. ޑިމޮކްރެޓިކް ނުވަތަ ބައިވެރިވުން އޮންނަ ލީޑަރޝިޕް: މިފަދަ ލީޑަރޝިޕް ގައި ކަންތައްތައް ނިންމާނީ ދަށުން މަސައްކަތްކުރާ މިޙުންގެ ބައިވެރިވުމާއި ލަފާ އަހައިގެންނެވެ.\n4. ޓްރާންސެކްޝަނަލް ލީޑަރޝިޕް: މިފަދަ ލީޑަރޝިޕްގައި، ލީޑަރާއި، ދަށުން މަސައްކަތް ކުރާ މުވައްޒަފުންނާއި ދެމެދު އެއްބަސްވެވޭ ލަނޑުދަނޑި ތަކެއް ކަނޑައަޅާ، އެލަނޑުދަނޑިތައް ޙާޞިލްކުރުމަށް މަސައްކަތް ކުރެއެވެ. އަދި ލަނޑުދަނޑި ޙާޞިލް ވާ މިންވަރަށް ބަލާ، އެމުވައްޒަފަކަށް ބޯނަސް ފަދަ "ހަދިޔާ" ދިނުމާއި، ނުދީ ހިފެހެއްޓުމުގެ ބާރު ލީޑަރަށް ލިބިދެވެއެވެ.\n5. ޓްރާންފޯމޭޝަނަލް ލީޑަރޝިޕް: މިވައްތަރުގެ ލީޑަރޝިޕް ގައި ދަށުން މަސައްކަތް ކުރާ މުވައްޒަފުންނާއި ލީޑަރާއި ދެމެދު، މަޝްވަރާތައް ކުރެވި، މުވައްޒަފުންނާއި މަސައްކަތްތައް ޙަވާލުކުރެވެއެވެ. އަދި މަސައްކަތް ކުރަމުންގެންދާގޮތް ދުވަހުން ދުވަހަށް ލީޑަރު ބެލުމުގެ ބަދަލުގައި، ލީޑަރ ބަލަހައްޓާނީ، ބޮޑުމަންޒަރާއި، މަޤްޟަދުތައް ޙާޞިލްވަމުންދާ މިންވަރަށެވެ.\nމިދަންނަވާލެވުނީ، ލީޑަރޝިޕްގެ ބައެއް ސްޓައިލްތައް ނުވަތަ ވައްތަރުތަކެވެ. އެތަނެއްގައި ކުރާ މަސައްކަތާއި މަސައްކަތް ކުރަންޖެހޭ ގޮތާއި، ދަށުން މަސައްކަތްކުރާ މުވައްޒަފުންގެ ޤާބިލްކަމަށް ބަލާ، މިއިން ކޮންމެ ވައެއްތަރެއްގެ ލީޑަރ ޝިޕެއްގައިވެސް ރަނގަޅު ސިފަ ތަކާއި އެންމެ ރަނގަޅުނޫން ސިފަތައް ހުރެއެވެ. އެހެން ގޮތަކަށް ދަންނަވާނަމަ، މިއިން އެއްވެސް އެއް ލިޑަރޝިޕް ސްޓައިލަކީ އެހެން ލީޑަރޝިޕް ސްޓައިލްތަކަށްވުރެ މޮޅު ނުވަތަ ދެރަ ވައްތަރެކޭ ނުދެންނެވޭނެއެވެ. މެނެޖްމަންޓާއި ލީޑަރޝިޕާއި ބެހޭ ފޮތްފޮތުގައި މިނޫން އެހެން ގޮތްގޮތަށާއި މިނޫން އެހެން ވައްތަރު ތަކުގެ ލިޑަރޝިޕް ވެސް ބަޔާންކޮށްފައި ހުރެއެވެ. ނަމަވެސް މިދަންނަވާލެވުނީ ލީޑަރޝިޕްގެ ވައްތަރުތަކުގެ އެންމެ ޢާންމު ފަސް ވައްތަރުކަމުގައި ބަލައި އުޅޭ ވައްތަރުތަކެވެ. އަދި މިވަރުންވެސް ލީޑަރޝިޕް ސްޓައިލްތަކާއިމެދު އިތުރަށް ވިސްނާވަޑައިގަތުމަށް ފުދޭނެކަމުގައި އުންމީދު ކުރަމެވެ.\nމިދެންނެވުނު މަޢުލޫމާތުކޮޅުގެ ބޭނުން އެންމެ ފުރިހަމަގޮތުގައި ހިއްޕެވުމަށްޓަކައި، މި ދެންނެވުނު ވައްތަރުތަކުގެ ލީޑަރޝިޕް އާއި މެދު ވިސްނާވަޑައިގަތުމަށް ފަހު ތިބާގެ ލިޑަރޝިޕް ސްޓައިލާއި މެދު ވިސްނަވާ ވަޑައިގަންނަވާށެވެ. ތިބާ ފެތެނީ މިއިން ކޮން ސްޓައިލަކަށް ކަން ވިސްނިވަޑައިގަންނަވާނެއެވެ. އެއަށްފަހު ތިބާ ގެ އޯގަނައިޒޭޝަންގައި ކުރާ މަސައްކަތްތަކުގެ ޒާތަށް ވިސްނާވަޑައިގެން، އެމަސައްކަތް ލީޑްކުރެއްވުމުގައި އެންމެ އެކަށީގެންވާ ގޮަތަކީ ކޮބައިކަމާއިމެދު ވިސްނާވަޑައިގަންނަވާށެވެ. އޭރުން، ކުރިމަގުގައި ތިބާގެ އޯގަނައިޒޭޝަނަށް އެންމެ ފައިދާ ބޮޮޑުވާނެ ލީޑަޝިޕް ސްޓައިލަކީ ކޮބައިކަން ކަނޑައަޅުއްވާ، އެގޮތަކަށް ތިބާގެ ލީޑަރޝިޕް ބަދަލުކޮށްލެވުމުގައި މަގުފަހިވެގެން ދާނެއެވެ.\nމިފަހަރުގެ ލިޔުމަކީވެސް ކިޔުންތެރިންނަށް ފައިދާކުރަނިވި ލިޔުމަކަށް ވާނެކަމުގައި އުންމީދު ކުރަމެވެ.


13 aharuge kujjaa rape kuri massalaigai Hammaad hayyaru koffi | Mihaaru\nހައްމާދު: ހޮސްޕިޓަލުން ދޫކޮށްލުމުން އޭނާ ވަނީ ހައްޔަރުކޮށްފައި.\n13 އަހަރުގެ ކުއްޖާ ރޭޕްކުރި މައްސަލައިގައި ހައްމާދު ހައްޔަރުކޮށްފި\n01 ޑިސެމްބަރ 2019 - 15:06 37 comments\nއިސްކަންދަރުކޮށީގައި ބޭއްވި ނޫސްވެރިންގެ ބައްދަލުވުމެއްގައި ފުލުހުން ބުނީ ހައްމާދު، 26، ހައްޔަރުކުރީ ހޮސްޕިޓަލުން ދޫކޮށްލުމުން އިއްޔެ ކަަމަށެވެ. އައިޖީއެމްއެޗުގައި އޭނާ އަށް ފަރުވާދިނީ، ދީނީގޮތުން ހަރުކަށި ފިކުރުގެ ތެރެއިން އުފެދުނު ހިޔާލުތަފާތުވުމެއްގައި އެހެން މީހަކާ ދެމެދު ހިނގި މާރާމާރީއަކާ ގުޅިގެންނެވެ.\nފުލުހުން ބުނިގޮތުގައި 13 އަހަރުގެ ކުއްޖާ ވިހެއި ދަރިފުޅުގެ ޑީއެންއޭ ހާއްމާދާ ދިމާވެ އެވެ.\nސުޕްރިންޓެންޑެންޓް އޮފް ޕޮލިސް ހަަސަން ހަނީފް ވިދާޅުވީ ހަރުކަށި ފިކުރަށް ނިސްބަތްވާ އާއިލާއެއްގެ ކުދިންތަކެއް ތައުލީމާއި އިންސާނީ ހައްގުތަކުން މަހްރޫމްކޮށްފައިވާ މައްސަލައެއް ބަލަމުން ދަނިކޮށް 13 އަހަރުގެ ކުއްޖަކު ބަނޑުބޮޑުވި މައްސަލައެއް ހުށަހެޅީ މި އަހަރުގެ ފެބުރުއަރީ މަހުގެ ތެރޭގައި ކަަމަށެވެ.\nފުލުހުން އާއްމުކުރި މައުލޫމާތަށް ބަލާއިރު، 13 އަހަރުގެ ކުއްޖާ ބަނޑުބޮޑުވީ އާއިލާއާ އެކު އުޅެމުން ދަނިކޮށެވެ. އެ އާއިލާގައި ހަ ކުދިން ތިބެ އެވެ.\nއެ މައްސަލަ ރިޕޯޓްކުރުމާ ހަމައަށް، 13 އަހަރުގެ ކުއްޖާއާ ގުޅޭ ކަންކަން ތަހުގީގު ކުރަމުން އައީ، އިހުމާލުގެ މައްސަލައެއްގެ ގޮތުގަ އެވެ.\nހަނީފް ވިދާޅުވި ގޮތުގައި 13 އަހަރުގެ ކުއްޖާ ބަނޑުބޮޑުވި މައްސަލަ ފުލުހުން ތަހުގީގުކުރަމުން އަންނަނީ ކުޑަ ކުއްޖަކާ މެދު ގަދަކަމުން ޖިންސީ އަމަލު ހިންގާފައިވާ މައްސަލައެއްގެ ގޮތުގަ އެވެ.\nމި ތުހުމަތަށް ހައްމާދު ހައްޔަރުކުރީ ކޯޓު އަމުރެއްގެ ދަށުން ކަމަށް ފުލުހުން ބުންޏެވެ. އޭނާ އަކީ މީގެކުރިން ޓެރަރިޒަމްގެ ކުށެއް ސާބިތުވެ، ހުކުމް ތަންފީޒުކޮށްފައިވާ ކުށުގެ ރެކޯޑު އޮންނަ މީހެއް ކަން މިއަދު ވެސް ފުލުހުން ފާހަގަކުރި އެވެ.\nވިހާފައިވާ ކުއްޖާގެ ޑީއެންއޭއާ ތުހުމަތު ކުރެވޭ މީހާ [ހައްމާދު]ގެ ޑީއެންއޭއާ ދިމާވެފައިވާ ކަމުގައި ވެސް ދަންނަވަން. --ޕޮލިސް\nހަނީފް ވިދާޅުވީ ކުޑަކުއްޖާ ރޭޕްކުރި މައްސަލައިގެ ތަހުގީގުގައި، ޕްރޮސިކިއުޓަ ޖެނެރަލްގެ އޮފީހާ އެކު ވެސް އަންނަނީ މަޝްވަރާތައް ކުރަމުން ކަމަށެވެ.\nއިހުމާލުގެ މައްސަލަ ފުލުހުން ތަހުުގީގު ކުރަމުން ދިޔައިރު އެ ކުއްޖާ ރައްކާތެރި މާހައުލަކަށް ނުވަތަ ދައުލަތުގެ ބެލުމުގެ ދަށަށް ނުގެންދިޔައީ ކީއްވެތޯ ނޫސްވެރިން ސުވާލުކުރުމުން ހަނީފް ވިދާޅުވީ، އޭރު ގަބޫލުކުރެވުނީ 13 އަހަރުގެ ކުއްޖާ އަށް އެންމެ އެކަށީގެންވާ މާހައުލަކީ މަންމަ ގާތުގައި ބެހެއްޓުން ކަމަށެވެ. އެގޮތަށް ނިންމީ އެ ކުއްޖާގެ މައްސަލައިގައި ކަމާބެހޭ އިދާރާތައް ގުޅިގެން ކުރި މަޝްވަރާތަކަށް ފަހުގައި ކަން ވެސް ހަނީފް ފާހަގަކުރެއްވި އެވެ.\nއެނގިފައިވާ ގޮތުގައި، އެ ކުއްޖާ މިހާރު ވެސް އުޅެނީ އާއިލާ އެކުގަ އެވެ.\nފުލުހުން މިއަދު ވެސް ބުނީ އެ ކުއްޖާ ކައިވެންޏެއް ކުރި ކަން މިހާތަނަށް އެނގިފައެއް ނުވާ ކަމަށާއި އެކަން ބަލަމުން އަންނަ ކަަމަށެވެ.\nއިތުރު ލިޔުންތައް ކުށްކުރުން ޕޮލިސް ރޭޕް ހައްދުފަހަނައެޅުން ކުޑަކުދިންނަށް އަނިޔާކުރުން ކުޑަކުދިންގެ ހައްގުތައް ޕްރޮސެކިއުޓާ ޖެނެރަލް


Messi ah coach koh dhean undhagoo: Setien\nބާސާގެ ކުރީގެ ކޯޗް ސެޓިއެން އާއި ކެޕްޓަން މެސީ\nބާސެލޯނާގެ ކެޕްޓަން ލިއޮނެލް މެސީއަށް ކޯޗް ކޮށްދޭން އުނދަގޫ ކަމަށް، ބާސާގެ ކުރީގެ ކޯޗް ކީކޭ ސެޓިއެން ބުނެފި އެވެ.\nބާސާގެ ކޯޗް ކަމާ ސެޓިއެން ހަވާލުވީ މިދިޔަ ޖަނަވަރީ މަހު އެވެ. އޭނާއާއެކުވެސް ރަނގަޅު ނަތީޖާތަކެއް ނުލިބުމުން އޯގަސްޓް މަހު އޭނާ ވަޒީފާއިން ވަކި ކުރި އެވެ. އޭނާ މަގާމުން ވަކި ކުރީ ޗެމްޕިއަންސް ލީގްގެ ކްއާޓާ ފައިނަލްގައި ބަޔާން މިޔުނިކް އަތުން 8-2 އިން ބަލިވުމުންނެވެ.\nލަލީގާގައި، ސެޓިއެންގެ ކޯޗް ކަމުގެ ދަށުން ހޯދި ދަށް ނަތީޖާތަކުގެ ސަބަބުން ކެޕްޓަން މެސީ ބުނެފައި ވަނީ ބާސާ އަކީި އެހެން ޓީމުތަކަށް ބަލި ކުރަން ފަސޭހަ ދެރަ ޓީމަކަށް ވެފައިވާ ކަމަށެވެ.\nސްޕެއިންގެ އެލް ޕައިސް ނޫހަށް ދިން އިންޓަވިއުގައި ސެޓިއެން ބުނީ، ކޯޗް ކޮށްދޭން އުނދަގޫ ކުޅުންތެރިން ތިބޭނެ ކަމަށާއި މެސީއަކީ އެފަދަ ކުޅުންތެރިޔެއް ކަމަށެވެ. އޭނާ ބުނީ މެސީ އަބަދުވެސް ބޭނުން ވަނީ ކާމިޔާބު ކަމަށާއި އެކަން ހާސިލު ނުވާނަމަ އޭނާގެ ކަންބޮޑުވުން ފާޅު ވާ ކަމަށެވެ.\n"އަހަރެމެން ޖެހޭނެ ގަބޫލު ކުރަން އޭނާ އަކީ އެންމެ މޮޅު ކުޅުންތެރިޔާކަން، އަހަރެމެން ކިހިނެއް އޭނާގެ މިޒާޖު ބަދަލު ކުރަނީ. ބާސާއިން އޭނާ ބަލައިގެން ފައި ވަނީ ގިނަ ދުވަސްތަކެއް ވަންދެން ކާމިޔާބު ތަކެއް ލިބުނު ކުޅުންތެރިންތެރެިޔެއްގެ ގޮތުގައި. އެހެންނަމަވެސް ކުލަބުން އޭނާ މިޒާޖު ބަދަލު ކުރަން މަސައްކަތް ކޮށްފައެއް ނުވޭ."\nސެޓިއެން މިސާލެއްގެ ގޮތުގައި ދެއްކީ، އެންބީއޭގެ ލެޖެންޑް މައިކަލް ޖޯޑަން އެވެ. ޖޯޑަންގެ ޑޮކިޔުމެންޓްރީ "ދަ ލާސްޓް ޑާންސް" ގައި ފެނިގެންދަނީ އޭނާ އަކީވެސް މެނޭޖު ކުރަން އުނދަގޫ ކުޅުންތެރިޔެއްގެ ގޮތުގަ އެވެ.\n"މިލިއަނަކަށް ވުރެ ގިނަ މީހުން ތިބޭނެ މެސީ ނުވަތަ އެހެން ކުޅުންތެރިޔަކީ ކުލަބަށް ވުރެ ކޯޗަށް ވުރެ މުހިންމު ކުޅުންތެރިޔާއަށް ވެދާނެ ކަމަށް ގަބޫލު،" ސެޓިއެން ބުންޏެވެ.\n"މި ކުޅުންތެރިޔާ [މެސީ] އާއި އޭނާ އެކުގައި ތިބި ކުޅުންތެރިން 14 އަހަރު ވަންދެން ގިނަ ކާމިޔާބުތަކެއް ހޯދައިފި. އަހަރެން ބާސާ ދޫކޮށްލި ފަހުން އަހަންނަށް އެނގުނު ކަމަކީ އަހަންނަށް ވުރެ މަތީގައި އެހެން ކަމެއް އެބަވޭ."\nސެޓިއެން ބުނީ، ކުލަބާއި ސަޕޯޓަރުންނަށް ވުރެ މަތީގައި ހުންނަން ޖެހޭ އެއްވެސް މަގާމެއް ކުލަބު ނޯންނާނެ ކަމަށެވެ. ބައެއް ފަހަރު ކުލަބަށް ޓަކައި ތިމާ ބޭނުންވާ ގޮތް ދޫކުރަން ޖެހޭ ކަމަށް ސެޓިއެން ބުންޏެވެ. އޭނާ ބުނީ މެސީގެ މިޒާޖު ބަދަލު ކުރުމަށް އޭނާ މަސައްކަތް ކޮށްފައިވާނެ ކަމަށެވެ.


TMA in domestic dhathuruthah fashanee | Mihaaru\nޓީއެމްއޭއިން ޑޮމެސްޓިކް ދަތުރުތައް ފަށަނީ\nޓީއެމްއޭއިން ޑޮމެސްޓިކް ދަތުރުތައް ފަށަން ރާއްޖެ ގެންނަ އޭޓީއާރު ފްލައިޓު-- ފޮޓޯ:ޓީއެމްއޭ\n23 ފެބުރުއަރީ 2021 - 12:51\nދުނިޔޭގެ އެންމެ ބޮޑު ސީޕްލޭން އޮޕަރޭޓަރު، ޓްރާންސް މޯލްޑިވިއަން އެއާވޭސް (ޓީއެމްއޭ) އިން އޭޓީއާރު ބޯޓުތައް ބޭނުންކޮށްގެން ޑޮމެސްޓިކް ދަތުރުތައް ފަށަން ނިންމައިފި އެވެ.\nޓީއެމްއޭއިން ބުނީ މި ދަތުތައް މިއަހަރުގެ ފަހުކޮޅު ފަށާނެ އެވެ. މިކަމަށް ބޭނުންވާ އޭޓީއާރު ބޯޓު ގެނައުމުގެ މަސައްކަތް މިހާރު ކުރަމުން އަންނަ ކަމަށް އެ ކުންފުނިން ބުންޏެވެ.\nމި ދަތުރުތަކުގެ ބޭސްއަކަށް ޓީއެމްއޭއިން ހަދާނީ ޅ. މަޑިވަރު އެއާޕޯޓެވެ. މި އެއަޕޯޓުގައި ޕްލޭން ހޭންގަރެއްވެސް ވެސް ހަދާނެ އެވެ.\nއެ އެއާލައިނުން ބުނީ މި ހިދުމަތް ފަށަނީ 24 ގަޑިއިރު ޓޫރިސްޓުން އުފުލުމުގެ ހިދުމަތް ދިނުމުގެ ބޭނުމުގައި ކަމަށެވެ. އެގޮތުން، އޭޓީއާރު ފްލައިޓު ބޭނުން ކުރުމުގެ އިތުރުން ސީޕްލޭންގެ ފްލީޓު އިތުރު ކުރާނެ ކަމަށް ވެސް ޓީއެމްއޭއިން ބުނެ އެވެ.\nސީޕްލޭން އޮޕަރޭޝަންތައް ފުޅާކުރުމަށް މި އަހަރުގެ ތިންވަނަ ކުއާޓަރުގައި ހަތަރު ޓްވިން އޮޓާ ސީޕްލޭން ގެންނާނެ އެވެ. މިއާއެކު އެ އެއާލައިނުގެ ސީޕްލޭން ފްލީޓު 60 އަށް އިތުރުވާނެ އެވެ.\nޓީއެމްއޭއިން މިހާރުވެސް 80 ރިސޯޓަކަށް ދުވާލަކު 150 ސީޕްލޭން ދަތުރު ކުރެ އެވެ.\nބޮޑެތި މިކަަހަލަ އިންވެސްޓްމަންޓު ކޮށްލަން ކެރޭ ދުނިޔޭގެ ފެންވަރުގެ ކުންފުނިތައް މިތާ ގިނަ. ކޮންމެ 3800 މީހަކަށް ބޮޑު ރިސޯޓެއްއޮވޭ. އެމަމު މިތާ ޑޮލަރެއްބޭރުފައިސާއެއް ނުހުރޭ. ސަރުކާރު މުވައްޒަފުންގެ މުސާރަ އެހާ ކުޑަ. ސިޔާސީ މަގާމުތައް ގިނަވެފާ މުސާރަ ބޮޑު. މިއީ ރާއްޖެ\nތަޖުރިބާ ހުރި ކުންފުންޏެއް ރާއްޖެއައް ޓޫރިސްޓުން ގެންނަން އިންޓަނޭޝަނަލް ފުލައިޓު ފެށުން ރަގަޅުވާނެ\nމިއީ އެއްވެސް ވަރަކަށް މުވައްޒަފުންނާ ދޭތެރޭ ވިސްނާ ކުންފުންޏެއްނޫން ދޯ؟ ގައިމު މިބޮޑު ޕެންޑަމިކް ތެރޭގައި އެންމެ ފުރަތަމަ މުވައްޒަފުން ވަޒީފާއިން ވަކިކޮށް އެއްލާލި ކުންފުނިތަކުގެ ތެރޭގައި ވާނެ ޓީއެމްއޭ! ބަޖެ ޓްނެތިގެން ކަމަށް ބުނެ އޮޅުވާލައިގެން އެތައް ބަޔަކަށްދިން އަނިޔާގެ ބަދަލު މިދުނިޔެ މަތީގައިވެސް މިބައިގަނޑަށް ދައްކަވާށި. އާމީން!\nއެވިއޭޝަންދާއިރާގައި ރާއްޖޭގައިހުންނެވި އެންމެތަޖުރިބާކާރުއެކަކު ރައީސްއޮފީސްތެރޭގެ ޕޮލިސީލެވަލްގެ މަޤާމެއްގައިހުންނަވައިގެން ގޭންއެއަރޕޯޓް އިންޓަރނޭޝަނަލް ޕެސެންޖަރ އަދި ކާރގޯ ހަބެއްގެގޮތުގައި ޑިވޮލޯޕްކުރުމަށާއި މޯލްޑިވިއަންގެ މައިބަނދަރަކީ ގޭންކަމުގައިހަދާ ޤައުމީއެއަރލައިންމެދުވެރިކޮށް ޗައިނާގެސިޓީތަކާއި ޑްބާއީ، އޮސްޓްރޭލިއާ، ނިއުޒީލަންޑް، ސައުތުއެފްރިކާ، އިންޑިއާ ގުޅުވާލަދޭނެބަޔަކީ މޯލްޑިވިއަނާއި ގޭންކަމުގައިހަދާން ލަފާނުދެއްވަނީ ކީއްވެގެންތޯ؟\nބަލަ މިވީ ކިހިނެއް ؟ ކޮބާ އެއްކަލަ ރިޒްވީ ބުނި ގަދަ މީހުން. ގައިމު އޭނާ ބުނި ކުންފުނީގެ ސީނިއަރ މީހުނަށް މުސާރަ ބޮޑުކުރާންޖެހުނީ ވާދަވެރި އެއަރލައިންތަކުން އެމީހުން ދަމައިގަންނާން އުޅޭތީއޭ .. އެއީ ކޮން ބައެއްކަމެއްވެސް މިމީހުންގެ ވާދަވެރިންނަކީ ކޮންބައެއްކަން އިގޭނެ ގޮތެއްވެސް ނެތް.\nނެޝަނަލް ފްލޭގް ކެރިއަރގެ ޝަރަފުވެރިކަމުގައި ސީދާ އެއަރލައިނުގެ އަމިއްލަ ހަބެއް އޮތުމަކީ ފަޙްރެއް. # ވަރުގަދަ ބަދަލަކާއިއެކު "ސާކްގެ އެސްކިއު" ގެ ދަރަޖަ ހޯދުމަށް ދައުލަތުގެ އެހީތެރިކަމާއިއެކު ގޭން އަކީ މޯލްޑިވިއަންގެ މައި ހަބު ކަމުގައި ކަޑައަޅާ ހަމައެކަނި ދިވެހިންނާއި ފަތުރުވެރިން އުފުލުމުގެ ބަދަލުގައި "ދުނިޔޭގެ4ބިތް ގުޅާލަދޭނެ ބަޔަކީ މޯލްޑިވިއަންއާއި ގޭންއެއަރޕޯޓް ކަމުގައި ހެދުމަށް" ތެދުވެ މަސައްކަތް ފައްޓަވާ. ބޭނުންވަނީ ހިތްވަރާއި ކެރުން.\n"ގޭން" އެއީ ކޮންތަނެއް؟ އަހަރެމެން ދިވެހިން ދަންނަނީ "ގަން".\nއިޤިރޭސި ދައުލަތުގެ ސިފައިން އުޅުނު ދުނިޔޭގެ ގިނަ ތަންތަނުގެ ނަމަށް ބަދަލު ގެނެސްފައިވާ އުސޫލުން އައްޑޫ ގަމަށް ވެސް އެމީހުން އެބަދަލު ގެނައި. އޭގެ ފަހުން ގަމަށް ގޭން ކިޔާ އުޅުމަކީ އައްޑޫ މީހުނަށް އެހާ އޮޑު ކަމެއްނޫން.\nމޯލްޑިވިއަން ސަލާމަތްކުރެވެންއޮތްގޮތަކީ އެމީހުންގެ ރަސްމީހަބަކީ ގޭން ކަމުގައިހަދާ ދައުލަތުން އެހީތެރިކަންދީގެން ފްލީޓަށް Boring ގެ3ބޯޓްއިތުރުކޮށް ގޭން- ބީޖިން، ޝެންޙާއި ގޮއަންގޒޯ އަދި ހޮންގްކޮންގ ޑެއިލީޝެޑިއުލް ދަތުރުތަކާއިއެކު ގޭން- އޮސްޓްރޭލިއާ އަދި ގޭން- ސައުތުއެފްރިކާއަށާއި ގޭން- ބޮމްބޭ އަދި ގޭން- ޑެއްލީ ދަތުރުތައް އަންނައަހަރު ފަށައިގަނެވޭތޯބެލުން. އަދި ކޮޅުމަޑުލުން އައްޑުއަށް ސީޕްލޭން އޮޕަރޭޓްކުރާނީ މޯލްޑިވިއަންކަމުގައި ހަމަޖެއްސުން.\nބަލަ އަފީފު ދީދީ ކިހިނެއް ތިހެއްދެވީ. ފޯނުގެ ޑިކްޗަނަރީ ބަހެއް އައްނައިރަށް އޯކޭ ޖަހާލީމަ ކަމަކު ނުދާނެ. Boeing ޖަހާނަ އުޅެނިކޮށް ތިއޮތީ ބޯރިންގ ޖެހިފަ. ކައްޕިއަކަށްވިނަމަ ތިއީ ކްރޭޝްލެންޑިންގ އެއް އިގޭތޯ.\nކިތަންމެ ފަހަރަކު ތިޔަ ބަދަލު ގެނެސް މޯލްޑިވިއަން އަކީ ސަރަހައްދުގެ ބާރުގަދަ އެއަރލައިނަކަށް ހަދާން އޮތް ފުރުސަތަކީ ތިއީ ކަމުގައި ސަރުކާރު ހިންގާޏް ތިބިމީހުނަށް ލަފާ ދީފައިވާނެ. އަދި ކުންފުނީގެ ލިޔެކިއުންތަކުން މިކަން އިގެން ހުންނާނެ. އެކަމަކު މާލެއިން ބޭރަށް ކަމެއް ކުރާންޖެހޭތީ ތިކަން އޮތީ ކުރެވޭގޮތް ނުވެފަ. އެކަމަކު އަދިވެސް ފިޔައިގަ ވައި އަޅާނެ ހަމަ އެކަނި ގޮތަކީ ތިއީ.\nތާހިރު ވެއްޖެއެއްނު! އެހެންވެ އަހަރުމެން ބުނަމުން އައީ ކިތަންމެ ގިނަ ދުވަސްވެފައިތިބި މުވައްޒަފުން ކަމުގައިވިޔަސް މޯލްޑިވިއަން ހިންގާން ޙަވާލުވެތިބީ އެފަދަ ތައުލީމާއި ފަންނުވެރިކަމާއި ހުނަރުނެތް ޒަމާނަށް ފެތޭ ބައެއްނޫން ކަމަށާއި، ބޮޑު ބަދަލަކާއިއެކު މޯލްޑިވިއަންގެ ހިންގުން ހަރުދަނާކޮށް މިހާރުތިބި ޑިޕާޜްމަންޓް ހެޑުންގެ މައްޗަށް ޤާބިލް ޑައިރެކްޓަރުން ލާފައި ކުންފުނީގެ ހިންގުން ހަރުދަނާ ކުރާށޭ. އަދިވެސް ކުރާންވީ ކަމަކީ އެއީ.\nތިއުޅެނީ މޯލްޑިވިއަންގެ ސީޕްލޭން އިންޑިޔާ އެތެރޭގެ ދަތުރުތަކެއް އަޅާތީ މޭކަރައިގަނެެގެން\nވަރަށް ރަނގަޅު ހަބަރެއް.. ޓްރާންސްޕޯޓު ދާއިރާ ފުޅާ ކުރެވިގެން ޓޫރިޒަމް ފުޅާ ކުރެވޭނީ..


Yoosuf Bin Thaashfeen 19 - One Online\nޔޫސުފު ބިން ތާޝްފީން 19\n(26 ނޮވެމްބަރުގެ އަދަދާ ގުޅޭ)\nمعـتـمـد ގެ އެންމެއިސް އަމުރުފުޅަކީ އެހައި ދުވަސްވަންދެން އަޅުގަނޑުގެ އަރިހަށް ހާޒިރުވިޔަނުދީ ހިފެހެއްޓި ފާރަވެރީންނާއި އޮފިސަރުން ހައްޔަރުކުރެއްވުމުގެ އަމުރުފުޅު. އަޅުގަނޑާ ބެހޭގޮތުން އެންގެވީ އަޅުގަނޑަށް އިޝްބީލިއްޔާގައި ހުރެވޭނެގޮތް ހަމަޖައްސައިދިނުމަށް. އަޅުގަނޑު މިރަށަށް އައިސް މިއުޅެނީ އަޅުގަނޑުގެ މަންމައާއި ކޮއްކޮގެ ހާލުކޮޅު ބަލައިލަން. އަޅުގަނޑަށް އެނގޭ އިބްނު ޢަކާޝާގެ އެކުވެރީން އެންމެ ފޯރިއާއެކު ކުރާނެ މަސައްކަތަކީ އަޅުގަނޑު ހޯދުންކަން.\nއަޅުގަނޑު ވަރަށް ފަތިހާ މިރަށަށް އަތުވެއްޖައިން. މަދީނަތުއްޒަހުރާ ޤުރުޠުބާއަށްވުރެ މާބޮޑަށްއޮތީ ބަންދުކޮށްފައި. އަޅުގަނޑު ސީދާ އެރަށަށްދާން މަސައްކަތްކުރުމަކީ ވަރަށް ނުރައްކާތެރިކަމެއް. އަޅުގަނޑު ދަންނަ މީހުން ޤުރުޠުބާއަށްވުރެ އައްޒަހުރާގައި މާގިނަވާނެ. އެހެންކަމުން އަޅުގަނޑު ގަސްދުކުރީ އެންމެފުރަތަމަ ޤުރުޠުބާއަށްގޮސް އަޅުގަނޑުގެ ގާތްތިމާގެ މީހުންނާއި ރަޙުމަތްތެރީން މެދުވެރިކޮށް މަންމައާއި ކޮއްކޮގެ ހާލުކޮޅު އޮޅުންފިލުވަން. އަޅުގަނޑުގެ މަންމައާއި ކޮއްކޮ މާބެގެ އަރިހަށް ޤުރުޠުބާއަށް ވަޑައިގެން ތިއްބެވުމަކީވެސް އެކަށީގެންވާ ކަމެއް. ކޮންމެ ދުވަހަކުވެސް ހެނދުނު މޭވާއާއި ތަރުކާރީއާއި، ގޮވާމާއި، ދަރާއި، ޖަނަވާރަށް ކާންދޭ ހުޔާއި، މިބާވަތުގެ ތަކެތި ގެންނަ މީހުންނަށް ރަށުއިރުމަތީ ފަރާތުގެ ދޮރޯށީން ރަށަށް ވަނުމުގެ ހުއްދަދޭ. އަޅުގަނޑު ގަސްދުކުރަނީ މާދަމާ ދަރުވިއްކާ މީހެއްގެ ހެދުމުގައި ނަސީބު ވަޒަންކޮށްލަން. އަޅުގަނޑު މިއައީ މިރަށާ ތަންކޮޅެއް ދުރުން އިޝްބީލިއްޔާއަށްދާ މަގު ކައިރީގައި އޮންނަ އަވަށަކަށް އަޅުގަނޑުގެ އަސް ދޫކޮށްލައިފައި. އެރަށުގެ ދަނޑުވެރިޔަކު އަޅުގަނޑުމެންގެ ބަގީޗާގެ ޑަރޯގާއަކަށް ހުންނަތާ ދުވަސްކޮޅެއްވެއްޖެ. މިހެދުމަކީވެސް އެރަށުން ހޯދި ހެދުމެއް. އަޅުގަނޑު ދޮރޯށި ކައިރީ މިހުންނަނީ އަޅުގަނޑު ދަންނަ މީހަކާ ދިމާވޭތޯ. އެފަދަ މީހަކާ ދިމާވެއްޖެނަމަ ގޭގެ ހާލު އޮޅުންފިލުވަންވެގެން. ދެން ކަލާ ވިދާޅުވެދެއްވާ. "ކީއްތޯ ކަލާ ތިޔަކުރައްވަނީ؟"\nسعد ޖަވާބު ދެއްވިއެވެ. "އަޅުގަނޑު އައީ ބައްޕާފުޅުގެ ޚަބަރެއް އޮޅުންފިލާތޯ. އަޅުގަނޑު ކުރީން ހީކުރީ ބާޣީން އެންމެފުރަތަމަ ދޫކޮށްލާނީ ބައްޕަމެންކަމަށް. އެކަމަކު މިހާރު ކަންހުރިގޮތް އޮޅުންފިލުމުން އަޅުގަނޑަށް ވިސްނޭ އިބްނު ޢަކާޝާ ކަހަލަ މީހަކަށް ކިޔަމަންތެރިކަން އަދާކުރައްވައިގެން މިނިވަންކަން ހޯއްދެވުމަށްވުރެ ބައްޕާފުޅު ތަރުޖީހުދެއްވާނީ ޖަލުގައި ހުންނެވުމަށް. ކަލާގެ ވާހަކަފުޅު އަޑުއިވުމުން އަޅުގަނޑު ގަސްދުކުރަނީ ކަލާ އެއްގޮތަކަށްވެސް ރަށަށް އަރައިވަޑައިގެންނެވިޔަ ނުދޭން. އެކަމަށްޓަކައި ކަލާ ނުރައްކަލަކަށް ތިޔަ ހުށަހޮޅިވަޑައިގަންނަވާ ކަންތައް އަޅުގަނޑަށް ދާދިފަސޭހައިން ކުރެވިދާނެ. ކަލާގެ މަންމައާއި ކޮއްކޮ އިޝްބީލިއްޔާއަށް ގެންދަވަން ބޭނުންފުޅުކަމުގައިވާނަމަ އަޅުގަނޑު ކަލާގެ އަރިހަށް އެބޭފުޅުން ގެނެސްދީފާނަން. އަޅުގަނޑުގެ ކުރިމަތީގައި އޮތްހައިވެސް މައްސަލައަކީ ރަށަށް އެރުން. ރަށަށް އެރުމަށްފަހު އަޅުގަނޑަށް ކޮންމެތަނެއްގައިވެސް މިނިވަންކަމާއެކު އުޅެވިދާނެ. ނަމަވެސް ރަށުގެ އެއްވެސްތަނެއް ކަލާއަކަށް ރައްކައުތެރިއެއް ނުވާނެ. ކަލާގެ ތިމާގެފުޅު ބޭބޭފުޅުންގެ ގޭގޭގައިވެސް މިހާރު ފޯރިމަރަމުން ގެންދިއުމަކީ އެކަށީގެންވާ ކަމެއް. އެހެންކަމުން އެބޭފުޅުންނަށް އެހީވެދެއްވުމުގެ ބަދަލުގައި ކަލާއަކީ އެބޭފުޅުންނަށް އާ މުސީބަތެއްގެ ސަބަބަކަށްވެސް ވެވަޑައިގެންފާނެ."\nإدريـس އިރުކޮޅަކު ވިސްނައިވަޑައިގަތުމަށްފަހު ވިދާޅުވިއެވެ. "އެންމެ ރަނގަޅު! މާތް اللّـه ކަލާ ފޮނުއްވީ އަޅުގަނޑަށް އެހީވެދެއްވާން ކަމުގައިވާނަމަ ކަމަކާނުލައި ނުރައްކަލަކަށް ހުށަހެޅޭކަށް އަޅުގަނޑުވެސް ބޭނުމެއް ނޫން."\nހަވީރު ވަނީއެވެ. سعد އާއި إدريـس އާ ދެބޭފުޅުން ކޯރުގެ އައްސޭރީގައި ނަމާދު ކުރެއްވުމަށްފަހު އަވަށަކާ ދިމާއަށް ވަޑައިގެންފިއެވެ. އެދެބޭފުޅުން އެރޭ ހޭދަކުރެއްވީ ދަނޑުވެރިޔެއްގެ ގޭގައެވެ. ފަތިހު سعد އޭނާގެ އަސްކޮޅު އެތާނގައި ބާއްވަވައިފައި ހިމާރަކަށް ދަރު އަރުއްވައިގެން ރަށާ ދިމާއަށް މިސްރާބު ޖައްސަވައިފިއެވެ.\nإدريـس އޭނާ ފޮނުއްވައިލައްވަމުން އޭނާއާ މުސާފަޙާ ކުރައްވައިފައި ވިދާޅުވިއެވެ. "سعد! އަޅުގަނޑު މީގެކުރީން ދުވަހަކުވެސް ތިޔަހައި ރީތި ދަރުވިއްކާ މީހަކު ނުދެކެން. ކޮންމެ ހެދުމެއްގައިވެސް ކަލާ ހީވަނީ ހަމަ ސިފައިންގެ މީހެއްހެން. ކަލާއަށް ދޮރުފާރަވެރީންނަކަށް އޮޅުވައެއް ނުލެއްވޭނެ."\nسعد ޖަވާބު ދެއްވިއެވެ. "ހިތްޕުޅު ހަމަޖައްސަވާ! ފާރަވެރީން އަޅުގަނޑު ދެކޭނީ ކަލާގެ ލޯފުޅަކުން ނޫން."\nالمـــاس އިނީ އަސްގުދަނުގެ ކުރިމަތީގައި ލަކުޑި ފިލައެއްގެ މަތީގައި އިށީނދެގެންނެވެ. އޭނާ އިނީ ފުން ވިސްނުމެއްގެ ތެރެއަށް ގެއްލިފައެވެ. ކުއްލިއަކަށް ކޮންމެވެސް މީހެއް އޭނާގެ ފުރަގަހުން ވަރަށް ބާރަށް ބުންޏެވެ. "ކަލާ ދަރު ބައްލަވައިގަންނަވާނުތޯ!"\nއިސްލާމީ އަންދަލުސްގެ އެންމެ ޝަރަފުވެރި ދައުރުގައި ވެރިކަންކުރި ވެރި ރަށް ގުރުޠުބާ (ކޯޑުބާ ) ފޮޓޯގެ ޝުކުރު: ވެރފަރާތަށް\nالمـــاس ސިއްސައިގެންގޮސް ފަހަތަށް ބަލައިލުމާއެކު ދަރުވިއްކާ ޒުވާނާއާ ދިމާއަށް ބުންޏެވެ. "ރައްކާވޭ! އަހަރެން ދަރު ބޭނުމެއް ނޫން." ނަމަވެސް ކުއްލިއަކަށް އޭނާގެ ސަމާލުކަން ހުއްޓުނީ ދަރު އަރުވައިފައިއޮތް ހިމާރުގެ މައްޗަށެވެ. އޭރު ހިމާރު އޮތީ އަސްގުދަނަށް އަލަށް އަޅައިފައިހުރި ރޯވިނަތަކަށް އަރައިގަނެ އެސޮރުގެ ބަނޑުހައިކަން ފިލުވާށެވެ. المـــاس ރުޅިއައިސް ރަތްވެގެން ދަރުވިއްކާ މީހާގެ އަތުގައި އޮތް އަސާ ފިރުކައިގެންފައި ހިމާރުގައި ތަޅާންފަށައިފިއެވެ. ދެތިން އެތިފަހަރެއް އަޅާއިރަށް ހިމާރު ބަގީޗާގެ އެއްފަރާތަކަށް ދުވެފައި ހިނގައްޖެއެވެ. ދަރުވިއްކާ ޒުވާނާ ކުރިޔަށް ޖެހިލައިފައި المـــاس ގެ މުލައްދަނޑީގައި ހިފަހައްޓަމުން ބުންޏެވެ. "المـــاس ބޭބޭ! ހިމާރަކީ ބުއްދިއެއް ހުންނަ އެއްޗެއް ނޫން."\nالمـــاس ގެ ގާތަށް އައިސްފައިހުރި ރުޅީގައި އޭނާގެ މުލައްދަނޑިން ވީއްލުވަން މަސައްކަތް ކުރިއެވެ. ނަމަވެސް އޭނާ ހީކުރިވަރަށްވުރެ ދަރުވިއްކާ ޒުވާނާގެ ބާރު މާގަދައެވެ. އޭނާ ދަރުވިއްކާ ޒުވާނާއާ ދިމާއަށް އެންމެފުރަތަމަ ފަހަރަށް ވިސްނުންތެރިކަމާއެކު ބަލައިލިއެވެ. އޭނާގެ ރުޅިވެރިކަން އުފާވެރިކަމަށް ބަދަލުވެއްޖެއެވެ. "سعد! ދަރިފުޅުތޯ؟" އޭނާ ދަރުވިއްކާ ޒުވާނާ އޭނާގެ މޭގައި ޖައްސައިލަމުން ބުންޏެވެ.\nسعد ވިދާޅުވިއެވެ. "ބައްޕާފުޅުގެ ޚަބަރެއް ނެތްތަ؟"\nالمـــاس ހިތާމަވެރި ރާގެއްގައި ޖަވާބު ދިނެވެ. "އެއްވެސް ޚަބަރެއް ނުލިބުނު. އޭނާގެ އެކުވެރިޔަކުވެސް ޖަލަކުން ސަލާމަތެއްނުވޭ!"\nالمـــاس ހުރީ سعد އާ އެތައް ސުވާލުތަކެއް ކުރާހިތުން ކެތްތެރިކަން ކުޑަވެފައެވެ. ނަމަވެސް ދެންތިބި ނޯކަރުން އެތަނަށް އެއްވާތަން ފެނުމުން އޭނާ سعد ގެ އަތްޕުޅުގައި ހިފައިގެން ގެއާދިމާއަށް ގެންދަމުން ދެންނެވިއެވެ. "ނުރައްކަލެއް އޮތިއްޔާ ދަރިފުޅު މިތާ ހުންނެވުން ރަނގަޅެއް ނޫން!"\nالمـــاس ގޭތެރެއަށް ވަދެ سعد ކޮޓަރިއެއްގައި ބައިންދައިފައި ދެންނެވިއެވެ. "މިތާ އިށީނދެވަޑައިގަންނަވާ! އަޅުގަނޑު ނޯކަރުންނަށް ބައެއް އިރުޝާދު ދީފައި އެބައަންނަން."\nسعد ވިދާޅުވިއެވެ. "المـــاس ބޭބެ ކަންބޮޑުނުވޭ! އަހަރެން މިހެދުންއެޅީ ހަމައެކަނި ރަށުތެރެއަށް ވަނުމަށްޓަކައި. އަހަންނަށް ކިޔަވާކުއްޖެއްގެ ޔުނީފޯމެއް ހޯދައިދީ! އަހަރެން ވަރަށް މުހިންމު ކަމަކު ރަށުތެރެއަށް ގޮސްލާން ބޭނުން."\nالمـــاس ބުންޏެވެ. "ސާހިބާއާ ބެހޭގޮތުން އަޅުގަނޑު އޭނާގެ ހުރިހައި ރަޙުމަތްތެރީންނާ ސުވާލުކޮށްފިން. އެބޭފުޅުން ވިދާޅުވާ ގޮތުގައި އިބްނު ޢަކާޝާ ޤައިދީން މިނިވަންކުރުމުގެ ކުރީން އެބޭފުޅުން ލައްވައި ޠުލައިޠުލާގެ ރަސްގެފާނު ذوالـنّــون އަށް ބައިޢަތު ހިއްޕުވާނެ. މިއަދު ނޫނީ މާދަމާ ذوالـنّــون މިރަށަށް ވަޑައިގަންނަވާނެ."\n"ބޮޑުބޭބެ ދެކޭގޮތުގައި ޤުރުޠުބާގެ މީހުން ذوالـنّــون ގެ އަޅުވެތިކަން ގަބޫލުކޮށްފާނެތަ؟"\nالمـــاس ޖަވާބު ދިނެވެ. "ޤުރުޠުބާގެ މީހުންނެކޭ ބަކަރި އައިނެކޭ މިހާރަކު ކުޑަވެސް ތަފާތެއް ނެތް. އަތުގައި ލަޓިބުރިއެއް އޮތް ކޮންމެ މީހަކަށް ބޭނުން ދިމާޔަކަށް އެމީހުން ލަވަމުން ގެންދެވިދާނެ. އަމީރުންގެ އެއްޖަމާޢަތެއް ޤުރުޠުބާގެ މީހުން އިޝްބީލިއްޔާ މީހުންނަށް ވިއްކައިލީ. މިހާރު އަނެއް ޖަމާޢަތެއް ތެދުވެއްޖެ. އެބައިމީހުން ޠުލައިޠުލާގެ މީހުންނަށް ޤުރުޠުބާގެ ބަކަރިތައް ވިއްކައިލީ. އިބްނު ޢަކާޝާ ގަވަރުނަރުގެ ގަނޑުވަރު ހިފިރޭ އަޅުގަނޑުމެން ތިބީ ވަރަށް އުފަލުން. އަޅުގަނޑު ޔަގީންކޮށްގެންހުރީ ޤުދުރަތުން އޭނާ ފޮނުއްވީ އިޝްބީލިއްޔާގެ އަޅުވެތިކަމުން ޤުރުޠުބާ ސަލާމަތްކުރާން ކަމުގައި. ނަމަވެސް ވިދިގެން އައިދުވަހު އަޅުގަނޑުމެންނަށް އެނގިއްޖެ. އޭނާ ޤުރުޠުބާގެ ނުފޫޒުހުރި ބޮޑުން ލައްވައި ذوالـنّــون އަށް ބައިޢަތު ހިއްޕާކަން. އެކަމަށް އިންކާރުކުރާ މީހަކުވިއްޔާ ދަންޖައްސައި ޖަލަށްލައި ހަދަމުން ގެންދާކަން. އޭނާގެ ޙަމަލައިގެ ހަފުތާއެއްހައި ދުވަސް ކުރީއްސުރެ ބޭރުން އެތައްބަޔަކު ޤުރުޠުބާއަށް އަންނަމުންދިޔަ. މިރަށު މީހުން ހީކުރީ އެއީ ޤުރުޠުބާގެ މިނިވަންކަމުގެ ހަނގުރާމައިގައި ބައިވެރިވާން އަންނަ މީހުންކަމަށް. އެހެން ހީކޮށް ޤުރުޠުބާގެ މީހުން ބޭރުންއައި މީހުނަށް އެބައިމީހުންގެ ގެތަކުން ޖާގަދިން. އަޅުގަނޑުވެސް ފަނަރަ މީހުންނަށް މިގޭގައި ފިލައި ތިބެން ޖާގަ ދިނިން. ނަމަވެސް ޙަޤީޤަތުގައި އައީ ذوالـنّــون ގެ ސިފައިން."\nسعد ސުވާލު ކުރެއްވިއެވެ. "ބޮޑުބޭބެއަށް إدريـس ގެ ޢާއިލާގެ އެއްވެސް ޚަބަރެއްވިތަ؟"\nالمـــاس ޖަވާބު ދިނެވެ. "އަޅުގަނޑުވެސް މިއުޅެނީ ތިޔަވާހަކަ ދަންނަވަން. މި އިންޤިލާބުގެ އެތައް ދުވަހެއް ކުރީން إدريـس ގެއްލިއްޖެ. ފުލުހުން އޭނާ ފެނޭތޯ ވަރަށް ހީވާގިކަމާއެކު މަސައްކަތްކުރި. މިހާރު އިބްނު ޢަކާޝާއާ އެއްކޮޅަށް ތިއްބެވި ބޮޑުންކުރެ އެތައްބޭފުޅުންނެއް އޭނާ ފެނިވަޑައިނުގަންނަވައިގެން މަސައްކަތްޕުޅު ކުރައްވަނީ عبّــاد ގެ ސިފައިންނަށްވުރެވެސް މާބޮޑަށް އިސްކަންދެއްވައިގެން އަޅުގަނޑު މިހިރީ ވަރަށްބޮޑަށް ހައިރާންވެފައި.\nޤުރުޠުބާގެ ބޮޑުންނާއި، އިޝްބީލިއްޔާގެ ވެރިކަންކުރާ އާއިލާގެ ދުޝްމިނުކަން إدريـس އެއްފަހަރާ ހޯއްދެވީ ކޮންކުށެއް ކުރައްވައިގެންތޯ އަޅުގަނޑު ހިތުގައި ސުވާލު އުފެދުނު. ރަށުގައި ތިއްބެވި އޭނާގެ ތިމާގެފުޅު ހުރިހައި ބޭފުޅުންނާއި އޭނާގެ ހުރިހައި ރަޙުމަތްތެރީންގެ ގޭގެ ބަލައި ފާސްކުރެވުނު. إدريـس ގެ މާބެ إدريـس މަންމައާއި ކޮއްކޮ މަދީނަތުއްޒަހުރާއިން ޤުރުޠުބާއަށް ގެންނަވާން އުޅުއްވި. ނަމަވެސް އެބޭފުޅުންނަކަށް ގެދޫކޮށްލައްވައިފައި ވަޑައިގަތުމުގެ ހުއްދަ ލިބިވަޑައެއް ނުގެންނެވި. އިންޤިލާބު އައުމުން އަޅުގަނޑު ހީކުރީ އޭނާއާމެދު އިބްނު ޢަކާޝާ ކަންތައްކުރާގޮތް عبّــاد ގެ ސިފައިންނާ ތަފާތުވާނެކަމަށް. އެކަމަކު ކަންވީ އެހެންނަކުން ނޫން. އިއްޔެ ހަވީރު އަޅުގަނޑާ إدريـس ގެ މާބެއާ މިސްކިތުން ބައްދަލުވި. އޭނާ ވިދާޅުވީ އިބްނު ޢަކާޝާގެ ފުލުހުން إدريـس ގެ ގެ ބަލަހައްޓާލެއް މާވަރުގަދަކަމަށް. إدريـس ގެ މާބެގެ ބާރައަހަރުގެ ބޭފުޅަކު އޭނާގެ ބޮޑުދައިތަގެ ޚަބަރު ބައްލަވާން إدريـس ގެ ގެއަށް ވަޑައިގަތުމުން ފުލުހުން އޭނާވެސް ހައްޔަރުކޮށްގެން ވަރަށްބޮޑަށް އަދަބުދިން. އެމީހުން ހީކުރީ އޭނާ ވަޑައިގަތީ إدريـس ފޮނުއްވައިގެން ކަމަށް. އޭނާއަށް މަޖުބޫރުކުރީ إدريـس ގެ އެޑްރެސް ވިދާޅުވެދެއްވަން. އެކަމަކު އޭނާއަކަށްވެސް إدريـس ހުންނެވިތަނެއް އޮޅުންފިލައިވަޑައެއް ނުގަނޭ."\nسعد ސުވާލު ކުރެއްވިއެވެ. "އަނެއްކާ އޭނާގެ މަންމައަށާއި ކޮއްކޮއަށް އެއްވެސް އަނިޔާކުރީތަ؟"\n"އިޝްބީލިއްޔާގެ މީހުން ފުލުހުންނަކަށް އަންހެނުންނާ ދިމާއަށް އަތްއުފުލައިލުމުގެ ހުއްދައެއް ނުދޭ. އެކަމަކު މިހާރު އޮތީ މަގުފޭރޭ މީހެއްގެ ވެރިކަން. މިހާރު އެއްވެސްކަމަކީ މުސްތަޙީލު ކަމެއްނޫން."\nسعد ވިދާޅުވިއެވެ. "އަހަރެން ބޭނުންވަނީ ވީހައިވެސް އަވަހަކަށް އެބޭފުޅުން إدريـس ގެ އަރިހަށް ގެންދަން. އޭނާ ރަށްބޭރުގައި އެބޭފުޅުންގެ އިންތިޒާރުގައި އެބަހުންނެވި."\n"إدريـس އާ ދަރިފުޅާ ދިމާވި ކޮންއިރަކުތޯ؟"\n"އޭނާ ކުރެއްވީ ކޮންކުށެއްތޯ. ދަރިފުޅު އޮޅުމެއް ނުފިލުއްވަމުތޯ؟"\n"އޭނާ އުޅުއްވީ އިބްނު ޢަކާޝާގެ ބަޣާވަތުގެ ޚަބަރު ދުރާލައި ސަރުކާރަށް ދެއްވަން."\nالمـــاس ހައިރާންވެގެން ސުވާލު ކުރިއެވެ. "އެހެންވީއިރު އިޝްބީލިއްޔާގެ ވެރީން އޭނާ ހައްޔަރުކުރައްވާން އުޅުއްވީ ކީއްވެތޯ؟"\nއެ ސުވާލުގެ ޖަވާބުގައި سعد إدريـس ގެ ވާހަކަ ކުރުގޮތަކަށް المـــاس އަށް ވިދާޅުވެދެއްވިއެވެ.\nإدريـس ގެ ކޮއްކޮ ميـمــونـة އިންނެވީ އުށްބައްތިއެއްގެ އަލީގައި ފޮތެއް ވިދާޅުވާށެވެ. އިރުއޮއްސި ޢިޝާނަމާދު ވަގުތު ވެއްޖެއެވެ. އޭނާގެ މަންމަ އިންނެވީ ނަމާދުކުރައްވައި ނިމިވަޑައިގެން އޭނާ އާދައިގެ މަތީން ކުރައްވާ ޒިކުރު ކުރައްވާށެވެ. އޭނާ އިންނެވީ ميـمــونـة އިންނެވި ކޮޓަރިޔާ ޖެހިގެންހުރި ކޮޓަރީގައެވެ. ކޮންމެވެސް މީހެއް މަޑުމަޑުން ދޮރުގައި ޓަކިދީފިއެވެ.\nميـمــونـة ސިހިވަޑައިގަތުމާއެކު ކޮޅަށް ތެދުވެވަޑައިގެންފިއެވެ. އޭނާ އިންނެވި އަދަރާދަގޮނޑިއާ ޖެހިގެންހުރި އޭނާގެ އެނދުގެ ބާލީސްކޮޅު ދަށުގައި ފޮރުއްވައިފައި އޮތް ޚަންޖަރެއް ނަންގަވައިގެން މަޑުމަޑުން ވަޑައިގެން ދޮރު ކައިރިއަށް ހުއްޓިވަޑައިގެންފިއެވެ. ދޮރު ހުރީ އެތެރެއިން ތަންޑު އަޅައިފައެވެ. ميـمــونـة އިރުކޮޅެއްވަންދެން ދޮރާ ދިމާއަށް ކަންފަތްޕުޅު ދެއްވައިގެން ހުންނެވިއެވެ. އިރުކޮޅެއްގެފަހުން ކޮންމެވެސް މީހެއް އަނެއްކާވެސް ދޮރުގައި ޓަކިދީފިއެވެ. "ކާކު؟" ميـمــونـة ސިހިވަޑައިގެންފައިވާ އަޑުފުޅަކުން ސުވާލު ކުރެއްވިއެވެ.\nބޭރުން ކޮންމެވެސް މީހެއް މަޑުމަޑުން ޖަވާބު ދިނެވެ. "ބިރުފުޅުގެން ވަޑައިނުގަންނަވާ! އަޅުގަނޑަކީ سعد. އަޅުގަނޑު މިއައީ إدريـس ފޮނުއްވި ޚަބަރަކާއިގެން."\nއޭރު ميـمــونـة ގެ މަންމަ އޭނާ އިންނެވި ކޮޓަރީން ނުކުމެވަޑައިގެން ميـمــونـة ގެ އަރިހަށް ވަޑައިގެންފިއެވެ. އޭނާ ބިރުފުޅުން ހުންނަވައި ސުވާލު ކުރެއްވިއެވެ. "ކީއްތަވީ ميـمــونـة؟"\n"ميـمــونـة ގެ ބަދަލުގައި سعد ބޭރުގައި ހުންނަވައި ޖަވާބު ދެއްވިއެވެ. "އަޅުގަނޑަކީ سعد بــن عبـدالمـنعــم، އަޅުގަނޑު މިއައީ ދައިތަ އަރިހަށް إدريـس ފޮނުއްވައިގެން."\nميـمــونـة ގެ މަންމަ ކުޑަކޮށް ފަސްޖެހިވަޑައިގެންފައިމެ ދޮރު ހުޅުއްވައިފިއެވެ. سعد އެތެރެއަށް ވެދެވަޑައިގެންފިއެވެ. އޭނާ ހުންނެވީ ސިފައިންގެ މީހެއްގެ ހެދުމުގައެވެ. ميـمــونـة އާއި އޭނާގެ މަންމައާ ދެބޭފުޅުން ހައްދަވާނެ ގޮތެއް އެނގިވަޑައިނުގެން ކަންބޮޑުވެވަޑައިގެންފައި سعد އާ ދިމާއަށް ބައްލަވާން ތިއްބެވިއެވެ.


San Remo Lasagna sheet, raha meeru kohdheefi\nސެން ރީމޯ ލަސާންޏާ ޝީޓް، ރަހަ މީރުކޮށްދީފި\n250 ސޭން ރީމޯ އިންސްޓަންޓް ލަސަންޏާ ޝީޓު\n1 ބޮނޑި ލޮނުމެދު (ޗިސްކޮށްފައި)\n2 ތެޔޮ މަސްދަޅު\n5 މޭޒުމަތީ ސަމުސާ ޓޮމާޓޯ ޕޭސްޓް\n800 ގ. ދަޅު ޓޮމާޓޯ\n2 ޖޯޑު ޗިކެން ސްޓޮކް\nލޮނު، އަސޭމިރުސް (ރަހަލާވަރަށް)\nނަޓް މެގް (ޕިންޗް)\n4 މޭޒުމަތީ ސަމުސާ ބަޓަރު\n2 މޭޒުމަތީ ސަމުސާ ފުށް\n2 ޖޯޑު ކިރު\n125 ގ. މޮޒަރިއްލާ ޗީޒް ނުވަތަ ޝެޑަރ ޗީޒް\n1 ކެރެޓު (ހިމުންކޮށް ކޮށާފައި)\n1 ފިޔާ، (ކުދިކޮށް ކޮށާފައި)\nސްކޫލް ދައުރު، ރައްޓެއްސެއްގެ އުފަން ދުވަހު ބޭއްވި ޕާޓީއަކަށް އޭނާގެ މަންމަ ތައްޔާރުކޮށްފައި ހުރި ލަސާންޏާއަކީ ހަޔާތުގައި ކެވުނު އެންމެ މީރު ކެއުމެވެ. ލަސާންޏާއަށް ހިތުގައި ވަރަށް ޚާއްޞަ ޖާގައެއް ދެވިފައި ވަނީ އެހެންވެ އެވެ.\nބޮޑުވަމުން އައި އިރު ލަސާންޏާ ކާން ލިބުނު އެއްވެސް ފުރުސަތެއް ދޫކޮށެއްނުލަމެވެ. ނަސީބުވެސް ވަރަށް ރަނގަޅެވެ. ކިޔަވާ ނިންމުމަށްފަހު އެންމެ ގާތް އެކުވެރިޔާވެސް ވީ ކައްކާއަކަށެވެ. އޭނާގެ ކެއްކުމުގެ ހުނަރު ފުރިހަމަ ކުރާން ކުރި މަސައްކަތުގައި ވަރަށް ގިނައިން ލަސާންޏާ ކާން ލިބެ އެވެ.\nއުފަންދުވަހުގެ ޙަފްލާތަކާއި، އެއްވުންތަކާއި، އަދި ވަދާއީ ބައްދަލުވުންތަކުގައި ތަކުގައިވެސް ވަރަށް މީރުކޮށް ތައްޔާރުކޮށްފައި ހުންނަ ލަސާންޏާ ލިބެ އެވެ.\nވަޒީފާއަށް ނުކުމެ އަމިއްލަ ފައިމައްޗަށް ތެދުވެވޭ ގޮތްވުމުން ލަސާންޏާ ކެއުންވީ ދިރިއުޅުމުގެ ބަޔަކަށެވެ. ލަސާންޏާ ކާން ދާ ރެސްޓޯރެންޓުގައި އެންމެ ޚާއްޞަ ކެއުމަކީވެސް ލަސާންޏާއެވެ. އެތަނުގެ ލަސާންޏާ އަށް ގިނައިން ޗީޒް އަޅާފައި ހުރެ އެވެ. އެތަނުގައި ކާނެ އެއްޗެއް ނޭނގިގެން މެނޫއަށް ބަލަހައްޓައިގެން އިންނާކަށް ދުވަހަކުވެސް ނުޖެހެއެވެ.\nވޭތުވެދިޔަ އަހަރުތަކުގައި ލަސާންޏާ ކާން ލިބުނު ހުރިހާ ފަހަރަކުވެސް އެއް ކަމެއް ބަދަލު ނުވާކަން ފާހަގަކުރެވެއެވެ. މިހާތަނަށް ކެއި ހުރިހާ ލަސާންޏާއެއް ހަދާފައި ހުރީ ސޭން ރީމޯ ލަސާންޏާ ޝީޓު ބޭނުންކޮށްގެނެވެ.\nދުރުމް ގޮދަނުގައި ހަދާފައި ހުންނަ ސޭން ރީމޯ ލަސާންޏާ ޝީޓަކީ ގޭގޭގައާއި ރެސްޓޯރެންޓުތަކުގައި ފަސޭހަކަމާއެކު ބޭނުންކުރާ އެއްޗެކެވެ. މިއީ ކައްކާއިންގެ އިތުބާރު ލިބިފައިވާ އެއްޗެކެވެ. ޕާސްތާގެ ކޮންމެ ޑިޝްއަކަށް ފުރިހަމަކަމެއް މި ޝީޓުގެ ސަބަބުން ލިބެ އެވެ.\nސޭން ރީމޯ ޝީޓަކީ ވަގުތުން ބޭނުން ކުރެވޭ ގޮތަށް ހަދާފައި ހުންނަ ޝީޓެކެވެ. ކުރީން ކައްކާކަށް ނުޖެހޭނެ އެވެ. ވަގުތުން އަވަނަށް ލާފައި ފިހެލެވެ އެވެ. ނަމަވެސް ޓްރޭގައި އެތުރުމުގެ ކުރީން ހޫނު ފެނަށް ޝީޓުތައް ގަންބާލުމުން ލަސަންޏާއަށް ތެތްކަމެއް ގެނެސްދީ އަނގަޔަށް ވިރިގެންދާނެ އެވެ.\nލަސާންޏާ ތައްޔާރު ކުރެވޭނީ ވަރަށް ކެތްތެރިވެގެންނެވެ. އެއަށް ބޭނުންވާ ދެ ސޯހާއި ފަށަލަތައް ހެދުމަށް ކެތްތެރިކަން ބޭނުންވެ އެވެ. ނަމަވެސް ސޭން ރީމޯ ޝީޓުން އެ ވަގުތު ސަލާމަތްކޮށްދީ މަސައްކަތް ލުއި ކޮށް ދެއެވެ.\nމި ޕާސްތާ ޝީޓުތަކަކީ އެކިވައްތަރުގެ މަހާއި، ތަރުކާރީ، އަދި ޗީޒް ފިލިންސްއަށް އެންމެ ގުޅޭ ޝީޓެވެ. ތަފާތު ވައްތަރުގެ ފިލިން ބޭނުންކޮށްގެން މި ޝީޓުވަނީ ޓެސްޓުކުރެވިފަ އެވެ.\nސްޕައިސީ ޓޫނާ ލަސާންޏާ ހަދަން ބޭނުންވާ ތަކެތި\nޓޫނާ ސޯސް ތައްޔާރު ކުރާނެ ގޮތް\nތައްޔާރު ކުރަން އެހާ އުނދަގޫ ނޫނަސް ލަސާންޏާ އަކީ ފުދޭވަރަކަށް ވަގުތު ބޭނުންވާ އެއްޗެކެވެ. ނަމަވެސް އެއީ ސޯސް ގަނޑު ތައްޔާރު ކުރާށެވެ. ލަސާންޏާ އަށް ދެ ސޯސް ގަނޑެއް ތައްޔާރު ކުރަން ޖެހެ އެވެ. އެންމެ ފުރަތަމަ ޓޫނާ ސޯސް ތައްޔާރުކުރެވިދާނެ އެވެ. އެގޮތުން ތެޔޮފޮދު ތަވައެއްގައި ހޫނު ކުރާށެވެ. ތެޔޮ ފޮދު ހޫނުވުމުން އޭގެ ތެރެއަށް ފިޔާ، މިރުސް، ލޮނުމެދު އަދި ކެރެޓު އެއްކޮށް އަޅާލާ މިލަންދެން ކައްކާލާށެވެ. އެއަށްފަހު ފިޔާގަނޑުގެ ތެރެއަށް ޓޫނާ ނުވަތަ މަސްކޮޅު އަޅައި ދެ މިނެޓު ނުވަތަ ތިން މިނެޓު ވަންދެން ކައްކާލުމަށްފަހު ޓޮމާޓޯ ޕޭސްޓާއި، ދަޅު ޓޮމާޓޯ، އަދި ޗިކެން ސްޓޮކް އަޅައި އިރުކޮޅަކަށް ކައްކާލާށެވެ. އެއަށްފަހު ލޮނާއި، އަސޭ މިރުހާއި ޗިލީ ޕައުޑަރު އާއި ނަޓް މެގް އެޅުމަށްފަހު މަތިޖަހައިގެން 20 މިނިޓް ވަންދެން މަޑުގިނީގައި ކައްކާލުމުން ޓޫނާ ސޯސް ތައްޔާރު ކުރެވުނީ އެވެ.\nޗީޒް ސޯސް ތައްޔާރު ކުރުމަށް އެންމެ ފުރަތަމަ ތަވާއެއްގައި ބަޓާރު ވިރުވާށެވެ. ބަޓަރުކޮޅު ވިރުމުން އޭގެތެރެއަށް ފުށް އަޅައި ދެ މިނެޓު ވަންދެން މަޑުގިނީގައި ކެއްކުމަށްފަހު އުނދުންމަތީން ބޭލުމަށްފަހު ކިރު އަޅާށެވެ. އެއަށް އުނދުން މައްޗަށް އުދައިގެން ކިރު ބޯވަންދެން ކައްކާފައި އޭގެ ތެރެއަށް ލޮނާއި، އަސޭ މިރުސް އަދި ޗީޒް އަޅައިގެން ކައްކާށެވެ. ޗީޒް ވިރެންދެން މަޑުގިނީގައި ކައްކަން ވާނެ އެވެ.\nމިހާރު ގާތްގަނޑަކަށް ލަޒާނިއާ ތައްޔާރުކުރެވުނީ އެވެ. ލަޒާނިއާ އެތުރުމަށް އެންމެ ފުރަތަމަ އަވަށް 180 ޑިގްރީއަށް ހޫނުކޮށްލާށެވެ. އެއަށްފަހު ޓްރޭއެއްގައި ބަޓަރުކޮޅެއް ހާކައި ޓްރޭގެ ތެރެއަށް ބައިޖޯޑު ޓޫނާ ސޯސް އަޅާލާށެވެ. ދެން އޭގެ މަތީން ލަސާންޏާ ޝީޓެއް ބާއްވާފައި އެޝީޓުގެ މައްޗަށް ޓޫނާ އާ ޗީީޒް ސޯހުގެ ފަށަލައެއް ލާށެވެ. ދެން އޭގެ މަތީން ޗީޒް ފަށަލައެއް ލާށެވެ. މިގޮތަށް ހަތަރު ފަށަލަ ހެދިދާނެ އެވެ. އެއަށްފަހު އޭގެ މައްޗަށް ޕާމެސަން ޗީޒު ގާނާފައި އަޅާލާފައި އަވަނުގައި 35-40 މިނެޓު ވަންދެން ފިހެލީމާ ލަސާންޏާ ތައްޔާރު ކުރެވުނީ އެވެ.


Column Ehen Mihen: Saudi ah shukuriyyaa, ekamaku miee behey kameh noon | Mihaaru\nސޮދަގާތު ފައުންޑޭޝަނުން ހުޅުމާލޭގައި ބޭއްވި ރޯދަ ވީއްލުމުގައި ބެހި ކަދުރު\nކޮލަމް އެހެން މިހެން: ސައުދީ އަށް ޝުކުރިއްޔާ، އެކަމަކު މިއީ ބެހޭ ކަމެއް ނޫން\n20 ޖޫން 2016 - 08:17 46 comments\nސައުދީ އަަރަބިއްޔާ އިން ރާއްޖެ އަށް ދިން ކަދުރުގެ ބައެއް ފަސްޓް ލޭޑީ ފާތުމަތު އިބްރާހިމްގެ ޖަމިއްޔާއަކަށް ނަގައި، އެ ޖަމިއްޔާގެ ނަމުގައި ބަހަމުން ދިއުމުގެ މައްސަލަ "ފިނިކުރަން" ސައުދީ އެމްބަސީން މިދިއަ ހަފުތާގައި މަސައްކަތްކުރި އެވެ. އެ މަސައްކަތާ މެދު ދިވެއްސެއްގެ ހައިސިއްޔަތުން ސައުދީ އެމްބަސީ އަށް ބުނެލަން ޖެހެނީ މަންޒަރު ރީތިކުރަން އުޅުމުގެ ބޭނުމެއް ނެތޭ އެވެ. މިއީ ދިވެހިން ގަބޫލުކޮށްގެން، ދިވެހިން ތައާރަފުކޮށްފައިވާ ޑިމޮކްރެޓިކް އުސޫލްތަކާއި ހަމަތަކާ ގުޅޭ މައްސަލައެކެވެ. މިއީ، ހިތާމަޔާ އެކު ދަންނަވަން ޖެހެނީ، ސައުދީ އަރަބިއްޔާއާ ވަރަށް ބީރައްޓެހި އުސޫލްތަކަކާއި ހަމަތަކެއް ކަމަށެވެ.\nސައުދީއާ ގުޅުން އޮންނަ ބައެއް ގައުމުތަކުގެ ވެރިންގެ ފަރާތުން ފެންނަ ޚިޔާނާތުގެ މައްސަލަތަކުގައި އެ މީހުންނާ އެއްކޮޅަށް ވާހަކަ ދެއްކުމަކީ ސައުދީގެ އާދައެކެވެ. އޭގެ އެއް މިސާލަކީ މެލޭޝިއާގެ ބޮޑުވަޒީރު ނަޖީބު ރައްޒާގުގެ އަމިއްލަ ބޭންކް އެކައުންޓަށް 681 މިލިއަން ޑޮލަރު ޓްރާންސްފާ ކުރި މައްސަލަ ފަޅާއެރުމުން އެކަމުގެ ދިފާއުގައި ސައުދީން ކުޅުނު ރޯލެވެ. ސައުދީން ބުނެފައިވާ ގޮތުގައި އެއީ "އެއްވެސް ބަދަލެއް ހޯދުމުގެ ނިޔަތެއް ނެތި، ނަޖީބަށް ހެޔޮހިތުން ދިން ހަދިޔާއެކެ"ވެ.\nޑިމޮކްރެޓިކް އަދި ސާފުތާހިރު ސިޔާސީ ވެއްޓަކަށް މަސައްކަތްކުރާ މީހުންނަށް ނުވަތަ އަޑުއިއްވާ މީހުންނަށް ސައުދީގެ އެ ވާހަކަ ވީ ބޮޑު ޖޯކަކަށެވެ. އެކަމަކު މެލޭޝިއާގައި ވެރިކަން ކުރަމުން އަންނަ އުސޫލުތަކަށް ބަލާއިރު އެ ގައުމުގެ ރައްޔިތުންނަށް ދެން ހެދޭނެ ގޮތެއް ނެތެވެ. އެހެންކަމުން ނަޖީބު އެ ހުންނެވީ މެލޭޝިއާގެ އެންމެ މުއްސަނދި މީހުންގެ ލިސްޓްގަ އެވެ. އޭނާއާ ދެކޮޅަށް އެޅޭނެ ފިޔަވަޅެއް އަލުން ޖެހޭނީ ހޯދާށެވެ.\nސައުދީ އަރަބިއްޔާ އަކީ ޑިމޮކްރެޓިކް ގައުމެއް ނޫނެވެ. މުއްސަނދިކަމުގެ ގޮތުން ބަލާއިރު ދުނިޔޭގެ އެންމެ ވަރުގަދަ މުސްލިމް އެއް ގައުމަށް ވިޔަސް، ޑިމޮކްރެސީގައި ދުނިޔޭގެ މުސްލިމް އެހެން ގައުމުތަކަށް ނަމޫނާ ދައްކާފައިވާ ރާއްޖެ އަށް މި ވަގުތު ސައުދީ އަށް ދެވޭނެ ލަފައެއް އޮތް ކަމަކަށެއް ނުފެނެ އެވެ. އަރަބި ގައުމުތަކުގައި ޑިމޮކްރަސީގެ "ބަހާރު މޫސުމް" 2011 ގައި ފެތުރުމުގެ ހަ އަހަރު ކުރިން ރާއްޖެ ވަނީ ޒަމާނީ ޑިމޮކްރަސީގެ މަސައްކަތް ފަށައިފަ އެވެ. އާ ގާނޫނުއަސާސީއެއް ހަދައި، މިނިވަން އިންތިހާބުތައް ބާއްވައިފަ އެވެ. މިނިވަން މުއައްސަސާތައް ގާއިމްކޮށް، ޒިންމާތައް ހަވާލުކޮށްފަ އެވެ. އަދި ވެރިންގެ އަމަލްތަކާ މެދު ފާޑުކިޔޭ، ސަރުކާރާ ދެކޮޅަށް ބަސް ވެސް ބުނެވޭ ނޫސްވެރިކަމުގެ މިނިވަންކަމާއި ޚިޔާލު ފާޅުކުރުމުގެ މިނިވަންކަން ވެސް އޮތީ ދިވެހިންނަށް ލިބިދީފަ އެވެ.\nދިވެހިން ބޭނުންވީ އަދި ކުރިއަށް އޮތް ތަނުގައި ބޭނުން ވެސް ވަނީ އާންމުންނަށް ބަސް ބުނެވޭ ވެރިކަމުގެ ނިޒާމެކެވެ. ދިވެހިން ގަބޫލުކުރީ ސަރުކާރުގެ ވެރިންނަކީ އާންމު ދިވެހިންނަށް ވުރެ މާ މަތީ ބައެއް ކަމަށް ނުދެކޭ ނިޒާމެކެވެ. ނަހަމަ ގޮތުގައި ބާރާއި ނުފޫޒު ބޭނުންކުރެވިގެން ނުވާނެ ނިޒާމެކެވެ.\nސައުދީ އަރަބިއްޔާ އިން ރާއްޖެ އަށް ދޭ އެހީތެރިކަމާއި ބާއްވާ ގާތް ގުޅުމަށް ދިވެހިން ޝުކުރުވެރިވެ އެވެ. އަދި ސައުދީއާ މެދު ދިވެހިން ދެކެނީ ވަރަށް ޚާއްސަ ގޮތަކަށެވެ. ސައުދީ އެމްބަސީ އަށް އެކަން އެނގޭނެ އެވެ. ހަމައެހެން ސައުދީން ހިލޭ ދޭ ކަދުރު މީގެ ކުރިން ބަހަމުން އައީ ދައުލަތުގެ އިދާރާތަކުން ކަން ވެސް އެނގޭނެ އެވެ. އެ ކަދުރުން ބައެއް އަމިއްލަ ޖަމިއްޔާއަކަށް ނަގައި، އެ ޖަމިއްޔާގެ ނަމުގައި ބަހާފައެއް ނުވެ އެވެ. އެގޮތަށް ބަހަން އެ ކަދުރު ލިބޭ ކަމަށް ވަންޏާ އެތައް ޖަމިއްޔާއަކުންނާއި ސިޔާސީ އެތައް ބަޔަކު އެ ފުރުސަތު ބޭނުންވާނެ އެވެ. ސޮދަގާތު ފައުންޑޭޝަނުން އެ ކަދުރު ބަހަން ފެށުމުން މައްސަލަ އުފެދޭ ހިސާބަކީ މި އެވެ.\nވެރިކަންކުރުމުގެ ނިޒާމުގައި ސައުދީ އަރަބިއްޔާ އަށް ދިވެހިންނަށް ދެވޭނެ އެހީތެރިކަމެއް އަދި ލަފައެއް ވެސް ނޯންނާނެއޭ ބުނަން ޖެހެނީ އެހާ ހިސާބަށް އެކަން ދިއުމުންނެވެ. މިއީ މުޅިން ތަފާތު ދެ ނިޒާމަކަށް ވެރިކަން ހިންގާ ދެ ގައުމެވެ. ސައުދީން ރާއްޖެ އަށް ހަދިޔާކުރި ކަދުރު، ފަސްޓް ލޭޑީގެ އަމިއްލަ ޖަމިއްޔާއެއްގެ ނަމުގައި ބެހުމުން އެކަން ބައެއް ދިވެހިންނަށް މައްސަލައަކަށް ވީ ރާއްޖޭގައި ވެރިކަން ހިންގަމުން އަންނަ ނިޒާމުގެ ތެރޭގައި ވެރިން ދައްކަވަން ޖެހޭ ރީތި ނާމޫނާއާ މުޅިން ޚިލާފު ކަމަކަށް އެކަން ވުމުންނެވެ. އެއީ ނުފޫޒާއި ބާރު ބޭނުންކުރެއްވުމުގެ އަމަލެކެވެ.\nސައޫދީން މި އަހަރު ރާއްޖެ އަށް ހަދިޔާ ކުރި 50 ޓަނު ކަދުރާ، ފިނޭންސް މިނިސްޓަރު އަބްދުﷲ ޖިހާދު މި މަހުގެ2ވަނަ ދުވަހު ހަވާލުވެވަޑައިގަންނަވަނީ. ފޮޓޯ: ސަން އޮންލައިން\nދިވެހިންނަށް 2008 ގައި ލިބުނު ގާނޫނުއަސާސީގައި ހިމެނޭ ގިނަ ހަމަތަކެއް މިހާރު މިވަނީ ނެތިފަ އެވެ. ސަރުކާރުގެ ބާރު ގަދަވެ، މިނިވަން މުއައްސަސާތަކުގެ ބާރު ކެނޑިފަ އެވެ. ސަރުކާރަށް އަދި ނައްތާނުލެވިގެން އުޅެނީ ގާނޫނުއަސާސީގައި އޮތް ހިޔާލު ފާޅުކުރުމުގެ މިނިވަންކަމުގެ ހައްގެވެ. ފަސްޓް ލޭޑީގެ ސަދަގާތު ފަައުންޑޭޝަނުން ބެހި ކަދުރާ ބެހޭ ގޮތުން ދިވެހިންގެ ތެރޭގައި ފާޑުކިޔުންތައް ފެތުރުނީ އެ ހައްގު އަދި ދެމި އޮތުމުންނެވެ. އެހެންކަމުން ސައުދީ އަރައްބިއްޔާގެ އެމްބަސީން ގަބޫލުކުރަން ޖެހޭނެ ހަގީގަތަކީ މޫނު ރީތިކުރަން ބަޔާނެއް ނެރުނަސް ދިވެހިން އެކަން ބަލައިނުގަންނާނެ ކަމެވެ. އަދި ސަދަގާތު ފައުންޑޭޝަނުގެ އަމަލަކީ ބާރާއި ނުފޫޒު ބޭނުންކުރުމުގެ ނަމޫނާއެއްކަމެވެ. އެކަމަކު ޑިމޮކްރެޓިކް އަގުތައް ގަބޫލުކޮށްގެން ތިބި އެއްވެސް ދިވެއްސަކު އެފަދަ އަމަލްތައް ގަބޫލެއް ނުކުރާނެ އެވެ.\nދިވެހިން ބޭނުންވީ އަދި ކުރިއަށް އޮތް ތަނުގައި ބޭނުން ވެސް ވަނީ އާންމުންނަށް ބަސް ބުނެވޭ ވެރިކަމުގެ ނިޒާމެކެވެ. ދިވެހިން ގަބޫލުކުރީ ސަރުކާރުގެ ވެރިންނަކީ އާންމު ދިވެހިންނަށް ވުރެ މާ މަތީ ބައެއް ކަމަށް ނުދެކޭ ނިޒާމެކެވެ. ނަހަމަ ގޮތުގައި ބާރާއި ނުފޫޒު ބޭނުންކުރެވިގެން ނުވާނެ ނިޒާމެކެވެ. މި ރިވެތި އުސޫލުތަކާ އެއްގޮތަށް ކުރިއަށް ދިއުމުގެ ފުރުސަތު ސަރުކާރުން ހަނިކުރަމުން އައި ނަމަވެސް ގިނަ ދިވެހިންގެ އުއްމީދު ކަނޑައެއް ނުލަ އެވެ. އަބަދުވެސް ކަންކަން ހަމަޔަކަށް އެޅޭނެ ފުރުސަތު ދިވެހިންނަށް ލިބޭނެ ކަމަށް ދެކޭ ހުވަފެން ކުރިން ވެސް އޮތީ ހަގީގަތަކަށް ވެފަ އެވެ. އަދި ކުރިއަށް އޮތް ތަނުގައި ވެސް ހަގީގަތަކަށް ވާނެކަމުގެ ޔަގީންކަން ދިވެހިންނަށް އޮވެ އެވެ.\nރާއްޖޭގެ ވެރިންނާ އަޅުގަނޑުމެން ހަވާލުކުރީ ރައްޔިތުންގެ ހައްގު ހިމާޔަތްކުރުމުގެ މަސްއޫލިއްޔަތެވެ. ޚިޔާނާތް ހުއްޓުވުމުގެ މަސްއޫލިއްޔަތެވެ. އެކަން ނުކުރެވެންޏާ ދިވެހިން އަޑު އިއްވާނެކަން ސައުދީ އެމްބަސީ އަށް އެނގެން ޖެހޭނެ އެވެ.\nއިތުރު ލިޔުންތައް ސައޫދީ އަރަބިއްޔާ ޑިމޮކްރަސީ ރާއްޖޭގެ ގާނޫނުއަސާސީ ނޫސްވެރިކަމުގެ މިނިވަންކަން ކުރީގެ ފަސްޓް ލޭޑީ ފާތުމަތު އިބްރާހީމް ކޮލަމް އެހެން މިހެން ކޮލަމް


"އަޅުގަނޑުގެ ސަލާމަތީ ކަންކަމާމެދު އެންމެބޮޑަށް ކަންބޮޑުވަނީ އަޅުގަނޑުގެ ދެދަރިން" "އަޅުގަނޑުގެ ސަލާމަތީ ކަންކަމާމެދު އެންމެބޮޑަށް ކަންބޮޑުވަނީ އަޅުގަނޑުގެ ދެދަރިން"\n"އަޅުގަނޑުގެ ސަލާމަތީ ކަންކަމާމެދު އެންމެބޮޑަށް ކަންބޮޑުވަނީ އަޅުގަނޑުގެ ދެދަރިން"\nރައްޔިތުންގެ މަޖިލީހުގެ ރައީސް މުޙައްމަދު ނަޝީދު ބޭއްވެވި ޕްރެސް ކޮންރެފްސް - ފޮޓޯ: ރައްޔިތުންގެ މަޖިލިސް\nރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް ދިން ނުރައްކާތެރި ޓެރެރިސްޓް ހަމަލާއަށްފަހު އެމަނިކުފާނުގެ ސަލާމަތީ ކަންކަމާ ގުޅޭގޮތުން އެންމެ ބޮޑަށް ކަންބޮޑުވެ ސުވާލު އުފައްދަނީ އެމަނިކުފާނުގެ ދެ ދަރިކަނބަލުންކަމަށް ރައީސް މުޙައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލީހުގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަފުޅުދައްކަވަމުން ރައީސް ނަޝީދު ވިދާޅުވީ އެމަނިކުފާނު މިވަގުތު ދިރިއުޅުއްވުމަށް ދައުލަތުން ހަމަޖައްސަވާފައިވާ ހޮޓަލާއި، ސަލާމަތީ ކަންކަން ބަލަހައްޓަމުންދާ ގޮތާމެދު ބައެއް ފަރާތްތަކުން އެކި ސުވާލުތައް އުފައްދާކަމަށެވެ. ނަމަވެސް މިއީ އެމަނިކުފާނުވެސް އެންމެބޭނުންވާ ގޮތް ނޫންކަމަށާ، ބޭނުންފުޅުވަނީ އަމިއްލަ ގެކޮޅުގައި ހުންނެވުމަށް ކަމަށެވެ.\nނަމަވެސް ޙާލަތު ހުރިގޮތުން ރާއްޖޭގެ ސަލާމަތީ ބާރުތަކުން އެމަނިކުފާނު އަމިއްލަފުޅު ގެކޮޅުގައި ހުންނެވުމަށް ޖާގަ ނުދޭކަމަށްވެސް ރައީސް ނަޝީދު ވިދާޅުވެއެވެ. ބައެއް ތަންތަނަށް ވަޑައިގަންނަވާއިރު ސަލާމަތީ ކަންކަން ވަރުގަދަކޮށް ގިނަޢަދަދެއްގެ ސިފައިން ތިބޭތިބުމަކީ ކަންކަން ހިނގައިދިޔަ ގޮތުން ސަލާމަތީ ބާރުތަކުން އަޅާފައިވާ ފިޔަވަޅުތަކެއްކަމަށްވެސް ރައީސް ނަޝީދު ވިދާޅުވިއެވެ. އަދި އެމަނިކުފާނުގެ ދެދަރިކަނބަލުންވެސް ބޭނުންވަނީ ކިތަންމެ ވަރުގަދަ ސަލާމަތީ ފިޔަވަޅުތަކާއެކުވެސް އެ ދެބޭފުޅުންގެ ބައްޕަގެ ސެކިއުރިޓީ ކަށަވަރު ކުރުންކަމަށްވެސް ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ އެނބުރި ރާއްޖެއިން ބޭރަށް ވަޑައިގަންނަވާނެ ދުވަހެއް މިވަގުތު ދެންނެވޭކަށް ނެތްކަމަށެވެ. އެއީ ސަލާމަތީ ކަންކަން ހުރި ގޮތުން އެމައުލޫމާތު ހާމަކުރަން ސަލާމަތީ ބާރުތަކުން ހުއްދަ ނުދޭކަމަށްވެސް މަޖިލިސް ރައީސް ވިދާޅުވިއެވެ.\nރައީސް ނަޝީދު ވިދާޅުވީ ރާއްޖޭގެ ރައްޔިތުންގެ ސަލާމަތާއި ރައްކާތެރިކަން ކަށަވަރު ކުރުމަށް ސަރުކާރުން ކެނޑިނޭޅި މަސައްކަތް ކުރަމުންދާކަމަށެވެ. އަދި އެޔަޤީންކަން ކަށަވަރުކުރުމަށް ސަރުކާރުން ކުރަމުންދާ މަސައްކަތަކީ ބަލައިގަނެވޭ މަސައްކަތްތަކެއްކަމަށް ރައީސް ނަޝީދު ވަނީ ވިދާޅުވެފައެވެ.


Namaadhaai Rizqaa Huri Gulhun ނަމާދާއި ރިޒުޤާއި ހުރި ގުޅުން – Ilm Namaadhaai Rizqaa Huri Gulhun\nނަމާދާއި ރިޒުޤާއި ހުރި ގުޅުން\nކީރިތި ޤުރުއާނުގެ އާޔަތްތަކާމެދު ވިސްނާ ފިކުރުކޮށް، ތަދައްބުރު ކުރުމުން އަޅުގަނޑުމެންނަށް އެނގި ހާމަވަމުންދާ އެއް ޙަޤީގަތަކީ ނަމާދުޤާއިމުކުރުމުގެ ވާހަކަ އައިސްފައިވާ އާޔަތްތަކުގެ ކުރިއަށް ނުވަތަ ފަހަތަށް ރިޒްޤުގެ ވާހަކަ އައިސްފައިވާކަމެވެ.\nއެންމެ ފުރަތަމަ، އާލު ޢިމްރާނު ސޫރަތަށް ބަލާލަމާ ހިނގާށެވެ. ޒަކަރިއްޔާގެފާނު، މަރުޔަމްގެފާނު ނަމާދުކުރައްވާ، އަޅުކަންކުރައްވަން އިންނަވާ މިޙްރާބަށް ވަދެވަޑައިގަންނަވާ، ކޮންމެފަހަރަކު އެކަމަނާގެ އަރިހުގައި ރިޒްޤު(ކާތަކެތި) ހުއްޓާ ދެކެވަޑައިގަންނަވައެވެ. މާތް ﷲ ވަޙީކުރެއްވިއެވެ. كُلَّمَا دَخَلَ عَلَيْهَا زَكَرِيَّا الْمِحْرَابَ وَجَدَ عِندَهَا رِزْقًا މާނައީ: “އެކަމަނާގެ އަރިހަށް މިޙުރާބުގެ ތެރެޔަށް ޒަކަރިއްޔާގެފާނު، ވެދެވަޑައިގަންނަވާ ކޮންމެފަހަރަކު، އެކަމަނާގެ އަރިހުގައި، ކާތަކެތިވާތީ، އެކަލޭގެފާނު ދެކެވަޑައިގަންނަވައެވެ.” (ސޫރަތު އާލްޢިމްރާން : 37)\nއަދިވެސް އާލު ޢިމްރާނު ސޫރަތުގައި މިފަދަ އެހެން ވާހަކައެއް އައިސްފައިވެއެވެ. އެއީ ދަރިކަލަކު ދެއްވުން އެދި ޒަކަރިއްޔާގެފާނު ދުޢާކުރެއްވުމުން، ދަރިކަލަކު ލިބިވަޑައިގަންނަވާނޭކަމުގެ އުފާވެރި ޚަބަރާއިގެން މަލާއިކަތަކު ވަޑައިގެންނެވި ވާހަކައެވެ. މި މަލާއިކަތާ ވަޑައިގެންނެވިއިރު ޒަކަރިއްޔާގެފާނު ހުންނެވީ ކީއްކުރައްވަންތޯއެވެ. އާދެ، މަލާއިކަތާ ވަޑައިގެންނެވިއިރު ޒަކަރިއްޔާގެފާނު ޚުޝޫޢަތްތެރިކަމާއެކު ނަމާދުކުރައްވަނީއެވެ. މާތް ﷲ ވަޙީކުރެއްވިއެވެ. فَنَادَتْهُ الْمَلَائِكَةُ وَهُوَ قَائِمٌ يُصَلِّي فِي الْمِحْرَابِ أَنَّ اللَّـهَ يُبَشِّرُكَ بِيَحْيَىٰ މާނައީ: “ދެންފަހެ، އެކަލޭގެފާނު މިޙުރާބުގައި ނަމާދު ކުރެއްވުމުގައި ޤާއިމުވެވަޑައިގެން ހުންނަވަނިކޮށް، އެކަލޭގެފާނަށް، މަލާއިކަތުން ގޮވާލައްވައި ދެންނެވިއެވެ. ހަމަކަށަވަރުން، اللَّه، ކަލޭގެފާނަށް ޔަޙްޔާގެފާނު ދެއްވާނެކަމުގެ އުފާވެރި ޚަބަރު ދެއްވަތެވެ.” (ސޫރަތު އާލްޢިމްރާން : 37)\nލޮބުވެތި އަޚާއެވެ. އުޚުތާއެވެ. އުފާވެރިކަމުގެ ޚަބަރުތައް ގިނަގިނައިން ލިބެން ބޭނުންނަމަ، ފަސްވަޤުތު ނަމާދު ކުރަންފަށާށެވެ. އޭރުން، ތިބާގެ ހިތާމަތަކާއި ކަންބޮޑުވުންތައް މާތް ﷲ ފިއްލަވާނެއެވެ. ދުނިޔެވީ ޙަޔާތުގައިވެސް، އުޚުރަވީ ޙަޔާތުގައިވެސް އެންމެ ކާބިޔާބު މީހުންނަކީ ޙުޝޫޢަތްތެރިކަމާއެކު ނަމާދު ޤާއިމުކުރާ މީހުންނެވެ. އަލްމުއުމިނޫން ސޫރަތުގައި މާތް ﷲ ވަޙީ ކުރައްވައިފައިވެއެވެ. قَدْ أَفْلَحَ الْمُؤْمِنُونَ ، الَّذِينَ هُمْ فِي صَلَاتِهِمْ خَاشِعُونَ މާނައީ: ” މުއުމިނުން ކާމިޔާބުވެއްޖެކަން ކަށަވަރެވެ. އެއުރެންނީ، އެއުރެންގެ ނަމާދުގައި މަޑުމައިތިރިވެތިބޭ މީހުންނެވެ.”


Mulhin ves anhen crew in naa eku Air India in dhuniye vashaa dhathureh koffi | Mihaaru\nއެއާ އިންޑިއާ އިން އެމެރިކާގެ ސެން ފްރެންސިސްކޯ އަށް ދަތުރުކޮށް އަނބުރާ ދިއްލީ އަށް ދިޔައީ ހުސް އަންހެން ސްޓާފުންނާ އެކު.\nމުޅިން އަންހެން ކްރޫންނާ އެކު އެއާ އިންޑިއާ އިން ދުނިޔެ ވަށާ ދަތުރެއް ކޮށްފި\n05 މާޗް 2017 - 11:172comments\nނިއު ދިއްލީ (މާޗް 5) - މުޅިން ވެސް އަންހެން ކްރޫންނާއި ސްޓާފުން ބޭނުންކޮށްގެން އެއާ އިންޑިއާ އިން ފުރަތަމަ ފަހަރަށް ދުނިޔެ ވަށާ ޕަސިންޖާ ދަތުރެއް ފުރިހަމަކޮށްފި އެވެ.\nއެއާ އިންޑިއާގެ ފްލައިޓް ނިއު ދިއްލީން ސެން ފްރެންސިސްކޯ އަށް ފުރީ ހޯމަ ދުވަހު އެވެ. އެނބުރި އިންޑިއާގެ ވެރި ރަށަށް ދިޔައީ ހުކުރު ދުވަހު އެވެ. ބޯއިން 777 ގެ މަތިންދާ ބޯޓު އެމެރިކާ އަށް ދަތުރުކުރީ ޕެސިފިކް ކަނޑު ހުރަސްކޮށެވެ. އަދި އަނބުރާ ނިއު ދިއްލީ އަށް ދިޔައީ އެޓްލާންޓިކް ހުރަސްކޮށް ދުނިޔެ ވަށާ ބުރެއް ފުރިހަމަކޮށްފައި ކަމަށް އެއާ އިންޑިއާ އިން ބުނެފައިވެ އެވެ. އިންޑިއާގެ ގައުމީ އެއާލައިނުން ބުނީ ހުސް އަންހެން ސްޓާފުން ބޭނުންކޮށްގެން ދުނިޔެ ވަށާ ކުރި ޕަސިންޖާ ދަތުރު ދުނިޔޭގެ ރެކޯޑް ފޮތަށް އެރުވުމަށް ހުށަހަޅާފައިވާ ކަމަށެވެ.\nހުސް އަންހެން ސްޓާފުންނާ އެކު އެއާ އިންޑިއާ އިން ދުނިޔެ ފަށާ ޕަސިންޖާ ފްލައިޓެއް ބޭއްވީ ދުނިޔޭގެ އަންހެނުންގެ ދުވަސް ފާހަގަ ކުރުމުގެ ހަރަކާތުގެ ބައެއްގެ ގޮތުން.\nބޯޓުގެ ޕައިލެޓުންނާއި ކްރޫންގެ އިތުރުން އެހެން ކަންކަމުގައި ވެސް ބޭނުންކޮށްފައި ވަނީ އަންހެން ސްޓާފުންނެވެ. އޭގެ ތެރޭގައި ޗެކިން، ގްރައުންޑް ހޭންޑްލިން އިންޖިނޭރުން، އެއާ ޓްރެފިކް ކޮންޓްރޯލަރުންގެ ގޮތުގައި ވެސް ހަރަކާތްތެރިވެފައި ވަނީ އަންހެނުންނެވެ.\nއެއާ އިންޑިއާ އިން ބުނީ މި މަހު 8 ވަނަ ދުވަހު ފާހަގަކުރާ ދުނިޔޭގެ އަންހެނުންގެ ދުވަހުގެ މުނާސަބަތުގައި ހުސް އަންހެން ޓީމުތައް ބޭނުންކޮށްގެން އިތުރު ފްލައިޓްތައް ބާއްވާނެ ކަމަށެވެ. އެއާ އިންޑިއާ އިން ޖެނުއަރީ މަހުން ފެށިގެން ވަނީ އަންހެނުންނަށް ޚާއްސަ ސެކްޝަނެއް ހަދާ ސީޓް ވިއްކަން ފަށައިފަ އެވެ. އެއީ އަންހެނުންތަކަކަށް އެހެން ޕަސިންޖަރުންތަކެއް ޖިންސީ ގޯނާ ކުރުމާ ގުޅިގެންނެވެ.\nއިތުރު ލިޔުންތައް އިންޑިއާ އަންހެނުން އެއާ އިންޑިއާ ކެބިން ކްރޫން\nއަންހެނުންގެ ދުވަހު ހުސް އަންހެން ކްރޫންގެ ފްލައިޓެއް\n18 hours ago 59